text:
ገበር | መጽሓፍ ቅዱስ ሎሚ እውን ይዓዪ ድዩ፧
ሓቀኛነት
ስርዓት መጽሓፍ ቅዱስ፦ “ዎ እግዚኣብሄር፡ ኣብ ድንኳንካ ዚሐድር መን እዩ፧ . . . እቲ ብቕንዕና ዚመላለስን ጽድቂ ዚገብርን ብልቡ ሓቂ ዚዛረብን።”—መዝሙር 15:1, 2።
ዜምጽኦ ጥቕሚ፦ መብዛሕትኦም ሰባት፡ ንሓቀኛነትን ንንጽህናን ኣኽቢሮም እዮም ዚርእይዎ። ኰይኑ ግና፡ ሓደ ሰብ ብገለ መገዲ ቕጥፈት ንኺፍጽም ዜኽእሎን ካልእ ሰብ ብዛዕባ እቲ ቕጥፈት ዘይፈልጠሉን ኣጋጣሚ እንተ ረኺቡኸ፧ ከምኡ ኼጋጥም ከሎ፡ እቲ ጕዳይ ኣብ ልቢ፡ ማለት ኣብ ውሽጣዊ እንታይነት እተመርኰሰ እዩ ዚኸውን።
ራኬል ኣቕሑ ኣብ ምዕዳግ እያ እትሰርሕ፣ ከምዚ ድማ በለት፦ “ገሊኦም ነጋዶ ጉቦ ኺህቡኒ ይጽዕሩ ነበሩ። ካባታቶም እንተ ዓዲገ፡ ነቲ ዚንክዩለይ ዋጋ፡ ኣብ ክንዲ ነቲ ዝሰርሓሉ ትካል፡ ንዓይ ከም ዚህቡኒ ይነግሩኒ ነበሩ። ኣነ ግና ነቲ መጽሓፍ ቅዱስ ብዛዕባ ሓቀኛነት ዚህቦ ምኽሪ ስለ ዝዘከርክዎ ኣበኹ። ኣስራሒተይ ብዛዕባ እዚ ምስ ሰምዐት፡ ኣባይ ዘለዋ ምትእምማን ወሰኸ።”
ራኬል ነቲ ዝቐረበላ ጉቦ እንተ ትቕበል፡ ኣብ ሓጺር እዋን ምሃብተመት ነይራ። ኰይኑ ግና፡ ኣስራሒታ እንተ ትፈልጥ፡ ራኬል ኣብ ስራሓ ምቐጸለትዶ፧ ኣይፋልን፣ ነቲ ኣብ መጻኢ ስራሕ ናይ ምርካብ ኣጋጣሚኣ እውን መበላሸወቶ ነይራ። ንራኬል ልዕሊ ዅሉ ዜገድሳ ዝነበረ ግና፡ ሕልናኣን ክብረታን እዩ ነይሩ። ምሳሌ 22:1፡ “ጽቡቕ ስም ካብ ብዙሕ ሃብቲ ይሕረ፡ ሞገስ [“ክብሪ፡” NW] ከኣ ካብ ብሩርን ወርቅን ይበልጽ” ይብል።
ጀሲ እውን እንተ ዀነ፡ ሓቀኛን ትውክልቲ ዚግበሮን ሰብ ስለ ዝዀነ፡ ኣብ ቅድሚ ኣስራሒኡ ጽቡቕ ስም እዩ ዘለዎ። እሞኸ ኻብ ሓቀኛነቱ ብኸመይ እዩ ተጠቒሙ፧ ኣካያዲ ስራሕ ኰይኑ ተሸመ፣ ኣብቲ ዚሰርሓሉ ሰዓታት ድማ፡ ዝያዳ ናጽነት ረኸበ። ከም ውጽኢቱ ኸኣ፡ ምስ ሰበይቱን ምስ ደቁን ከምኡ እውን ኣብ መንፈሳዊ ንጥፈታት ዜሕልፎ ዝያዳ ግዜ ረኸበ።
ገሊኦም ኣስራሕቲ፡ ሰራሕተኛታት ኪደልዩ ኸለዉ፡ ብቕንዕናኦም ንዚፍለጡ ጕጅለታት ይሓትቱ እዮም። ንኣብነት፡ ኣብ ፊሊፒንስ ዚነብር ኣካያዲ ሓደ ትካል፡ ናብቲ ኣብታ ሃገር ዚርከብ ቤት ጽሕፈት ጨንፈር ናይ የሆዋ መሰኻኽር ደብዳበ ብምጽሓፍ፡ ናይ የሆዋ መሰኻኽር ዝዀኑ ሰራሕተኛታት ከም ዚደሊ ገለጸ። “ጻዕራማትን ሓቀኛታትን ውፉያትን እዮም” ድማ በለ። ይኹን እምበር፡ በዚ ዅሉ ኺምስገን ዚግብኦ፡ እቲ ‘እከይ ክንጸልእን ሰናይ ከነፍቅርን’ ዚምህረና የሆዋ ኣምላኽ እዩ።—ኣሞጽ 5:15።
ብዝያዳ ፍለጥ
ስርዓታት መጽሓፍ ቅዱስ ዚጠቕመና ብኸመይ እዩ፧
የሱስ ስለምንታይ መምርሒ ኸም ዜድልየናን ብቐዳምነት ኣገደስቲ ዝዀና ኽልተ ትእዛዛት ከም ዘለዋን ገሊጹ።
ህይወትካ ዜመሓይሽ ስነ ምግባራዊ ስርዓታት
‘ቅኑዕ ኰይኑ እንተ ተራእዩካ፡ ግበሮ። ልብኻ ዝበለካ ግበር’ ዚብል ልሙድ ርእይቶ እዩ ዘሎ።እዚ ኣተሓሳስባ እዝስ ጥበባዊ ድዩ፧ መጽሓፍ ቅዱስ፡ ክንተኣማመነሉ እትኽእል ስነ ምግባራዊ ስርዓታት ብኸመይ ከም ዚህብ ርአ።


c: text/html

text:
* “[ኢትዮጵያ ናይ ሓደ ክፍለዘበን ታሪክ እዩ ዘለዋ ንዝብሉ ሰባት]…ብሓፂሩ ካብ ታሪክ ተመሃሩ በይዛኹም እየ ዝብሎም። እዚ ናይ ሓደ ሚኢቲ ዓመት ዝብል ምናልባት ንዘበናዊት ኢትዮጵያ ንምግላፅ እዩ ዝኸውን።” * “እቲ ክልላት ናይ ምኽፋል/ምዉዳብ ብሄርን ቋንቋን መሰረት ዝገበረ ምኳኑ ብውልቀይ [...]
(Yemane Nagish) ሆኒ…ኢትዮጵያዊ ዝበሃል መንነት የለን። ኣይክህሉን ´ውን፥ ኢትዮጵያዊነት ዜግነት እዩ። እንተሃለየ ´ውን ናይ ሕሸት እዩ። ሽፋን ጥራሕ እዩ። ከመይ? ይብል ለባም። . ቐፂለ። ቅድም ቀዳድም ባዕልና ኢና፤ መሰረትና ´ውን ቤተሰብ እዩ፤ መሰረታዊ ትካል ደቂሰባት። ካብኡ ቀፂሉ ትግራዋይነት ዝበሃል [...]
(ድምፂ ወያነ ትግራይ) 4ይ ዘበን ስራሕ መበል 13 ስሩዕ ጉባኤ ቤት ምኽሪ ብሄራዊ ክልላዊ መንግስቲ ትግራይ ኣብ ዝሓለፉ 6 ኣዋርሕ ዝተሳለጡ መደባት ልምዓት ብምግምጋም ሕፅረታት ብቐፃሊ ዝፍትሕሉ ኩነታት ብምይያጥን ኣዋጃት ብምፅዳቕን ብዓወት ተዛዚሙ፡፡ ካብ 27-29 ጥሪ መበል 13 ስሩዕ ጉባኤኡ ዘሳለጠ ቤት ምኽሪ [...]
Highlights:- * ኣካል ናይ’ዚ ሽግር ዝነበረ ኣካል ፍታሕ ከምዘይኸውን ዓለማዊ ሓቂ እዩ፡፡ ስለዚ ዝነኽኡን ዝተነኽኡን ናብ ከባቢ ምፅራይ ምስታፍስ ይትረፍ ብህጊ ምእጋዶም ዘድሊ ይመስለኒ፡፡ * ሕዚ’ውን እቲ ናይ ሕዚ መሪሕነት ህዝቢ ሒዙ ህወሓት እንደገና ኣይፈጥራን ኣይብልን፡፡ እቲ ቕድም ይኹን ሕዚ ካብ ማ/ኮሚቴ [...]
Highlights: * ግራኝ ኣሕመድ ምስተልዓሉ ተጋሩ ኸይዶም ኣብ ሽምብራ ቆሬ ብምስዓሮም ናይ ግራኝ ሓይሊ ንኢትዮዽያ ክሕዛ ክኢሉ። ጣልያን ንካልኣይ ግዘ ክወርር ከሎ ኣብ ተምቤን ዝነበረ ውግእ ሓያል ነይሩ። እኒ ራእሲ ስዩም ኣብ ተምቤን እንተዝስዕሩ ነይሮም ምድሓነት።ኣብኣ ጣልያን ስለዝስዓረ ጣልያን ኣይተትሓዘን [...]
(ጆሲ ሮማናት) Highlight: ገሊኦም ድማ ብዙሕ ምእካብ ብዙሕ ምስራሕ ማለት ይመስሎም – ከም መግለፂ ፖለቲካዊ ውፍይነት እውን ገይሮም ይወስዱዎ፡፡ በዚ ምኽንያት ክልተ መዓልቲ ሰሪሖም ሰለስተ መዓልቲ ሙሉእ ይገማገሙ፡፡ —— ኣብ ኢትዮጵያ ብፍላይ ኣብ ትግራይ ሓደ ዋኒን ሃሊዩኩም ከተፈፅሙ ናብ ዝኾነ ቤት ዕዮ [...]
ሎሚ ሎሚ ኣብ ፌስቡክ ዝለዓሉ ፖለቲካዊ ኣጀንዳታትን ምይይጣትን ኣዚዮም ዘይእርኑባትን ፅልእን ቅርሕንትን ዘንበድብዱ እንዳኾኑ ኣናኸዱስ ፌስቡክ ሓዲግካ ጥፋእ ጥፋእ ይመፀኒ፡፡ እንታይ’ሞ ይገበር? ናበይ’ከ ይኽየድ? ፌስቡክ ዘይብሉ ቦታ ሎሚ ኣይርከብ፡፡ ናይ ኢትዮጵያ ፖለቲካውን ማሕበራውን ኩነታት [...]

robotstxt: allowed

filter: keep


text:
ብግዜ ንእስነትካ ጥበባዊ ምርጫ ግበር
‘ኣጕባዝን ጐራዙትን፡ ዓበይቲ ምስ ናእሽቱ ንስም የሆዋ የመስግንዎ።’—መዝ. 148:12, 13።
1. ብዙሓት ክርስትያን መንእሰያት እንታይ ዜደንቕ ተመክሮታት እዮም ዚረኽቡ ዘለዉ፧
ኣብ ኣገዳሲ እዋን ኢና እንነብር ዘለና። ካብ ኵሎም ኣህዛብ ዝመጹ ብሚልዮናት ዚቝጸሩ ሰባት፡ ከም ሎሚ ገይሮም ናብ ናይ ሓቂ ኣምልኾ ውሒዞም ኣይፈልጡን እዮም። (ራእ. 7:9, 10) ብዙሓት መንእሰያት ንኻልኦት ሰባት፡ ነቲ ኣብ መጽሓፍ ቅዱስ ዚርከብ ህይወት ዜድሕን ሓቂ ንኺርድእዎ ብምሕጋዝ፡ ዜደንቕ ተመክሮ ይረኽቡ ኣለዉ። (ራእ. 22:17) ገሊኦም መንእሰያት መጽናዕታት መጽሓፍ ቅዱስ ብምምራሕ፡ ንሰባት ዝሓሸ ህይወት ንኺመርሑ ይሕግዝዎም ኣለዉ። ገሊኣቶም ከኣ ኣብቲ ናይ ወጻኢ ቛንቋ ዚዝረበሉ ኽልታት፡ ብስራት መንግስቲ ኣምላኽ ብቕንኣት ይሰብኩ ኣለዉ። (መዝ. 110:3፣ ኢሳ. 52:7) ንስኻኸ ኣብቲ ህዝቢ የሆዋ ዚዓይዎ ዘለዉ ዕዮ ብምክፋል፡ ዝያዳ ዕግበት ክትረክብ እትኽእል ብኸመይ ኢኻ፧
2. ኣብነት ጢሞቴዎስ፡ የሆዋ ንመንእሰያት ሓላፍነት ኪህቦም ፍቓደኛ ኸም ዝዀነ ዜርኢ ብኸመይ እዩ፧ (ኣብዛ ገጽ እዚኣ ዘላ ስእሊ ርአ።)
2 ከም መንእሰይ መጠን፡ ጸኒሑ ኣብ ኣገልግሎት ኣምላኽ ባህ ዜብል ኣጋጣሚታት ኪኸፍተልካ ዚኽእል ምርጫ ኽትገብር ትኽእል ኢኻ። ንኣብነት፡ እቲ ኣብ ልስጥራ ዚነብር ዝነበረ ጢሞቴዎስ፡ ጥበባዊ ምርጫ ስለ ዝገበረ፡ ምናልባት ኣብ መወዳእታ ዓሰርተታት ወይ ኣብ መጀመርታ 20ታት ዕድሚኡ፡ ሚስዮናዊ ዀይኑ ኼገልግል ከኣለ። (ግብ. 16:1-3) ድሕሪ ሒደት ኣዋርሕ፡ ሃዋርያ ጳውሎስ ብሰንኪ ብርቱዕ ምጽራር ካብታ ኣብ ተሰሎንቄ እተመስረተት ሓዳስ ጉባኤ እኳ እንተ ተፈልየ፡ ነቲ መንእሰይ ዝነበረ ጢሞቴዎስ ናብ ተሰሎንቄ ተመሊሱ ነቶም ኣሕዋት ኬበራትዖም ለኣኾ። (ግብ. 17:5-15፣ 1 ተሰ. 3:1, 2, 6) ጢሞቴዎስ በቲ እተዋህቦ ዕዮ ኣዝዩ ኸም እተሓጐሰ ፍሉጥ እዩ።
ልዕሊ ዅሉ ዜገድሰካ ምርጫ
3. ኣብ ህይወትካ እትገብሮ ልዕሊ ዅሉ ዜገድስ ምርጫ እንታይ እዩ፧ መዓስከ ኢኻ ኽትገብሮ እትኽእል፧
3 ንእስነት ኣገዳሲ ምርጫ እትገብረሉ እዋን እዩ። እቲ ንየሆዋ ንምግልጋል እትገብሮ ውሳነ ግና፡ ልዕሊ ዅሉ ዜገድስ ምርጫ እዩ። ነዚ ምርጫ እዚ ኽትገብረሉ እትኽእል ዝበለጸ ግዜ መዓስ እዩ፧ የሆዋ፡ “ብመዓልትታት ንእስነትካ ንፈጣሪኻ ዘክሮ” ኢሉ ኣሎ። (መክ. 12:1) ንየሆዋ ‘ኽንዝክረሉ’ እንኽእል ግቡእ መገዲ ድማ፡ ምሉእ ብምሉእ ንዕኡ ብምግልጋል እዩ። (ዘዳ. 10:12) ንኣምላኽ ብምሉእ ልብኻ ንኸተገልግሎ እትገብሮ ውሳነ፡ ልዕሊ ዅሉ ዜገድስ ምርጫ እዩ። ንብምሉኡ መጻኢኻ ዚትንክፍ እውን እዩ።—መዝ. 71:5።
4. ብዘይካ እቲ ንየሆዋ ንኸተገልግሎ እትገብሮ ምርጫ፡ ነቲ ንኣምላኽ እተገልግለሉ መገዲ ዚጸልዎ እንታይ ካልእ ኣገዳሲ ምርጫታት ኣሎ፧
4 ሓቂ እዩ፡ እቲ ንየሆዋ ንኸተገልግሎ እትገብሮ ምርጫ ጥራይ ኣይኰነን ንመጻኢኻ ዚትንክፎ። ንኣብነት፡ ክትምርዖ እንተ ዄንካን ንመን ከም እትምርዖን ብኸመይ ከም እትናበርን ትሓስብ ትኸውን። እዚ ኣገዳሲ ውሳነታት እኳ እንተ ዀነ፡ ፈለማ ግና ንየሆዋ ምሉእ ብምሉእ ንኸተገልግሎ ምምራጽካ ጥበባዊ እዩ። (ዘዳ. 30:19, 20) ስለምንታይ፧ እቲ እትገብሮ ምርጫታት ንሓድሕዱ እተተሓሓዘ ስለ ዝዀነ እዩ። እቲ ንሓዳርን ንስራሕን ብዚምልከት እትገብሮ ውሳነ፡ ነቲ ንኣምላኽ እተገልግለሉ መገዲ ይጸልዎ እዩ። (ምስ ሉቃስ 14:16-20 ኣረኣኢ።) በቲ ኻልእ ሸነኽ ከኣ፡ እቲ ንኣምላኽ ንኸተገልግሎ ዘሎካ ባህጊ፡ ነቲ ንሓዳርን ንስራሕን ብዚምልከት እትገብሮ ምርጫ ይጸልዎ እዩ። ስለዚ፡ ፈለማ ነቲ ኣብ ህይወትካ ብዝያዳ ዜገድስ ጕዳያት ወስን።—ፊል. 1:10።
ብግዜ ንእስነትካ እንታይ ኢኻ ኽትገብር፧
5, 6. ቅኑዕ ምርጫ ምግባር፡ ኣብ ህይወትካ ጸኒሑ ጽቡቕ ውጽኢት ኪህልዎ ኸም ዚኽእል ዜርኢ ኣብነት ሃብ። (ነታ፡ “ብቝልዕነተይ ዝመረጽክዎ” እትብል ዓንቀጽ እውን ርአ።)
5 ንኣምላኽ ንኸተገልግሎ ምስ መረጽካ፡ ንሱ እንታይ ክትገብር ከም ዚደልየካን ንዕኡ ብኸመይ ከም እተገልግሎን ክትሓስብ ትኽእል ኢኻ። ሓደ ጃፓናዊ ሓው ኸምዚ ኢሉ ጸሓፈ፦ “ወዲ 14 ዓመት ኣብ ዝነበርኩሉ እዋን፡ ምስ ሓደ ሽማግለ ኣብ ኣገልግሎት ከለና፡ እቲ ሽማግለ፡ ተሓጒሰ አገልግል ከም ዘየለኹ ምስ ኣስተብሃለ፡ ብሕያውነት፡ ‘ዩቺሮ፡ ናብ ገዛኻ እሞ ኺድ፡ ኮፍ ኢልካ ብዛዕባ እቲ የሆዋ ዝገበረልካ ነገራት ተጠንቂቕካ ሕሰብ’ ኢሉኒ። ከምቲ ዝበለኒ ድማ ገይረ። ንእተወሰነ መዓልትታት፡ ነቲ ጕዳይ ብጸሎት ሓሲበሉ። ኣብ መወዳእታኡ ኸኣ ኣረኣእያይ ተቐዪሩ። ድሕሪ ሓጺር እዋን ድማ፡ ንየሆዋ ባህ ኢሉኒ ኸገልግሎ ኸም ዝኽእል ተገንዚበ። ብዛዕባ ሚስዮናውያን ምንባብ ስለ ዜሐጕሰኒ፡ ንኣምላኽ ብኸመይ ምሉእ ብምሉእ ከገልግሎ ኸም ዝኽእል ክሓስብ ጀሚረ።”
6 ዩቺሮ ኣስዕብ ኣቢሉ ኸምዚ በለ፦ “ንየሆዋ ኣብ ወጻኢ ሃገር ንኸገልግሎ ዜኽእለኒ ምርጫታት ክገብር ከም ዘሎኒ ወሲነ። ንኣብነት፡ እንግሊዝኛ ኸጽንዕ ጀሚረ። በዚ ኸምዚ ትምህርቲ ወዲአ፣ ፈላሚ ምእንቲ ክኸውን ድማ፡ ብናይ ክፍለ ግዜ ስራሕ እንግሊዝኛ እምህር ነይረ። ወዲ 20 ዓመት ምስ ኰንኩ፡ ቋንቋ ሞንጎልያ ኽመሃር ጀሚረ፣ ብቛንቋ ሞንጎልያ ኣብ እትምራሕ ጕጅለ ምስ ዘለዉ ኣስፋሕቲ ድማ እቀራረብ ነይረ። ድሕሪ ኽልተ ዓመት፡ ማለት ብ2007 ናብ ሞንጎልያ ኸይደ። ምስ ገሊኦም ፈለምቲ ናብ ኣገልግሎት ምስ ከድኩ፡ ብዛዕባ ሓቂ ኺፈልጡ ዚደልዩ ብዙሓት ሰባት ስለ ዝረኣኹ፡ ናብኡ ግዒዘ ንኽሕግዝ ድሌት ሓዲሩኒ። ናብ ጃፓን ተመሊሰ ድማ መደባት ከውጽእ ጀሚረ። ካብ ሚያዝያ 2008 ኣትሒዘ ኸኣ፡ ኣብ ሞንጎልያ ፈላሚ ዀይነ አገልግል ኣለኹ። ኣብዚ ምንባር ቀሊል ኣይኰነን። ሰባት ግና ንብስራት መንግስቲ ኣምላኽ ጽቡቕ ምላሽ ይህቡሉ እዮም፣ ናብ የሆዋ ንኪቐርቡ ድማ ክሕግዞም ክኢለ እየ። ዝበለጸ መገዲ ህይወት ዝመረጽኩ ዀይኑ እዩ ዚስምዓኒ።”
7. እንታይ ምርጫታት ኢና ኽንገብር ዘሎና፧ ሙሴኸ ሰናይ ኣብነት ዚዀነና ብኸመይ እዩ፧
7 ነፍሲ ወከፍ ሰብ፡ ከም ናይ የሆዋ ምስክር መጠን ኣብ ህይወቱ እንታይ ከም ዚገብር ባዕሉ ኺመርጽ ኣለዎ። (እያ. 24:15) ንሓዳርን ንስራሕን ብዚምልከት እንታይ ዓይነት ምርጫ ኽትገብር ከም ዘሎካ፡ ባዕልኻ ኢኻ እትውስኖ። “ሒደት ስልጠና ጥራይ ዜድልዮ ስራሕዶ ኽመርጽ፧” ንዚብል ሕቶ፡ ባዕልኻ ኢኻ እትምልሶ። ገሊኦም መንእሰያት ኣብ ድኻታት ኣቝሻት፡ ገሊኣቶም ከኣ ኣብ ሃብታማት ከተማታት እዮም ዚነብሩ። ባህርያቶምን ክእለቶምን ተመክሮኦምን ባህጎምን እምነቶምን ኪፈላለ ይኽእል እዩ። ልክዕ ከምቶም ኣብ ጥንታዊት ግብጺ ዝነበሩ እብራውያን መንእሰያትን ሙሴን፡ ኵነታቶም ይፈላለ እዩ። እቲ መንእሰይ ዝነበረ ሙሴ፡ ኣብ ቤተ መንግስቲ ይነብር ስለ ዝነበረ፡ ብዙሕ ነገራት ኪረክብ ይኽእል ነይሩ እዩ፣ ካልኦት እብራውያን ግና ባሮት እዮም ነይሮም። (ዘጸ. 1:13, 14፣ ግብ. 7:21, 22) ንሳቶም እውን ልክዕ ከማኻ ኣብ ኣገዳሲ እዋን እዮም ዚነብሩ ነይሮም። (ዘጸ. 19:4-6) ኵሉ ሰብ ኣብ ህይወቱ ንየሆዋ ብምሉእ ልቡ ኼገልግል እንተ ዀይኑ ኺመርጽ ነበሮ። ሙሴ ድማ ቅኑዕ ምርጫ ገበረ።—እብራውያን 11:24-27 ኣንብብ።
8. ነቶም ኣብ ህይወት ብዛዕባ ዚገብርዎ ምርጫ ዚሓስቡ ዘለዉ መንእሰያት እንታይ ኪሕግዞም ይኽእል፧
8 የሆዋ ብግዜ ንእስነትካ ጥበባዊ ምርጫ ንኽትገብር ኪሕግዘካ ይኽእል እዩ። ኵነታትካ ብዘየገድስ፡ ክትትግብሮ እትኽእል ስርዓታት ብምሃብ ይመኽረካ እዩ። (መዝ. 32:8) ብዘይካዚ፡ እቶም ኣመንቲ ዝዀኑ ወለድኻን ሽማግለታት ጉባኤኻን፡ ነቲ ስርዓታት ብኸመይ ክትትግብሮ ኸም እትኽእል ንኽትሓስብ ኪሕግዙኻ ይኽእሉ እዮም። (ምሳ. 1:8, 9) ቀጺልና እስከ ንመጻኢኻ ጠቓሚ ብዝዀነ መገዲ ዚጸልዎ ጥበባዊ ምርጫ ንኽትገብር ኪሕግዘካ ዚኽእል፡ ሰለስተ መሰረታዊ ስርዓታት መጽሓፍ ቅዱስ ንመርምር።
ኪመርሓካ ዚኽእል ሰለስተ ስርዓታት መጽሓፍ ቅዱስ
9. (ሀ) የሆዋ ናይ ምምራጽ ናጽነት ብምሃብ ዜኽብረና ብኸመይ እዩ፧ (ለ) ‘ቅድም መንግስቲ ኣምላኽ ምድላይ’ እንታይ ኣጋጣሚታት እዩ ዚኸፍት፧
9 ቅድም መንግስቲ ኣምላኽን ጽድቁን ድለ። (ማቴዎስ 6:19-21, 24-26, 31-34 ኣንብብ።) የሆዋ ናይ ምምራጽ ናጽነት ብምሃብ ኣኽቢሩና እዩ። ብእዋን ንእስነትካ ንኽንደይ ዚኸውን ግዜ ኣብ ስብከት መንግስቲ ኣምላኽ ከተሕልፍ ከም ዘሎካ ኣይነግረካን እዩ። ኰይኑ ግና፡ የሱስ ንመንግስቲ ኣምላኽ ከነቐድም ከም ዘሎና ብምግላጽ፡ ሓጋዚ ስርዓት ሂቡና ኣሎ። ነቲ የሱስ ዝሃቦ ስርዓት እትትግብረሉ መገዲ፡ ንየሆዋ ኸም እተፍቅሮን ብዛዕባ ብጻይካ ኸም እትግደስን ንተስፋ ናይ ዘለኣለም ህይወት ከም እተማስወሉን ንኸተርኢ ኣጋጣሚ ኪኸፍተልካ እዩ። እቲ ንሓዳርን ንስራሕን ብዚምልከት እትገብሮ ውሳነ፡ ብዛዕባ ስጋዊ ነገራት ከም እትጭነቕ ድዩ ዜርኢ ወይስ ንመንግስቲ ኣምላኽን ንጽድቁን ቅንኣት ከም ዘሎካ እዩ ዚሕብር፧
10. ንየሱስ ሕጉስ ዝገበሮ እንታይ እዩ፧ ንዓኻኸ እንታይ ምርጫ እዩ ሕጉስ ኪገብረካ ዚኽእል፧
10 ንኻልኦት ብምግልጋል ሓጐስ ርኸብ። (ግብሪ ሃዋርያት 20:20, 21, 24, 35 ኣንብብ።) ነዚ ኣብ ህይወትና ኽንትግብሮ እንኽእል መሰረታዊ ስርዓት ዝመሃረ፡ የሱስ እዩ። የሱስ ፍቓዱ ዘይኰነስ፡ ፍቓድ ኣቦኡ ይገብር ስለ ዝነበረ፡ ኣዝዩ ሕጉስ ሰብ እዩ ነይሩ። ትሑታት ንብስራት መንግስቲ ኣምላኽ ምላሽ ኪህቡሉ ኸለዉ ኺርኢ ኸሎ ድማ ይሕጐስ ነበረ። (ሉቃ. 10:21፣ ዮሃ. 4:34) ምናልባት ንስኻ እውን ነቲ ንኻልኦት ብምሕጋዝ ዚርከብ ሓጐስ ጥዒምካዮ ትኸውን ኢኻ። እቲ ኣብ ህይወትካ እትገብሮ ዓበይቲ ውሳነታት፡ ኣብቲ የሱስ ዝመሃሮ ስርዓት እተመርኰሰ እንተ ዀይኑ፡ ንስኻን የሆዋን ብርግጽ ሕጉሳት ክትኰኑ ኢኹም።—ምሳ. 27:11።
11. ሓጐስ ባሩኽ ዝጠፍአ ስለምንታይ እዩ፧ የሆዋኸ እንታይ ኢሉ እዩ መኺርዎ፧
11 ንየሆዋ ኻብ ምግልጋል ንላዕሊ ዜሐጕሰና ነገር የልቦን። (ምሳ. 16:20) እቲ ጸሓፊ ኤርምያስ ዝነበረ ባሩኽ፡ ነዚ ሓቂ እዚ ረሲዕዎ ነይሩ ኪኸውን ኣለዎ። ሓደ እዋን ኣብ ህይወቱ፡ እቲ ንየሆዋ ብምግልጋል ዚረኽቦ ዝነበረ ሓጐስ ጠፍአ። የሆዋ ድማ፡ “ንስኻንዶ ንርእስኻ ዓብዪ ነገር ትደሊ አሎኻ፧ ኣይትድለዮ። እንሆ፡ መዓት ኣብ ስጋ ዝለበሰ ዘበለ ዅሉ ኸውርድ እየ። ነፍስኻ ግና ኣብ እትኸዶ ዅሉ ቦታ ዘመተ ኽትኰነልካስ ክህበካ እየ” በሎ። (ኤር. 45:3, 5) ንባሩኽ ብዝያዳ ዜሐጕሶ፡ ዓብዪ ነገር ምድላይ ድዩ ወይስ ከም እሙን ኣገልጋሊ ኣምላኽ መጠን ካብ ጥፍኣት የሩሳሌም ምድሓን፧—ያእ. 1:12።
12. ራሚሮ እንታይ ምርጫ ብምግባሩ እዩ ሕጉስ ኪኸውን ክኢሉ፧
12 ራሚሮ ሓደ ኻብቶም ንኻልኦት ብምግልጋል ሓጐስ ዚረኽቡ ሰባት እዩ። ከምዚ በለ፦ “እታ ዘዕበየትኒ ስድራ ቤት፡ ኣብ ኣኽራን ኣንደስ ኣብ ዚርከብ ቍሸት እትነብር ድኻ ስድራ ቤት እያ ነይራ። በዚ ምኽንያት እዚ፡ ምዕባየይ ሓወይ ናይ ዩኒቨርሲቲ ኸፊሉ ኸም ዜምህረኒ ምስ ነገረኒ፡ ጽቡቕ ኣጋጣሚ እዩ ተኸፊቱለይ ነይሩ። ኣብቲ እዋን እቲ፡ ናይ የሆዋ ምስክር ኰይነ ኻብ ዝጥመቕ ነዊሕ ኣይገበርኩን ነይረ፣ ብዘይካዚ፡ ሓደ ፈላሚ ምስኡ ዀይነ ኣብ ሓንቲ ንእሽቶ ኸተማ ኸነገልግል ዓዲሙኒ ነይሩ እዩ። ናብታ ኸተማ ኸይደ፡ ጸጕሪ ምቕምቃም ምስ ተመሃርኩ፡ ርእሰይ ንኽድግፍ ዜኽእለኒ እንዳ ቐምቃማይ ከፊተ። ንብዙሓት ሰባት ብዛዕባ ቕዱሳት ጽሑፋት ንኽንምህሮም ምስ ሓተትናዮም፡ ጽቡቕ ምላሽ ይህቡና ነይሮም። ጸኒሑ፡ ቋንቋ ደቀባት እትጥቀም ጉባኤ ምስ ተመስረተት፡ ናብኣ ግዒዘ። ሕጂ ናይ ምሉእ ግዜ ኣገልግሎት ካብ ዝጅምር ዓሰርተ ዓመት ኰይኑ ኣሎ። ንሰባት ብዛዕባ ብስራት መንግስቲ ኣምላኽ ብቛንቋ ኣዲኦም ንኼጽንዑ ስለ ዝሕግዞም፡ ካብዚ ንላዕሊ ሓጐስ ኬምጽኣለይ ዚኽእል ካልእ ስራሕ ፈጺሙ የልቦን።”
13. እዋን ንእስነት፡ ንየሆዋ ምሉእ ብምሉእ ንኸተገልግሎ ዜኽእል ዝበለጸ እዋን ዝዀነ ስለምንታይ እዩ፧
13 ብግዜ ንእስነትካ ንየሆዋ ብምግልጋል ተሓጐስ። (መክብብ 12:1 ኣንብብ።) ንየሆዋ ምእንቲ ኸተገልግሎ፡ ፈለማ ጽቡቕ ስራሕ ክትረክብ ዘሎካ ዀይኑ ኣይሰማዕካ። እዋን ንእስነት፡ ንየሆዋ ምሉእ ብምሉእ ንኸተገልግሎ ዜኽእል ዝበለጸ እዋን እዩ። ሓያሎ መንእሰያት ብዙሕ ናይ ስድራ ቤት ሓላፍነት የብሎምን፣ ኣጸጋሚ ዕዮ ንኺዓይዩ ዜኽእሎም ጥዕናን ጕልበትን ድማ ኣለዎም። ኣብ እዋን ንእስነትካ ንየሆዋ እንታይ ክትገብረሉ ትደሊ፧ ምናልባት ሸቶኻ ፈላሚ ምዃን ኪኸውን ይኽእል እዩ። ብቛንቋ ወጻኢ ኣብ ዚስበኸሉ ኽሊ እውን ከተገልግል ትደሊ ትኸውን። ወይ ከኣ ኣብዚ ሕጂ ዘለኻሉ ጉባኤ ብዝያዳ ኽትዓዪ ትደሊ ትኸውን። እቲ ምስ ኣገልግሎት ኣምላኽ ብዚተሓሓዝ እተውጽኦ ሸቶ ብዘየገድስ፡ ንመነባብሮ ዚዀነካ እውን የድልየካ እዩ። ነዚ ንምርካብ፡ ክንደይ ዚኣክል ስልጠና እዩ ዜድልየካ፧ እንታይ ዓይነት ስራሕከ ኢኻ ኽትመርጽ፧
ስርዓታት መጽሓፍ ቅዱስ ተጠቒምካ ጥበባዊ ምርጫ ግበር
14. ሓደ ሰብ ንመጻኢ ዚኸውን መደብ ኬውጽእ ከሎ፡ ብዛዕባ እንታይ እዩ ኺጥንቀቕ ዘለዎ፧
14 እቲ ዝመርመርናዮ ሰለስተ ስርዓታት መጽሓፍ ቅዱስ፡ ነቲ ምስ ስራሕ ብዚተሓሓዝ እትገብሮ ምርጫ ንኽትግምግሞ ኺሕግዘካ ይኽእል እዩ። ኣማኸርቲ ቤት ትምህርቲ፡ ብዛዕባ እቲ ኣብ ከባቢኻ ዚርከብ እተፈላለየ ዓይነት ስራሕ ከም ዚፈልጡ ዚከሓድ ኣይኰነን። ብዘይካዚ፡ ኣብቲ እትነብረሉ ቦታ ወይ ኣብቲ ኼድካ ኸተገልግለሉ እትደሊ ቦታ፡ እንታይ ዓይነት ስራሕ ተጠላቢ ይኸውን ከም ዘሎ ዚሕብራኻ ትካላት መንግስቲ ኺህልዋ ይኽእላ እየን። ካብ ዓለማዊ ምንጭታት ዚርከብ ሓበሬታ ሓጋዚ ኪኸውን ዚኽእል እኳ እንተ ዀነ፡ ተጠንቀቕ! ንየሆዋ ዘየፍቅርዎ ሰባት ኣብ ልብኻ ፍቕሪ ዓለም ኬስርጹልካ ይኽእሉ እዮም። (1 ዮሃ. 2:15-17) ኣብቲ እዛ ዓለም እዚኣ እትህቦ ነገራት እንተ ኣተኲርካ፡ ልብኻ ብቐሊሉ ኼታልለካ ይኽእል እዩ።—ምሳሌ 14:15 ኣንብብ፣ ኤር. 17:9።
15, 16. ንስራሕ ብዚምልከት ጽቡቕ መምርሒ ኺህበካ ዚኽእል መን እዩ፧
15 ነቲ ምስ ስራሕ ዚተሓሓዝ ኣማራጺታትካ ምስ ፈለጥካ፡ ጥዑይ ምኽሪ የድልየካ እዩ። (ምሳ. 1:5) ነዚ ብዓይኒ ስርዓታት መጽሓፍ ቅዱስ ጌርካ ንኽትግምግሞ ኪሕግዘካ ዚኽእል መን ኣሎ፧ ነቶም ንየሆዋን ንዓኻን ዜፍቅሩ፡ ንዅነታትካ እውን ኣጸቢቖም ዚፈልጡ ሰባት ስምዓዮም። ንሳቶም ንኽእለትካን ንድራኸኻን ንኽትግምግሞ ኺሕግዙኻ ይኽእሉ እዮም። ምናልባት እቲ ዚህቡኻ ርእይቶ፡ ንሸቶታትካ ዳግመ ግምት ንኽትገብረሉ ይሕግዘካ ይኸውን። ወለድኻ ንየሆዋ ዜፍቅርዎ እንተ ዀይኖም፡ ክሳዕ ክንደይ ኰን ኢኻ ተባሪኽካ! ኣብ ጉባኤኻ ዘለዉ ሽማግለታት እውን፡ ኪመርሑኻ ዚኽእሉ ብቑዓት መንፈሳውያን ሰብኡት እዮም። ብዘይካዚ፡ ንፈለምትን ንገየሽቲ ሓለውትን ከተዘራርቦም ትኽእል ኢኻ። ናይ ምሉእ ግዜ ኣገልግሎት ዝመረጹ ስለምንታይ እዮም፧ ብኸመይ ዕዮ ፈላምነት ኪጅምሩ ኽኢሎም፧ ብኸመይከ እዮም ዚናበሩ፧ ካብ ኣገልግሎቶም እንታይ ዕግበት እዮም ዚረኽቡ፧—ምሳ. 15:22።
16 እቶም ኣጸቢቖም ዚፈልጡኻ ሰባት፡ ብምስትውዓል ኪመኽሩኻ ይኽእሉ እዮም። ንኣብነት፡ እቲ ኣብ ካልኣይ ደረጃ ቤት ትምህርቲ ዚውሃበካ ዕዮ ስለ ዝኸበደካ፡ ትምህርቲ ኣቋሪጽካ ፈላሚ ኽትከውን ደሊኻ ንበል። ዜፍቅረካ ሰብ ንድራኸኻ ስለ ዚርድኦ፡ ትምህርቲ ብቐሊሉ ተስፋ ንኸይትቘርጽ ኪሕግዘካ ኸም ዚኽእል፡ ተስፋ ዘይምቝራጽ ከኣ ንየሆዋ ምሉእ ብምሉእ ንኸተገልግሎ ኣገዳሲ ምዃኑ ንኽትርዳእ ኪሕግዘካ ይኽእል እዩ።—መዝ. 141:5፣ ምሳ. 6:6-10።
17. ካብ እንታይ ዓይነት ውሳነ ኢና ኽንርሕቕ ዘሎና፧
17 ዝዀነ ይኹን ንየሆዋ ዜገልግሎ ሰብ፡ ካብ የሆዋ ኼርሕቖ ዚኽእል መንፈሳዊ ሓደጋ ኼጋጥሞ ይኽእል እዩ። (1 ቈረ. 15:33፣ ቈሎ. 2:8) ኰይኑ ግና፡ ገሊኡ ዓይነት ስራሕ ዝኸፍአ መንፈሳዊ ሓደጋ እዩ ዘለዎ። ገለ ኻብቶም ኣብ ከባቢኻ ዚነብሩ ሰባት፡ ብምኽንያት እቲ ዝመረጽዎ ዓይነት ስራሕ፡ ‘እምነቶም ከም እተሰብረት መርከብ’ ኰይናቶም ድያ፧ (1 ጢሞ. 1:19) ነቲ ምስ ኣምላኽ ዘሎካ ርክብ ኣብ ሓደጋ ዜእቱ ውሳነ ኻብ ምግባር ምርሓቕካ ጥበባዊ እዩ።—ምሳ. 22:3።
ክርስትያን መንእሰይ ብምዃንካ ተሓጐስ
18, 19. ሓደ ሰብ ንየሆዋ ናይ ምግልጋል ባህጊ ዘይብሉ እንተ ዀይኑ፡ እንታይ ኪገብር ኣለዎ፧
18 ንየሆዋ ናይ ምግልጋል ልባዊ ባህጊ እንተ ኣልዩካ፡ ገና ብንእስነትካ ነቲ ንሱ ዚህበካ ኣጋጣሚ ተጠቐመሉ። ኣብዚ ኣገዳሲ እዋን እዚ ንየሆዋ ንኸተገልግሎ ዜኽእለካ ምርጫ ግበር።—መዝ. 148:12, 13።
19 ይኹን እምበር፡ ንየሆዋ ናይ ምግልጋል ባህጊ ዘይብልካ እንተ ዄንካ፡ እንታይ ክትገብር ትኽእል፧ ከይተሓለልካ ንእምነትካ ኸተደልድላ ጽዓር። ሃዋርያ ጳውሎስ ነቲ በረኸት ኣምላኽ ዜምጽእ መገዲ ህይወት ኪስዕብ ከም ዝጸዓረ ገሊጹ ነይሩ እዩ፣ ኣስዕብ ኣቢሉ ኸኣ፡ “ብገለ ሓሳብኩም ንበይኑ እንተ ዀይኑ ድማ፡ ኣምላኽ ነዚ ኣብ ላዕሊ ዘሎ ኣረኣእያ ኺገልጸልኩም እዩ። ዝዀነ ዀይኑ፡ በቲ በጺሕናዮ ዘለና መጠን፡ ብሓደ መገዲ ንመላለስ” ኢሉ ጸሓፈ። (ፊል. 3:15, 16) ንስኻ እውን፡ የሆዋ ኸም ዜፍቅረካን ምኽሩ ንጥቕምኻ ምዃኑን ኣይትረስዕ። ካብ ዝዀነ ይኹን ሰብ ንላዕሊ፡ ብግዜ ንእስነትካ ጥበባዊ ምርጫ ንኽትገብር ኪሕግዘካ ይኽእል እዩ።


text:
ብዛዕባ መጽሓፍ ቅዱስ ዚግበር ዝርርብ
መንግስቲ ኣምላኽ መዓስ እያ ኽትገዝእ ጀሚራ፧ (1ይ ክፋል)
ሓደ ናይ የሆዋ ምስክር ምስ ካልእ ሰብ ዚገብሮ ዝርርብ፡ ከምዚ ዚስዕብ ኪመስል ይኽእል እዩ። ካሌብ ዚብሃል ናይ የሆዋ ምስክር ናብ እንዳ ሓደ ዮሃንስ ዚብሃል ሰብኣይ ከም ዝኸደ ጌርና እስከ ንሕሰብ።
ንኣእምሮ ‘ድለያ’
ካሌብ፦ ዮሃንስ፡ ነቲ ብስሩዕ እንገብሮ ናይ መጽሓፍ ቅዱስ ምይይጥ ብሓቂ እፈትዎ እየ። * ኣብ ዝሓለፈ እዋን ኣብ ዝገበርናዮ ምይይጥ፡ ብዛዕባ መንግስቲ ኣምላኽ ሕቶ ኣልዒልካ ኔርካ። ናይ የሆዋ መሰኻኽር፡ መንግስቲ ኣምላኽ ብ1914 ክትገዝእ ከም ዝጀመረት ዚኣምኑሉ ምኽንያት እንታይ ምዃኑ ሓቲትካ ኔርካ።
ዮሃንስ፦ እወ፡ ሓንቲ ኻብ ሕታማትኩም ከንብብ ከለኹ፡ መንግስቲ ኣምላኽ ብ1914 ክትገዝእ ከም ዝጀመረት ዚገልጽ ሓሳባት ረኺበ። ኵሉ እቲ እትኣምኑሉ ትምህርትታት ኣብ መጽሓፍ ቅዱስ ከም እተመስረተ ስለ እትዛረቡ፡ እዚ ናይ ምፍላጥ ሃንቀውታ ኣለዓዒሉለይ እዩ።
ካሌብ፦ ጽቡቕ ኣሎኻ።
ዮሃንስ፦ ኣነ ንመጽሓፍ ቅዱስ ካብ ጫፍ ናብ ጫፍ ኣንቢበዮ እየ። ግናኸ፡ ብዛዕባ ዓመተ 1914 እትረቍሕ ሓንቲ ጥቕሲ እውን ትኹን ክዝክር ኣይክእልን እየ። ስለዚ፡ ኣብ ኢንተርነት ዘሎ መጽሓፍ ቅዱስ ከፊተ፡ “1914” ዚብል ኣናደኹ። ግናኸ፡ ኣብ ሓንቲ ጥቕሲ እውን ትኹን ኣይረኸብኩን።
ካሌብ፦ ዮሃንስ ብኽልተ ነጥብታት ከመስግነካ እደሊ። ቀዳማይ፡ ንመጽሓፍ ቅዱስ ብምሉኡ ምንባብካ ዚነኣድ እዩ። እዚ፡ ቃል ኣምላኽ ከም እትፈቱ ዜርኢ እዩ።
ዮሃንስ፦ እወ፡ ቃል ኣምላኽ እፈቱ እየ። ምስ መጽሓፍ ቅዱስ ዚዳረግ ካልእ መጽሓፍ እኮ የለን።
ካሌብ፦ ሓቅኻ። ካልኣይ፡ ንሕቶታትካ መልሲ ንምርካብ ኣብ መጽሓፍ ቅዱስ ምድላይካ ዚንኣድ እዩ። ከምቲ መጽሓፍ ቅዱስ ዜተባብዓና ኢኻ ጌርካ፣ መጽሓፍ ቅዱስ ንኣእምሮ ‘ኽንደልያ’ የተባብዓና እዩ። * ንስኻ እውን ከምዚ ዓይነት ጻዕሪ ምግባርካ ዜሐጕስ እዩ።
ዮሃንስ፦ አመስግነካ። ክመሃር እደሊ እየ። ተወሳኺ ምርምር ምስ ገበርኩ፡ ኣብዛ እነጽንዓ ዘሎና መጽሓፍ ብዛዕባ 1914 እተወሰነ ሓበሬታ ረኺበ ኣለኹ። ብዛዕባ ሓደ ንጉስ ዝሓለሞ ሕልሚ ተጠቒሱ ርእየ፣ እቲ ሕልሚ ሓንቲ ዓባይ ኦም ከም እተቘርጸትን ጸኒሓ ኸም ዝጠጥዐትን ዚገልጽ እዩ።
ካሌብ፦ ልክዕ ኣለኻ። እዚ ትንቢት እዚ፡ ኣብ ዳንኤል ምዕራፍ 4 ተጠቒሱ ዘሎ ትንቢት እዩ። ብዛዕባ እቲ ነቡካድነጻር ንጉስ ባቢሎን ዝርኣዮ ሕልሚ ድማ እዩ ዚገልጽ።
ዮሃንስ፦ እወ፡ እቲ ሕልሚ ንሱ እዩ። ነቲ ትንቢት ደጋጊመ እየ ኣንቢበዮ። ሓቂ ይሓይሽ፡ ምስ መንግስቲ ኣምላኽ ወይ ምስ ዓመተ 1914 ብኸመይ ከም ዚተሓሕዝ ግና ኣይርድኣንን እዩ።
ካሌብ፦ ነብዪ ዳንኤል እውን እንተ ዀነ፡ ንትርጕም እቲ ብመንፈስ ተመሪሑ ዝመዝገቦ ትንቢት ምሉእ ብምሉእ ኣይተረድኦን ነይሩ።
ዮሃንስ፦ ብሓቂ ኣይተረድኦን ነይሩ፧
ካሌብ፦ እወ። ዳንኤል 12:8፡ “ኣነ ድማ ሰማዕኩ፡ ግናኸ ኣየስተውዐልኩን” ትብል።
ዮሃንስ፦ ዘይተረድኣኒ እምበኣር ኣነ ጥራይ ኣይኰንኩን። በይነይ ዘይምዃነይ ኣሐጒሱኒ።
ካሌብ፦ ዳንኤል ዘይተረድኦ ምኽንያት ከኣ፡ ሰባት ንትርጕም እቲ ኣብ መጽሓፍ ዳንኤል ዘሎ ትንቢታት ምሉእ ብምሉእ ንኼስተውዕልዎ ኢሉ ኣምላኽ ዝመደቦ ግዜ ገና ስለ ዝነበረ እዩ። ኣብዚ ግዜና ግና፡ ነቲ ትንቢታት ምሉእ ብምሉእ ክንርድኦ ንኽእል ኢና።
ዮሃንስ፦ ከመይ ጌርካ ትፈልጥ፧
ካሌብ፦ እዛ ቐጺላ ዘላ ጥቕሲ እንታይ ከም እትብል እሞ ኣስተብህል። ዳንኤል 12:9፡ “ንሱ ኸኣ በለ፡ ዳንኤለየ፡ እዚ ቓላት እዚ ኽሳዕ ዘመን መወዳእታ ሕቡእን ሕቱምን እዩ እሞ፡ ኪድ ደኣ” ትብል። ስለዚ፡ እዚ ትንቢታት እዚ፡ ነዊሕ ግዜ ጸኒሑ፡ ማለት ኣብ “ዘመን መወዳእታ” ጥራይ እዩ ዚበርህ። ኣብ መጽናዕቲ መጽሓፍ ቅዱስና ኣብዚ ቐረባ እዋን ከም እንመያየጠሉ ኸኣ፡ ኣብቲ ዘመን መወዳእታ እቲ ንነብር ከም ዘሎና ዚሕብር ሓያሎ መርትዖታት ኣሎ። *
ዮሃንስ፦ ስለዚ፡ ነቲ ኣብ ዳንኤል ዘሎ ትንቢት ክትገልጸለይዶ ትኽእል፧
ካሌብ፦ ሕራይ ክገልጸልካ ኽፍትን እየ።
ሕልሚ ነቡካድነጻር
ካሌብ፦ መጀመርታ ንጉስ ነቡካድነጻር ኣብ ሕልሙ እንታይ ከም ዝረኣየ ኣሕጺረ ኽገልጸልካ። ድሕሪኡ፡ ብዛዕባ ትርጕሙ ኽንመያየጥ ኢና።
ዮሃንስ፦ ጽቡቕ።
ካሌብ፦ ነቡካድነጻር ኣብ ሕልሙ ኽሳዕ ሰማይ እትበጽሕ ዓባይ ኦም እዩ ርእዩ። ቀጺሉ፡ ሓደ መልኣኽ እታ ኦም ንኽትቍረጽ ኪእዝዝ ከሎ ሰምዐ። ይኹን እምበር፡ ኣምላኽ፡ ጕንዲ ሱር እታ ኦም ኣብ ምድሪ ኺሕደግ ኣዚዙ ነበረ። ድሕሪ “ሸውዓተ ግዝያት” ከኣ እታ ኦም እንደገና ኽትትጥጥዕ ኣድልይዋ እዩ። * እዚ ትንቢት እዚ፡ መጀመርታ ኣብ ንጉስ ነቡካድነጻር ተፈጺሙ እዩ። ነቡካድነጻር ልክዕ ከምታ ኽሳዕ ሰማይ ዝበጽሐት ኦም፡ ምርኡይ ንጉስ እኳ እንተ ነበረ፡ ን“ሸውዓተ ግዝያት” ዚኣክል ተቘሪጹ ነይሩ እዩ። እንታይ ከም እተፈጸመ ትዝክሮዶ፧
ዮሃንስ፦ ኣይዝክሮን እየ።
ካሌብ፦ ጸገም የለን። መጽሓፍ ቅዱስ፡ ነቡካድነጻር “ንሸውዓተ ግዝያት” ወይ ንሸውዓተ ዓመት ኣእምሮኡ ስሒቱ ነይሩ እዩ። ኣብቲ ግዜ እቲ፡ ንጉስ ኰይኑ ኺገዝእ ኣይከኣለን። ኣብ መወዳእታ እተን ሸውዓተ ግዝያት ግና፡ ነቡካድነጻር ናብ ኣእምሮኡ ተመሊሱ፡ እንደገና ኺገዝእ ጀመረ። *
ዮሃንስ፦ እሺ፡ ክሳዕ ሕጂ ዝበልካዮ ተረዲኡኒ ኣሎ። ግናኸ እዚ ምስ መንግስቲ ኣምላኽ ኰነ ምስ 1914 እንታይ ርክብ ኣለዎ፧
ካሌብ፦ ብሓጺሩ፡ እዚ ትንቢት እዚ ኽልተ ፍጻመ እዩ ዘለዎ። እቲ ቐዳማይ ፍጻመ ግዝኣት ንጉስ ነቡካድነጻር ንግዜኡ ምስ ተቛረጸ እዩ ዚፍጸም። እቲ ኻልኣይ ፍጻመ ድማ ግዝኣት ኣምላኽ ንግዜኡ ምስ ተቛረጸ እዩ ዚፍጸም። ስለዚ፡ እዚ ኻልኣይ ፍጻመ እዩ ምስ መንግስቲ ኣምላኽ ዚተሓሓዝ።
ዮሃንስ፦ እቲ ትንቢት ምስ መንግስቲ ኣምላኽ ብዚተሓሓዝ ካልኣይ ፍጻመ ኸም ዘለዎ ብኸመይ ትፈልጥ፧
ካሌብ፦ ቅድም ቀዳድም፡ ኣብቲ ትንቢት እቲ ሓበሬታ ንረክብ ኢና። ብመሰረት ዳንኤል 4:17 እቲ ትንቢት እተዋህበሉ ምኽንያት፡ “እቶም ህያዋንሲ፡ እቲ ልዑል ኣብ መንግስቲ ሰብ ከም ዚመልኽ፡ ንዝደለዮ ኸኣ ከም ዚህቦ . . . ምእንቲ ኺፈልጡ” እዩ። ነቲ “መንግስቲ ሰብ” ዚብል ቃላት ኣቕሊብካሉዶ ኣሎኻ፧
ዮሃንስ፦ እወ፡ “እቲ ልዑል ኣብ መንግስቲ ሰብ ከም ዚመልኽ” እዩ ዚብል።
ካሌብ፦ ልክዕ ኣሎኻ። “እቲ ልዑል” መን እዩ ምበልካ፧
ዮሃንስ፦ ብዛዕባ ኣምላኽ ዚገልጽ ዘሎ ይመስለኒ።
ካሌብ፦ ትኽክል። ስለዚ፡ እዛ ጥቕሲ እዚኣ ንባዕላ፡ እቲ ትንቢት ብዛዕባ ነቡካድነጻር ጥራይ ይዛረብ ከም ዘየሎ እያ እትሕብር። ብዛዕባ “መንግስቲ ሰብ” ማለት፡ ብዛዕባ እቲ ኣምላኽ ኣብ ልዕሊ ሰብ ዘለዎ ምልኪ ወይ ግዝኣት እውን ትገልጽ እያ። ነቲ ትንቢት ብሓፈሻ ምስ እንርእዮ ድማ ነዚ ዝያዳ የነጽረልና እዩ።
ዮሃንስ፦ እንታይ ማለትካ ኢኻ፧
ፍረ ነገር መጽሓፍ ዳንኤል
ካሌብ፦ እታ ኽፍሊ መጽሓፍ ቅዱስ ዝዀነት መጽሓፍ ዳንኤል ነዚ ፍረ ነገር እዚ ደጋጊማ እያ እተጕልሖ። ኣብዛ መጽሓፍ እዚኣ፡ በቲ ወዲ ኣምላኽ ዝዀነ የሱስ ክርስቶስ እትመሓደር መንግስቲ ኣምላኽ ከም እትምስረት ብተደጋጋሚ ተሓቢሩ ኣሎ። ንኣብነት፡ ንድሕሪት እተወሰነ ምዕራፋት እሞ ንገንጽል። ንዳንኤል 2:44 ኸተንብባዶ፧
ዮሃንስ፦ ሕራይ። ከምዚ ትብል፦ “ብዘመን እዞም ነገስታት እዚኣቶም ኣምላኽ ሰማይ ንዘለኣለም ከቶ ዘይትጠፍእን፡ ግዝኣታ ኸኣ ንኻልእ ህዝቢ ዘይውሀብን መንግስቲ ኼተንስእ እዩ። ንዅለን እዘን መንግስትታት እዚኣተን ክትጭፍልቐንን ከተጥፍኤንን እያ፡ ንሳ ግና ንዘለኣለም ክትቀውም እያ።”
ካሌብ፦ አመስግነካ። እዛ ጥቕሲ እዚኣ፡ ብዛዕባ መንግስቲ ኣምላኽ እትዛረብ ዘላዶ ኣይመስለካን፧
ዮሃንስ፦ እንድዒ።
ካሌብ፦ እታ ጥቕሲ፡ ብዛዕባ እታ መንግስቲ፡ “ንዘለኣለም ክትቀውም እያ” ኸም እትብል ኣስተብህል። ብዛዕባ መንግስቲ ኣምላኽ ከምኡ ኺብሃል ይከኣል እዩ፣ ብዛዕባ መንግስቲ ሰብ ግና ከምኡ ኽንብል ንኽእል ዲና፧
ዮሃንስ፦ ኣይመስለንን።
ካሌብ፦ ንመንግስቲ ኣምላኽ ዜመልክት፡ ኣብ መጽሓፍ ዳንኤል ዚርከብ ካልእ ትንቢት ድማ ንርአ። እዚ ትንቢት እዚ ኣብ ዳንኤል 7:13, 14 ይርከብ። እቲ ትንቢት ብዛዕባ ዚመጽእ ገዛኢ ኸምዚ ይብል፦ “ኵሎም ህዝብታትን ኣህዛብን ቋንቋታትን ኬገልግልዎስ፡ ግዝኣትን ክብርን መንግስትን ንዕኡ ተዋህቦ። ግዝኣቱ ዘይሓልፍ ዘለኣለማዊ ግዝኣት እዩ፣ መንግስቱ እውን ከቶ ኣይክትጠፍእን እያ።” ኣብዚ ትንቢት እዚ፡ ምስቲ እንዘራረበሉ ዘሎና ኣርእስቲ ዚተሓሓዝ ነጥቢ ኣሎዶ፧
ዮሃንስ፦ ብዛዕባ መንግስቲ ተጠቒሱ ኣሎ።
ካሌብ፦ ልክዕ። ብዛዕባ ተራ መንግስቲ እውን ኣይኰነን። እታ መንግስቲ ኣብ ልዕሊ “ህዝብታትን ኣህዛብን ቋንቋታትን” ስልጣን ከም ዘለዋ ተጠቒሱ ምህላዉ ኣስተብህል። ብኻልእ ኣዘራርባ እታ መንግስቲ ዓለምለኻዊ ግዝኣት እዩ ዘለዋ።
ዮሃንስ፦ ከምኡ ገይረ ኣይተረዳእክዎን ነይረ። ግናኸ ጽቡቕ ኣሎኻ። ከምኡ እዩ ዚብል ዘሎ።
ካሌብ፦ እታ ጥቕሲ ኣስዒባ እንታይ ከም እትብል እውን ኣስተብህል፦ “ግዝኣቱ ዘይሓልፍ ዘለኣለማዊ ግዝኣት እዩ፣ መንግስቱ እውን ከቶ ኣይክትጠፍእን እያ።” እዚ ትንቢት እዚ ምስቲ ኣብ ዳንኤል 2:44 ዘንበብናዮ ትንቢት ዚመሳሰል ኰይኑዶ ኣይስምዓካን፧
ዮሃንስ፦ እወ፡ ይመሳሰል እዩ።
ካሌብ፦ ነቲ ኽሳዕ ሕጂ እተመያየጥናሉ እሞ ኣሕጽር ኣቢልና ንድገሞ። እቲ ኣብ ዳንኤል ምዕራፍ 4 ተጠቒሱ ዘሎ ትንቢት እተዋህበሉ ምኽንያት፡ ሰባት “እቲ ልዑል ኣብ መንግስቲ ሰብ ከም ዚመልኽ” ምእንቲ ኺፈልጡ እዩ። እዘን ቃላት እዚአን፡ እቲ ትንቢት ንነቡካድነጻር ዚምልከት ጥራይ ዘይኰነስ፡ ካልእ ዝዓበየ ፍጻመ እውን ከም ዘለዎ ይሕብራ እየን። ብዘይካዚ፡ ብወዲ ኣምላኽ እትመሓደር መንግስቲ ኸም እተመስረተት፡ ኣብ መጽሓፍ ዳንኤል ብተደጋጋሚ እዩ ተሓቢሩ ዘሎ። በዚ መሰረት እዚ እምበኣር፡ እቲ ኣብ ዳንኤል ምዕራፍ 4 ዚርከብ ትንቢት ምስ መንግስቲ ኣምላኽ እተተሓሓዘ እዩ እንተ በልናስ ርትዓዊዶ ኣይመስለካን፧
ዮሃንስ፦ ርትዓዊ ይመስል። ምስ 1914 ዚተሓሓዘሉ ምኽንያት ግና ሕጂ እውን ኣይተረድኣንን።
‘ሾብዓተ ግዝያት ይሕለፎ’
ካሌብ፦ ሕጂ ኸኣ ናብ ንጉስ ነቡካድነጻር ንመለስ። ኣብቲ ትንቢት ተገሊጻ ዘላ ኦም ንነቡካድነጻር ከም እተመልክት ኣይትረስዕ። እታ ኦም ምስ ተቘርጸት፡ ንሸውዓተ ግዝያት ተሓዲጋ ነይራ እያ። በዚ መሰረት እዚ፡ ነቡካድነጻር ንእተወሰነ ግዜ ኣእምሮኡ ኣብ ዝሰሓተሉ እዋን ግዝኣቱ ኣቋሪጹ ነይሩ እዩ። ነቡካድነጻር ናብ ቀልቡ ምስ ተመልሰን እንደገና ኺግዛእ ምስ ጀመረን ከኣ እተን ሸውዓተ ግዝያት ተዛዘማ። ኣብ ካልኣይ ፍጻመ እቲ ትንቢት፡ መንግስቲ ኣምላኽ ንእተወሰነ ግዜ ግዝኣታ ኣቋሪጻ ነይራ እያ፣ እዚ ግና ኣምላኽ ጕድለት ስለ ዝነበሮ ኣይኰነን።
ዮሃንስ፦ እንታይ ማለትካ ኢኻ፧
ካሌብ፦ ኣብ ግዜ መጽሓፍ ቅዱስ፡ እቶም ኣብ የሩሳሌም ዚገዝኡ ዝነበሩ ነገስታት እስራኤል፡ ኣብ “ዝፋን እግዚኣብሄር” ከም እተቐመጡ ይዝረበሎም ነበረ። * ንኣምላኽ ወኪሎም ንህዝቡ የመሓድሩ ነበሩ። ስለዚ፡ ግዝኣት እቶም ነገስታት፡ ንግዝኣት ኣምላኽ ዜመልክት እዩ ነይሩ። ይኹን እምበር፡ መብዛሕትኦም እቶም ነገስታት ንኣምላኽ ኣይተኣዘዝዎን፡ መብዛሕትኦም ተገዛእቶም ከኣ ኣሰሮም ሰዓቡ። ብዘይምእዛዞም ምኽንያት ከኣ ኣምላኽ ንእስራኤላውያን ብ607 ቅ.ክ. ብባቢሎናውያን ከም ዚሰዓሩ ገበረ። በዚ መገዲ እዚ ግዝኣት ኣምላኽ ንግዜኡ ተቛረጸ። ክሳዕ ኣብዚ ተረዲኡካዶ፧
ዮሃንስ፦ እወ። ተረዲኡኒ ኣሎ።
ካሌብ፦ ስለዚ፡ 607 ቅ.ክ. መጀመርታ እተን ሸውዓተ ግዜያት፡ ወይ ከኣ ነቲ ግዝኣት ኣምላኽ እተቋረጸሉ እዋን የመልክት። ኣብ መወዳእታ እተን ሸውዓተ ግዝያት፡ ኣምላኽ ንዕኡ ዚውክል ሓድሽ ገዛኢ ኣብ ሰማይ፡ ኣብ ዝፋን የደይብ። እቲ ኣብ ዳንኤል ዘንበብናዮ ኻልእ ትንቢታት ዚፍጸም ከኣ ሽዑ እዩ። ስለዚ፡ እቲ ዚለዓል ኣገዳሲ ሕቶ፡ ‘እተን ሸውዓተ ግዝያት መዓስ እየን ተወዲአን’ ዚብል እዩ። ነዛ ሕቶ እዚኣ ኽንምልሳ እንተ ኽኢልና፡ መንግስቲ ኣምላኽ መዓስ ክትገዝእ ከም ዝጀመረት ክንፈልጥ ኢና።
ዮሃንስ፦ ተረዲኡኒ። እስከ ኽፍትን፣ እተን ሸውዓተ ግዝያት ብ1914 ድየን ተወዲአን፧
ካሌብ፦ ልክዕ! መልሱ ረኺብካዮ ኢኻ።
ዮሃንስ፦ ግናኸ፡ ከመይ ጌርና ንፈልጥ፧
ካሌብ፦ የሱስ ኣብ እዋን ምድራዊ ኣገልግሎቱ፡ እተን ሸውዓተ ግዝያት ኣብቲ ግዜ እቲ ገና ኸም ዘይተወድኣ ሓቢሩ ነይሩ እዩ። * ስለዚ፡ እተን ሸውዓተ ግዜያት ንኣዝዩ ብዙሕ ዓመታት ዜመልክታ ኪዀና ኣለወን። እተን ግዝያት የሱስ ናብ ምድሪ ቕድሚ ምምጻኡ እየን ጀሚረን፡ ናብ ሰማይ ምስ ተመልሰ እውን ንእተወሰነ ግዜ ቐጺለን እየን። ትርጕም እቲ ኣብ ዳንኤል እተመዝገበ ትንቢታት “ክሳዕ ዘመን መወዳእታ” ኸም ዘይንጽር እውን ኣይትረስዕ። * እቲ ዜገርም ከኣ፡ መወዳእታ 1800ታት፡ ቅኑዓት ተመሃሮ መጽሓፍ ቅዱስ ነዝን ንኻልእ ትንቢታትን ብጥንቃቐ ኺምርምርዎ ጀመሩ። ንሳቶም እተን ሸውዓተ ግዝያት ብ1914 ከም ዚውድኣ ኼስተውዕሉ ጀመሩ። ካብ ሽዑ ኣትሒዙ ኣብ ዓለም እተራእየ ዓበይቲ ፍጻመታት ከኣ መንግስቲ ኣምላኽ ኣብ ሰማይ ብ1914 ክትገዝእ ከም ዝጀመረት ዜረጋግጽ እዩ ነይሩ። ዘመን መወዳእታ ዝጀመረ ኣብታ ዓመት እቲኣ እዩ። እዚ ዅሉ ንዓኻ ሓድሽ ኪዀነካ ኸም ዚኽእል ይርድኣኒ እዩ . . .
ዮሃንስ፦ እወ። እዚ ነገር እዚ ብንጹር ምእንቲ ኺርድኣኒ እንደገና ኸንብቦ ኣሎኒ።
ካሌብ፦ ኣይትጨነቕ። ኣነ እውን ነዚ ምሉእ ብምሉእ ንኽርድኦ ግዜ ወሲዱለይ እዩ። ኰይኑ ግና በዚ ኽሳዕ ሕጂ ዝገበርናዮ ምይይጥ፡ ናይ የሆዋ መሰኻኽር እቲ ብዛዕባ መንግስቲ ኣምላኽ ዚኣምንዎ ነገራት ኣብ መጽሓፍ ቅዱስ እተመስረተ ምዃኑ ተረዲኡካ ኪኸውን ተስፋ እገብር።
ዮሃንስ፦ እወ ብርግጽ። ነቲ እትኣምኑሉ ነገራት ኣብ መጽሓፍ ቅዱስ ተመርኲስኩም እተብርህዎ ምዃንኩም፡ ኵሉ ሳዕ እዩ ዚገርመኒ።
ካሌብ፦ ንስኻ እውን እዚ ድሌት እዚ ኸም ዘሎካ ኸስተብህለልካ ኽኢለ እየ። ከምቲ ኣቐዲመ ዝበልኩኻ፡ ነዚ ዅሉ ሓበሬታ ብሓንሳእ ክትርድኦ ኣይትኽእልን ኢኻ። ሕጂ እውን እንተ ዀነ ሕቶታት ኪህልወካ ይኽእል እዩ። ንኣብነት፡ እተን ሸውዓተ ግዝያት ምስ መንግስቲ ኣምላኽ እተተሓሓዛ ምዃነንን ብ607 ቅ.ክ. ከም ዝጀመራን ክንርኢ ጸኒሕና ኢና። ግናኸ፡ እዘን ሸውዓተ ግዝያት እዚአን ብ1914 ከም እተወድኣ ኸመይ ጌርና ንፈልጥ፧ *
ዮሃንስ፦ ንዓይ እውን ከተሓሳስበኒ እዩ ጸኒሑ።
ካሌብ፦ መጽሓፍ ቅዱስ ንውሓት እተን ሸውዓተ ግዝያት ከመይ ጌርና ኸም እንፈልጥ ይሕግዘና እዩ። ኣብ ዚመጽእ እዋን ነዚ ኣርእስቲ እዚ ኽንመያየጠሉ ትደሊዶ፧
ዮሃንስ፦ እወ እደሊ እየ።
ክትዘራረበሉ እትደሊ መጽሓፍ ቅዱሳዊ ርእሰ ነገር ኣሎካዶ፧ ብዛዕባ እምነትን ሃይማኖታዊ ልምድታትን ናይ የሆዋ መሰኻኽር ብዝያዳ ኽትፈልጥ ትደሊዶ፧ ትደሊ እንተ ዄንካ፡ ከይተሰከፍካ ንሓደ ናይ የሆዋ ምስክር ሕተቶ። ንሱ እውን ተሓጒሱ ኺምልሰልካ እዩ።
^ ሕ.ጽ. 5 ናይ የሆዋ መሰኻኽር በቲ ብናጻ ዚገብርዎ መደብ መጽናዕቲ መጽሓፍ ቅዱስ፡ መብዛሕትኡ ግዜ ምስ ሰባት ብዛዕባ መጽሓፍ ቅዱስ ብስሩዕ መገዲ ይመያየጡ እዮም።
^ ሕ.ጽ. 21 ዝያዳ ሓበሬታ እንተ ደሊኻ፡ ኣብታ ብናይ የሆዋ መሰኻኽር እተሓትመት፡ መጽሓፍ ቅዱስ ብሓቂ እንታይ እዩ ዚምህር፧ ዘርእስታ መጽሓፍ፡ ኣብ ምዕራፍ 9 ርአ። ኣብ www.jw.org/ti እውን ትርከብ እያ።
^ ሕ.ጽ. 63 የሱስ ብዛዕባ ዳሕሮት መዓልትታት ኣብ ዝሃቦ ትንቢት፡ “ምዱብ እዋናት ኣህዛብ ክሳዕ ዚፍጸም፡ የሩሳሌም [ንግዝኣት ኣምላኽ እትውክል] ብኣህዛብ ክትርገጽ እያ” በለ። (ሉቃስ 21:24) ስለዚ፡ ግዝኣት ኣምላኽ ኣብ ግዜ የሱስ እውን ኣቋሪጹ ነይሩ እዩ፡ ክሳዕ እተን ዳሕሮት መዓልትታት እውን ተቛሪጹ ጸኒሑ እዩ።
^ ሕ.ጽ. 67 ኣብታ መጽሓፍ ቅዱስ ብሓቂ እንታይ እዩ ዚምህር፧ ዘርእስታ መጽሓፍ፡ ኣብ ገጽ 215-218 ርአ። ኣብ www.jw.org/ti እውን ትርከብ እያ።
ብዝያዳ ፍለጥ
መንግስቲ ኣምላኽ መዓስ እያ ኽትገዝእ ጀሚራ፧ (2ይ ክፋል)
ትንቢት መጽሓፍ ቅዱስን ኣምላኽ ንንጉስ ባቢሎን ዘርኣዮ ሕልምን፡ ብዛዕባ እቲ መንግስቲ ኣምላኽ ክትገዝእ ዝጀመረትሉ ዓመት ብልክዕ ይሕብረና።
ብዛዕባ ናይ የሆዋ መሰኻኽር ብተደጋጋሚ ዚሕተት ሕቶታት
ሰባት ንዚሓትዎ ልሙድ ሕቶታት ዚኸውን ሓጺር መልስታት ርኸብ።


text:
1- 2ከምኡውን ኣትን ኣንስቲ! ንሰብኡትክን ተኣዘዛኦም። ነቲ ቃል እግዚኣብሔር ዘይኣምኑ ሰብኡት እንተልዮም ድማ ከም እተኽብራኦምን ብንጽሕና ኸም እትነብራን ምስ ረኣዩ ብዘረባ ዘይኮነስ ብሕይወት ኣንስቶም ክምለሱ ይኽእሉ እዮም። 3ጽባቐኽን ኣፍኣዊ ብዝኾነ ብሥርሓት ፀጕርን ወርቂ ብምእሳርን ብኽቡር ክዳውንትን ኣይኹን። 4ጽባቐኽንስ እቲ ኣብ ቅድሚ እግዚኣብሔር ኣብሊጹ ክቡርን ዘይጠፍእን ብልውህናን ብህድኣትን ዝተሸለመ መንፈስ ኣብ ልቢ ተሠዊሩ ዘሎ ናይ ውሽጢ ሰብነት ይኹን። 5ቀደምውን ተስፋአን ኣብ እግዚኣብሔር ዝገበራ ቕዱሳት ኣንስቲ ብኸምዙይ እየን ዝተሸለማ፤ ንሰብኡተንውን ይእዘዛ ነበራ። 6ሣራ ንኣብርሃም ጐይታይ እናበለት ትእዘዞ ኸም ዝነበረት ንስኻትክንውን ከምኡ ጽቡቕ እንተገበርክን ዝኾነ ነገርውን እንተ ዘየፍሪሑክን ደቃ ኢኽን። 7ከምኡውን ኣቱም ሰብኡት ምስ ኣንስትኹም ብምስትውዓል ንበሩ። ንሳተን ካባኻትኩም ድኽም ዝበላ እየን፤ ንጸጋ ሕይወት ድማ መዋርስትኹም እየን እሞ ኣኽብርወን። ሽዑ ጸሎትኩም ከንቱ ኣይኸውንን። 8እምበኣር ተሣኒኹም ንበሩ፤ ተራኃራኅቲ ፍቕሪ ኣኅዋት ዘለዎም ለዋሃትን ትሑታትን ኩኑ። 9ክፉእ ክንዲ ኽፉእ ጸርፊ ኽንዲ ጸርፊ ኣይትመልሱ፤ ካብ እግዚኣብሔር በረኸት ምእንቲ ኽትወርሱ መርቑ፤ ነዙይ ኢኹም ዝተጸዋዕኹም እሞ። 10ከምቲ ቕዱስ መጽሓፍ ዝብሎ፦ እቲ ሕይወት ዝፈቱ ሠናያት መዓልትታት ከዓ ኽርኢ ዝደሊ ልሳኑ ኻብ ክፉእ ከናፍሩውን ተንኰል ከይዛረባ ይኸልክል። 11ካብ ክፉእ ይርኃቅ፤ ሠናይ ከዓ ይግበር፤ ንሰላም ይድለያን ይስዓባን። 12ኣዕይንቲ እግዚኣብሔር ናብ ጻድቃን እየን ዝርእያ፤ ኣእዛኑውን ንጸሎቶም እየን ዝሰምዓ፤ ንገበርቲ እከይ ግና እግዚኣብሔር ገጽ ቊጥዓኡ የርእዮም። 13ሠናይ ንምግባር ትተግሁ እንተድኣ ዄንኩምከ መን እዩ ኽጐድአኩም ዝኽእል? 14ምእንቲ ጽድቂ መከራ እንተ ተቐበልኩም ግና ብፁኣን ኢኹም። ዘፈራርኀኩም እንተሃለወውን ኣይትፍርኁ፤ ኣይትጨነቑውን። 15ንክርስቶስ ግና ብልብኹም ከም ጐይታ ቐድስዎ። ብዛዕባ እታ ኣባኻትኩም ዘላ ተስፋ ንዝጥይቐኩም ኲሉ ምላሽ ምሃብ ምእንቲ ኽትክእሉ ኲልሻዕ ድልዋት ኩኑ። ግና ብለውሃትን ብኣኽብሮትን ግበርዎ። 16እቶም ነቲ ብክርስቶስ ዘለኩም ሠናይ ኣካይዳኹም ዝጸርፉ በቲ ዝጸርፍዎ ምእንቲ ኽኃፍሩ ንጹሕ ሕሊና የሃሉኹም። 17እግዚኣብሔር እንተፈቒዱዎስ ካብ ክፉእ እናገበርኩም ሠናይ እናገበርኩም መከራ ምቕባል ይሐይሽ እዩ። 18ክርስቶስውን ናብ እግዚኣብሔር ምእንቲ ኸቕርበና ጻድቅ እንተሎ ምእንቲ ኃጥኣን ሓንሳእ ንሓዋሩ መከራ ተቐቢሉ ሞተ። ብሥጋ ሞተ፤ ብመንፈስ ግና ሕያው ኮነ። 19በዝ መንፈስ እዙይውን ከይዱ ነቶም ኣብ ቤት ማእሰርቲ ዝነበሩ ነፍሳት ድኅነት ሰበኸሎም። 20እዚኣቶም እቶም ቀደም ብዘመን ኖኅ እታ መርከብ ክትሥራሕ እንተላ እግዚኣብሔር ብትዕግሥቲ እናተጸበዮም እንተሎምእዛዝ ዝኣበይዎ እዮም። ኣብታ መርከብ ውሑዳትማለት ሸሞንተ ነፍሳት ብማይ ደኃና። 21ማይ ናይቲ ሕዚ ዘድኅነኩም ጥምቀት ምልክት እዩ፤ ጥምቀት ከዓ እቲ ብትንሣኤ ኢየሱስ ክርስቶስ ብንጹሕ ሕሊና ናብ ኣምላኽ ዝቐርብ ልመና እዩ እምበር ናይ ሰብነት ርስሓት ዝሓጽብ ኣይኮነን። 22ንሱ ናብ ሰማይ ዓሪጉ ኣብ የማን እግዚኣብሔር ኣሎ፤ መላእኽትን ሥልጣናትን ኃይልታትውን ይግዝኡሉ ኣለዉ።
Copyright
Learn More


text:
ኬንያ 'ተኣማኒ ፕረዚደንታዊ መረፃ' ክተካይድ ኣይትኽእልን
ኬንያ ኣብ ዝቕፅል ሰሙን ተኣማኒ መረፃ ክተካይድ ከምዘይትኽእል፡ ላዕለወይቲ ሓላፊት ቦርድ መረፃ እታ ሃገር (IEBC) ንቢቢሲ ገሊፀን።
ላዕለወይቲ ሓላፊት ቦርድ መረፃ ኬንያ ሮዝሊን ኣኮምቤ ከምዝገለፅኦ፡ ቦርድ መረፃ ኬንያ IEBC ኣብ ፖለቲካዊ "መዋጥር" ብምንባሩ ኣብ ሓደ ዓይነት ምርድዳእን ውሳነን ክብፃሕ ኣይተኽኣለን።
ሕዚ ኣብ ኣሜሪካ ዝርከባ ሮዝሊን፡ ተደጋገሚ ፈኸራታት ከምዝበፅሐንን ንድሕንነተን ይሰግኣ ከምዝነበራን ብምግላፅ ናብ ሃገረን ንምምላስ ከምዝፈርሓ ተዛሪበን።
ኣብ ዝሓለፈ ሰሙን፡ መራሒ ተቓዋሚ ውድብ ናሳ ራይላ ኦዲንጋ፡ መፃኢ 26 ጥቅምቲ ካብ ዝካየድ መረፃ ንባዕሎም ከምዘግለሉ ይዝከር።
ላዕለዋይ ቤት-ፍርዲ ኬንያ እውን፡ ብ8 ነሓሰ ንዝተኻየደ ፕረዚደንታዊ መረፃ እታ ሃገር ሸፈጣት ከም ዝነበርዎ ድሕሪ ምፅራዩ፡ ፕረዚደንት ኡሁሩ ኬንያታ ተዓዊቶምሉ ዝነበሩ ውፅኢት መረፃ ውድቂ ገይርዎ እዩ።
"መፃኢ መረፃ ተኣማኒ ክኸውን ይኽእል'ዶ? ብርግፀኝነት ክኸውን ኣይኽእልን" ይብላ ሮዝሊን ኣኮምቤ ምስ ቢቢሲ ኣብ ዘካየድኦ ቃለ-መሕተት።
"ኣብ ዝሓለፈ መረፃ ብኣባላት እቲ ቦርድ ዝተፈፀሙ ጌጋታት፡ ኣብ ናይ ሕዚ መረፃ እውን ክድገሙ ይኽእሉ" ይብላ።
ካብ ከተማ ኒውዮርክ ሓሳበን ዘካፈላ ሮዝሊን፡ ኣብ ቦርድ መረፃ ኬንያ ለውጢ ምምፃእ ከምዘይተኽኣለ ሓቢረን።
እቲ ቦርድ ኣብ "መዋጥር" እዩ ነይሩ፡ ተኣማኒ መረፃ ንምክያድ ዘኽእል ረቛሒ ኣብ ተግባር ኣየውዓለን።
ኣባላት እቲ ቦርድ ንማንም ከየማኸሩ፡ ንሓደ ወገን ደጊፎም ድምፂ ይህቡ ከምዝነበሩ ድማ ኣቃሊዐን።
ኮምሽነራት እቲ ቦርድ ካብ ፖለቲከኛታትን ተቓወምትን ምፍርራሕ ይበፅሖም ከምዝነበረ ገሊፀን።
ንባዕለን ብርክት ዝበሉ መፍራርሒ ስለዝበጽሐን እዚ ካብቲ ቦርድ ንኽለቃ ምኽንያት ከምዝኾነን ሓቢረን።
" ቅድሚ ሕዚ ኣብ ሃገረይ ኮይነ፡ ከምዚ ፈሪሐ ኣይፈልጥን"
ከም ኣገላልፃ ሮዝሊን፡ " ካብ ቢሮ ናብ ገዛ ንምምላስ እፈርሕ ነይረ" ንመፃኢ እንታይ ከምዘጋጥመኒ እውን ኣይፈልጥን።
ቦርድ መረፃ ኬንያ ኣብዚ ጉዳይ ክሳብ ሕዚ ንህዝቢ ዝሃቦ ርኢቶ የለን።
ደረጃታት መረፃ ኬንያ
ንተቓዋሚ ውድብ ናሳ ዝመርሑ ራይላ ኦዲንጋ ፡ "ቦርድ መረፃ ኬንያ ምንም ዓይነት ለውጢ ስለዘየምፅእ፡ ካብቲ መረፃ ክንወፅእ ወሲንና" ብምባል ኣብ ዝሓለፈ ሰሙን ገሊፆም።
" ሕዚ ዘለዉ ነገራት፡ ኣብ ዝቕፅል 26 ጥቅምቲ ዝካየድ መረፃ ካብ ናይ ዝሓለፈ እዋን መረፃ ዝገደደ ከምዝኸውን ዘመላኽቱ እዮም"
ኣብዚ ቀረባ ሳምንቲ (ሰሙናት)፡ ኣንጻር መረፃ ቦርድ ኬንያ ዝካየዱ ዘለዉ ሰልፍታት ተቓውሞ ብራይላ ኦዲንጋ ዝተወደቡ እዮም።
ይኹን እምበር ኡሁሩ ኬንያታ በቲ ዝተተሓዘ መርሃ ግብሪ መሰረት ኣብ ውደድር ፕረዚደንታዊ መረፃ ከም ዝቕፅሉ ይገልፁ ኣለዉ።
"ናብ መረፃ ተመሊስካ ንምኻድ ዋላ ሓደ ፀገም የብልናን። ካብ ዝሓለፈ ግዜ ብዝበለፀ ብዙሕ ድምፂ ከምንረክብ ርግፀኛታት ኢና"
"ህዝቢ ንባዕሉ ከመሓድሮ ዝኽእል መራሒ ናይ ምምራፅ መሰል ከምዘለዎ ነጊርናዮ ኢና። መራሒኦም ናይ ምምራፅ ነፃነት ኣለዎም" ይብሉ ኡሁሩ ኬንያታ።
ቦርድ መረፃ ኬንያ፡ ኣብ ዝሓለፈ ወርሒ ነሓሰ ንዝተኻየደ ፕረዚዳንታዊ መረፃ እታ ሃገር፡ ኡሁሩ ኬንያታ፡ ምስ ራይላ ኦዲንጋ እንትነፃፀር፡ 1.4 ሚልየን ኣፈላላይ ድምፂ ብምርካብ፡ ብሓፈሻዊ ውፅኢት 54% ከምዝተዓወቱ ምግላፁ ይዝከር።
ተወዳዳሪኦም መራሒ ተቓዋሚ ወድብ ናሳ ራይላ ኦዲንጋ ድማ 45% ድምፂ ረኺቦም።


text:
ካብ ንግዲ ወፃኢ 2.1ቢልዮን ዶላር ኣታዊ ተረኺቡ…
መቐለ ግንቦት 02/2010(ድወት) ኣብ ዝሓለፉ ትሽዓተ ኣዋርሕ ንወፃኢ ካብ ዝተልኣኸ ሓፈሻዊ ፍርያት ንግዲ ልዕሊ 2.1ቢልዮን ዶላር ኣሜሪካ ከምዝተረኸበ ሚኒስትር ንግዲ ኣፍሊጡ።
ርክብ ህዝቢ እቱ ሚኒስትር ከምዘፍለጦ ካብ መሸጣ ሓይሊ ኤሌክትሪክ፣ ኣእኻል ቅብኢ፣ ኣጭርቅትን ፣እታወታት ኬሚካልን ኮንስትራክሽንን ከምኡ እውን ቡንን ወርቅን ሰደድ ብምግባር ኣብ ዝሓለፉ ትሽዓተ ኣዋርሕ ልዕሊ 2.1ቢልዮን ዶላር እቶት ተረኺቡ እዩ።
ፍፃመ እዚ እቶት ካብ ትልሚ 57ሚኢታዊ እንትኸውን ካብ ሕሉፍ ዓመት ድማ ብልዕሊ 83.3ሚልዮን ዶላር ዝወሰኸ አዩ።
ትልሚ ንምዕዋት ኣብ ፅሬት ሰደድ፣ ከምኡ እውን ዘይሕጋዊ ንግዲ ምክልኻል ብቐንዱ ክሰርሓሉ ምዃኑ ድማ ሓቢሩ ኣሎ።
ምእንተ እዚ ክሳብ ጣብያታት ዝዘለቐ ኮማንድ ፖስት ምክልኻል ዘይሕጋዊ ንግዲ ተጣይሽ ስራሕቲ ኽትትል ይግበር ምህላዉ ድማ ሓቢሩ።
ብዜካ እዚ ሕፅረት ስርናይ ውሽጢ ዓዲ ንምፍታሕ ልዕሊ 555ሽሕ ኩንታል ስርናይ ተዓዲጉ ናብ ውሽጢ ዓዲ ኣብ ምእታው ከምዝርከብ እውን ገሊፁ ኣሎ እቱ ሚኒስትር።


text:
ኣብ ኢትዮጵያ ኣብ ተዳወብቲ ከባቢታት ክልላት ኦሮምያን ሶማልያን ብሰንኪ ዝተፈጥረ ጎንጺ ትኽክለኛ ቁጽሪ ዝሞቱን ዝተመዛበሉን ይጻረ’ሎ ክብሉ ኣብ መንግስታዊ ጉዳያት ኢትዮጵያ ሚንስትር ቤት ጽሕፈት ኮሚኒኬሽን ዶ/ር ነገሬ ሊንጮ ትማሊ ኣብ ንዝሃብዎ ጋዜጣዊ መግለጺ ርእይትኦም ዝተሓቱ ምክትል አቦ መንበር ፓርቲ ናይ ኦሮሞ ፈደራሊስት ዲሞክራቲክ ኮንግረስ ኣቶ ሙላቱ ገመቹ መንግስቲ ኩሉ ነገር ይፈልጥ’ዩ ክብሉ ንድምጺ ኣሜሪካ ሓቢሮም።
"ኢህወድግ ሓደ ንሓሙሽተ ጠርኒፉ ዝሓዘ ኣካል`ዩ፡ ስለዚ ሓደ ንሓሙሽተ ኣብ ዘለዎ ስርዓት ኣብ ዝኾነ ይኹን ቦታ እንታይ ከምዝተገብረ ሓበረታ ይስእን`ዩ ዝብል ግምት የብልናን "
አቶ ሙላቱ እቲ ጎንጺ ብዝኾነ ዓይነት ብህዝቢ ተላዒሉ ዝብል ግምት የብልናን ኢሎም። ብዛዕባ ናይ ሎሚ ዓመት አከባብራ ባህላዊ በዓል ኢሬቻ ብዝምልከት ድማ ህዝቢ ኦሮሞ ጎንጺ ዝፈጥር ህዝቢ ኣይኮነን ዝሓለፈ ዓመት ሓለዋ ክግበር’ዩ ብዝብል ሰበብ ዝተፈጸመ ህልቂት ብጎሂ’ዩ ዝርእዮ ሎሚ ዓመት’ውን ሰላም ዝፈጠርሉ ብመንገዲ ባህሊ ኦሮሞ ፍጹም ሰላማዊ ዝኾነሉ’ዩ፡ ካልእ ሓላዊ ከየድለዮ ባዕሉ ብስርዓት ገዳ ክካየድ’ዩ ኢሎም።


text:
ክቡር ህዝቢ ኤርትራ፡ ኣቦታተይ፡ ኣዴታተይ፡ ኣሓተይ፡ ኣሕዋተይ ደቀይ ደቂ ደቅይ ሰላም ንኹላትኩም ንኹላትክን ይኹን፡
ዘስግእ ኩነታት ሃገርናን ህዝብናን ብበቢዓይነቱ መገድታት ካብ ነዊሕ ጊዜ ጀሚሩ ብሰፊሑ ይዝረበሉን ይጽሐፈሉን ኣሎ። ተጓይኻ ምስራሕ እንተዝይኮይኑ ሕጂ ሓዲሽ ነገር የልቦን። እንተኾነ ዝጸበቦ ውላድሲ መቃብር ወለዱ ኮዓተ ከም ዝብሃል፡ ኣነ ደማ ከም ኩሉ ኣዝየ ስለ ዝተሻቀልኩ ከም ብሓዲሽ መእተዊ ታሪኽ እናጠቀስኩ ሓድ ሓደ ነገራት ከዛኻኽር ናይ ግድን ኮይኑኒ።
ህዝቢ ኤርትራ ዝተሰርቀ ናጽነቱ ምስ ገዛእቱ ኣብ ጠረጳዛ ተዛራሪቡ ብሰላም ክፈትሖ ስለ ዘይከኣለ መንእሰይ ብብረት ክገጥሞ ንበረኻ ከይዱ። ኣብ ከተማታትን ገጠራትን ዝነበረ ህዝቢ ድማ፡ እናተዋደደባ ገንዘቡን፡ መጽዓኛታቱን ጉልበቱን ኣወፍዩ። ወነንትን፡ ኣካየድትን፡ ተራ ሰራሕተኛታት ትካላትን፡ ናይ መንግስቲ ሰራሕተኛታትን ድማ ጠቀምቲ ሰነዳትን ካልእ ንዋትን መኪናታት ከይተረፋ ሒዞም ንበረኻ ከይዶም፡ ፍልጠቶምን ተመክሮኦምን ድማ ኣብ ጠቅሚ ገድሊ ኣውዒሎሞ። ንኣመሪካን ኤውሮጵን ትምህርቶም ክቅጽሉ ዝኸዱ ኤርትራውያን ትምህርቶም ኣቋሪጾም ኣብ ታክስን ቤት ብልዕን እናሰርሑ ንገድሎም ይዕንግሉ ጥራይ ዘይኮነ ኣብ ሕቡራት መንግስታት ኣብየት ይብሉ ነይሮም። ኣብ መንጎ እዞም ተመሆሮ እዚእቶም ዝነበራ ደቂ ኣንስትዮ ቁጽረን ኣዝዩ ዉሑድ እዩ ነይሩ። ብርክት ዝበለ ቁጽረን ኣብ ዓዲ ጥልያንን፡ ዓዲ ዓረብን። ማእከላይ ምብራቕን እንዳ ሃብታማት እንሰርሓ ዓዲ ንዘለው ስድራ ቤታንን ንገድልን ዝሐገዛ ዓንዲ ሕቆ ዝኾና እየን። “እንተሓመምና እንታይ ንኹን ምስ ሸምገልናኸ ኣበይ ንእቶ” ከይበላ ደሞዘን ጥራይ ዘይኮነ ወርቀን’ውን ቀንጢጠን ሂበን። ተጋደልቲ ኣብ ኩናት ተሰዊኦምን ሰንኪሎምን። ብዙሓት ካብቶም ብኽልተ ሓዊ እናተበልዑ ኣብ ከተማታትን ገጠራትን ብምስጢር ዝሰርሑ ዝነበሩ ድማ ምስ ተረኸቡ ተኣሲሮም፡ ከም ዘይሓልፍ ምስ ተቀጥቀጡ፡ ምስ ተሳቀዩ ተረሺኖም፡ በጃ ህዝቦም ሓሊፎም - ተሰዊኦም።
ኮይኑ ግን ድሕሪ ነጻነት ውዓል ሕድር ዘይብሉ ተጋዳላይን ገባርን ኢልካ ኣፋላላይ መጺኡ። ተጋዳላይ ጠበንጃ ሒዙ ኣብ በረኻ ዝነበረ ጥራይ ኮይኑ። ኣብ እዋን ደርጊ ሰራሕተኛታት መንግስቲ ኣብ ሕምብርቱ ኮይኖም ብምስጢር ንገድሎም ዝሓገዙ ከማሓድሩ ዝኽእሉ ሰብ ተመክሮ ኒይሮም። ኣብ ኩሉ ጽፍሕታት ማለት ኣብ ትምህርቲ,፡ ሕርሻ፡ ሕክምና፡ ህንጻ፡ ኢንዱስትርያታትን ንግድን ኣትዮም ህዝብን ሀገርን ኣብ ምምዕባል ክሰርሑ ካብ ወጻኢ ንዓዲ ኣትዮም ኔይሮም። ከምኡ ውን ጥሮቶኦም መንግስቲ ኢንግልዝን ኣመሪካን ሕቡራት መንግስትታትን ዝኸፍልዎም ደሞዝ ዘይጥይቁ ሰብ ሃብታም ተመክሮ ከግልግሉ መጺኦም። ጠበንጃ ስለ ዘይሓዙ ግን ብሽካዕላል “ኣበይ ኔርኩም” ተባሂሎም። ተጋዳላይ ሓለፋታት ተገይርሉ ዝኽእሎ ስራሕ እናስርሔ ፍልጠት ክድልብ፡ ክምዕብል እናተታባብዔ ጥሮታኡ ተኸቢርሉ ብሰላም ክነብርብ ምሓሾ። ስብሓት ኤርፈም ከንቲባ ምስ ተሸመ። ኣብ ቅዲሚ ሰብ ዓው ኢሉ “ኣስመራ ሎሚ ሓረጎይ ኣብይ እዩ ዘድላይ ነይሩ” ኢሉ፡ ክቡር ደጃዝማቿ ሓረጎት ዓዲ እግዚኣቢሄሮም ከይዶም። ንዕኦም ክትክኡ ዝኽእሉ ኣብ ትሕቲኦም ኮይኖም ዝተማህሩ ብቁዓት ሰራሕተኛታት ኔይሮም። ኣብ ኤርትራ ፈደረሽን ምስ ፈረሰ፡ ናይ መንግስቲ ቤት ጽሕፈታት ዳይረክተራት ብቅዓት ይንበሮም ኣይንበሮም ብናይ ሃጸይ ሃይለስላሴ ሕሩያት ተተኪኦም። ናህና ካኣ ደቅና ሐቁፍናን ሓዚልናን ዘዕበናዮም፡ መሪቅንና ዘፋናናዮም፡ ዝዓንገልንዮም፡ ማልናን፡ ትሕዝቶናን፡ ጉልበትናን፡ ህይወትናን ከም ዘይሃብና ልክዕ ከም ባዕዲ ተቆጺርና ኣብ ሕሱም ብርነት ኣቲና። ባርያ መሰረታዊ መሰል ወዲ ሰብ ኣይንበሮ እምበር ብኸብዱ ኣይትሓዝን’ዩ ኔይሩ። ንሕና ግን ብከብድና ተታሒዝና፡ ብኣፍና ተለጉምና፡ ከይትማህሩ ተባሂልና፡ ሜራትና ብሓደ ሰብ ተወሪሱ፡ ዝርካቡ ገዛውትና ብቡልደዘር ፈሪሱ፡ ንእሰር, ንቅተል ንሓቅቅ፡ ብኣሽሓት ንስደድ እሎና። ኣዴታትና ኣግሂደንን ተሓቢኤንን ለማኖ ኮይነን። ናይ ኣፍሪቃ ስሜን ኮረያ ኮይኑ ስምና። ናህና ሰደድ Export ዓሳ፡ጨው፡ ቆርበት፡ ስሚንቶ፡ ኣሕምልትን ፍሬታትን ጸባን ኣጅቦን ሙዃን ተሪፉ፡ ሰብ ኮይኑ። ሰዲድካ ተቀባሊ ዘይብሉ ሰብ። ተቀባላይ እንተረኸበ ድማ ብዙሕ ጊዜ ዝዕንግሎ ዝሕግዞ ዘይኮንስ ዘጥምዮ ዝሰርቆ ዝዕምጾ፡ ልቡን ኮላሊቱን ኣብ ዕዳጋ ዘውርዶ እዩ።
ኣብ ውሽጢ ዓዲ ከምዚ ኮይኑ እዞም ኣብ ወጻኢ ዘለናኸ ከምቶም ካልኦት ወጻእተኛታት ከካብ ዓዶም ተሰዲዶም መጺኦም ናትቶም communities ኣቁሞም፡ ብኹሉ መዳያት እናተሓጋገዙ ደልዲሎም፡ ኣብ ኩሉ ዓይነት ፕሮፈሽን እትዮም፡ ወንንቲ ንኣሽቱን ዓብይትን ትካላት ኮይኖም፡ተሓጉሶም፡ ተንቀባቢሮም ዝነብሩ ዘለው ተሓጉስናን ተንቀቢርናን ንነብርዶ አለና? ኣበይ ክንረኽቦ። ኣብ ዓዲ ሃብታማት’ባ ብኹሉ መዳይ ደኺና ግዳይ ጓይላ ጥራአ ኮንና። ኣብ ዕድኡ ዘይተወድኤ ገዛ እንተተቀምጥና ማኪና እንተዘውርና እቲ ኣብ ዓድና ሃብታማት ጥራይ ዝበልዕዎ ጸብሒ ጥዕና ዘይብለን ደራውህ እንተጸባሕና፡ ዘይድሓን ከለናስ ድሓን ዘለና ኮይኑ ይስምዓና። ትሕዝቶና ሰንኮፍ ክነሱ፡ ንወላድናን ቤተሰብናን፡ ፈተውትናን ከይተረፉ ንቀለቦምን መናባብርኦምን ገንዘብ እናሰደድና፡ ካብ ምድረ በዳ ሰሃራን ጎቦታት ሲናይን ወይ ገንዘብ ኣምጽኡ ወይ ክንቀትለኩም ኢና ንዝበሉና ዓጽመ ስጋና ተለቂሕና ተላቃቂሕና እናሰደድና፡ ዓዶም ኮርኪሒዎም እንተ ኽበጽሑ እንተ ክቕመጡ ኢሎም ዝመጹ ስድራናን ቀረባናን ምስ ሞቱ ሪሳታት ሒዝና ኣሽሓት ከፊልና ስራሕና ኣብኩርና እናኸድና፡ ሰብኣይን ሰብይትን ክልተ ሰራሕ እናሰራሕና ንመምሃር ደቅና ክንዲ ዝኽዉን ዋግኡ ዝነሀረ ዘይንቅመጠሉ ገዝ ኣብ ዓዲ ኣስሪሕና ዕድሜና እናደፍኤ ምስ ከደ ወይለይ እምበኣር ከምዚኣ እያ ኢልና ብውሽጥና እናተሓመስና ጽቡቅ ኣለና ክንብል ኣይንኽእልን ኢና። እምበኣር ብሓፈሻ ክንዛረብ ከለና ክኩላትና ተላኻኺምና ኢና ንጠፍእ ዘለና። ጊዜ ድማ ነዊሑ።
ህዝባዊ ግንባር ኣብ እዋን ቃልሲ እዚ ሕጂ ዝነገር ዘሎ እከያት ትፈጽም እምበር፡ ህዝቢ ጠርኒፋ ኣቃሊሳ ዓወት ኣምጺኣ እያ። ስራሓ ገን ኣብ 1991 ዕ.ም.ፈ. ፈጺማ’ያ - ተዛዚሙ። ንውሉድ ወላዲኡ እዩ ዝወልዶ። ተጋድሎ ሐርነት ኤርትራ ንህዝባዊ ግንባር ወሊዳታ። ዘይተወልደ ውላድ ኣይትሓቅፎን ኣይተዕብዮን ኢኻ። ናይ ዉሉድ ዓወት ናይ ወላዲ ዓውት ናይ ህዝቢ ዓወት እዩ።
እምበኣር እዞም ሕጂ ኣብ ስልጣን ዘለው መንግስቲ ዝብል ስም ዝሓዙ - ንብዙሓት ሰባት ገና ህዝባዊ ግንባር ዝመስሎም - መንግስቲ ኣይኮኑን። መንግስቲ ማለት ብህዝቢ ዝተመርጹ ሰባት፡ ብሕጊ ተቀይዶም ዝኾዱ፡ ንህዝቢ ዘግልግሉ ድልየት ህዝቢ ዝፍጽሙ እዮም። እዚኣቶም ቅሩባት ሰባት ኣብ መንጎኦም ጀነራላት ዝርከብዎም ሓደ እግሮም ኣብ ጉድጓድ ዝኣተወ ሓደ ሰብኣይ ማኣዝኑ ዘጥፌኤ narcisst ዘዋፍሮም እዮም። ኣዕናዊ ፡ሰይጣናዊ ማርክሰ ለኒንትን ናይ ኩናት ባህርያትን ዝሰረቱ ስርዓት ኮፍ ኣቢሎም ህዝቢ ካን ነዛ ንምንባር ሲኢኑ፡ ተሳቅዩ፡ ዓቅሉ ጸቢብዎ፡ ዝረኸበ ይርከበኒ ኢሉ እናተሰየፈን ኣብ ባሕሪ እናሞተን ብኣሽሓኣት ከም ዝስደድን ሀገር ከም ትጸንትን ባህይርያዊ ሓብታ ከም ዝጉሕጕHን፡ ወደባታ መዕንደሪ ጽጋበኝታት ወጻእተኛታት ከም ዝኸውን ዝገብሩ ዘለው እዮም። ኢሳያስን እዞም ዝበልክዎም መሳርሕቱን፡ ብሕቡኡን ብግህዶን ኣሽሓት ሰባት ኣዋፊሮም እዮም። ብዙሓት ዝግበር ዘሎ ኢ-ሰብእዊ ተግባራት እናፈለጡ ምእንቲ እቲ መጨርሽትኡ ንዕኦም ዝጎድኦም ግዝያዊ ጠቅሞም ክብሉ ዓይኖምን ልቦምን ዓጽዮም ነቲ ሰብ ሰብ ዝገብሮ ባህርያት ዘጥፍኡ እዮም። ብዙሓት ድማ ብሕልፊ እቶም መንእሰያት ናጽነትና ንምርካብ ክንደይ ህይወት ከም ዝጠፍኤ፡ ክንደይ ሓዳር ከም ዝተበተነ፡ ክንደይ ቆልዓ ከም ዝዘኽተመ፡ ክንደይ ህዝቢ ከም ዝተሰደ፡ ክንደይ ንብረት ከም ዝዓነወ፡ ክንደይ ኣግራብ ከም ዝበረሰ ዘይፈልጡ እዮም።
እሞ ንርቢዒ ዘመን ዝኣክል ህዝቢ ዝኣስርን፡ ዘሕቅቅን፡ ዝቀትልን፡ ንዋታውን፡ ሞራላውን ጥፍኣት ዘምጽኣልና ስርዓት ክንብድሆ ዘይከኣልናሉ ምኽንያት እናታይ እዩ? ኢልና እንተሓተትና ተፋላሊና፡ ስምረትን ህድኣትን ጠፊኤና፡ ብዓቢኡ ድማ ሕልናና ደንዚዙ። እቲ ዓቢ ተስፋናን ሕልምናን ምስ በነነ ኣብ ኣንቿ መንቿኢ ኣትና፡ ብኣንነትን ትምክሕትን ተዋሒጥና። ምስኡ ድማ ድንቁርና ወሲኽናሉ። እወ ሕልና ስኢና። ሕልና እንተዝህልወና ናይ ላምፓዱሳ ምስ ሰማዕና ኣንስቲ ነጸላና ከይተጎልበብና፡ ሰብኡት ድማ ጅብኦም ከይገብሩ፡ ብድድ ኢላና ወጺእና - ኣብ ምሉእ ዓለም ኢና ዘለና ኣብ ዘዘለኣዮ ሀገር ኣብ ቤት ጽሕፈታት መንግስትን፡ ቤተርክስያናትን፡ መስጊድን ኣብ ኣደብባይት ወጺእና እንዶ ኡይ ምበልና። ሕልና እንተዝህልወና ድኣ ብዝይፍርዲ ንዓመታት ኣማኢታት ዘይኮነስ ኣሽሓት ሰባት ክእሰሩ፡ ኣብ ቤት ማእሰርቲ ክሐሙ፡ ኣእምሮኦም ክስሕቱ፡ ክሞቱ፡ ቀሚሽ ኣደይ ሓንኩሊኒ እናበልና ድኣ ትም ምበልና፡ ናይ ህልውት ምዉታት ምኾና!
ብዝኾነ ሕጂ ካብቲ ዝከፍኤ ናይ ዝኸፍኤ፡ ዝኸፍኤ መጺኡና ኣሎ። ኩላትና ከም ንፈልጦ ኤውሮጳውያን ስደተኛታት - መብዛሕትኦም ኤርትራውያን - በዚሖሙና ስለ ዝበሉ ጃላቡ ስደታኛታት ሒዘን ካብ ሊብያ ንዓዶም ከይእትዋ ንመንግስቲ ሊብያ ኣብኡ ከጽንሖም ገንዘብ ሂቦሞም፡ ኣብ መዕቆቢ ጸኒሖም ድሓር ን ዓዲ ክመልስዎም። ዝጸንሕዎ ቦታ ናይ መበል 21 ዘመን concentration camp እዩ። ክንደይ ዝገደደ ዘስካሕክሕ ግፍዒ ይፍጸም ኣሎ። ጥዑይ መግባን ጽሬትን ስለ ዘየለ ድማ ሕማማት እውን ተወሲኽዎ። እቶም ሓለውቲ ናይቲ ካምፕ ንርእሶም ማፍያ እዮም። ገንዘብ ወሲዶም ገና ብጃላቡ ይወስድዎም። እተን ልዕሊ ዓቅመን ዝሕዝ ጃልባታት ድንገት ምስ ኣጓነፈን ዝጥሓሉ ምስ ጠሓሉ እቶም ዝተፈፉ ማዕጾ ኤውሮጳውያን ተዐጽዮም ጭንቂ ምስ ኮነ እዘን ናይ ግብረ ሰናይ ማሕበራት “ሰብ ክምውት ስቅ ኢልና ኣይርእን ኢና” ኢለን ምስ ክንደይ ተጻብኦታት ከድሕና ጺዒረን ሕጂ ስርሔን ጠጠዉ ከብላ ይግደዳ ኣለዋ።
ሰብኣዊ መስል ኣብ ዓዲ ሲኢኑ ዓዱ እንዳማቱ ዝኸደ ሰብ ከይንጽግ ዝብል ዓለም ለኻዊ ሕጊ ኤውሮጳውያን ፈሪሞም እዮም። ሕጂ ሲቪካዊ ማሕበራትን፡ ገበርቲ ሰናይን፡ ከምኡ ድማ ተጣበቅቲ መሰል ወዲ ሰብ ማሕብራትን ነቶም ኣይነእቱን ዝብላ መንግስታዎቶም ይቃወምኦም ኣለዋ ጥራይ ዘይኮነ እዚ መንግስቲ ኤርትራ ኣብ ልዕሊ ህዝቡ ዝፍጽሞ ዘሎ ገብን ጠጠው ከብሎ ኣለዎ ይብሉ ኣለው። ብውልቀ ሰብውን። ብመጻሕፍቶም ጌሮም እቲ መሪር ሓቂ የቃልዑ ኣለው። ንምሳሌ Martin Plaut ዝተባህል ናይ ነዊሕ ዓመታት ዓርኪ ኤርትራ ኢንጊሊዛዊ ኣብ ናይ BBC ኣፍርቃ ደሰክ ሓላፋይ Inside Africa’s Most Repressive State ትብል መጽሓፍ ክጽሕፍ ከሎ፡ Mirjam Reisen ምስ Munyaredzi Mawere Human Trafficking and Trauma in the Digital Era ትብል ድማ ጺሒፎም። እሞ ነዘን ማሕበራት እዚኣተንን ውልቀ ሰባትን ብጣዕሚ ነመስግኖም። ዋና ሰብ ጉዳያት ግን ንሕና ኢና። ንሕና ድኣ ኢና ሓጉዙና ንብል እምበር ንሳቶም ኣይኮኑን ሓጉዙና ዝብሉና። ሐጉዙና ዝብሎ ዘለው ኤርትራውያትን ከም ማሕበራትን ውልቀ ስባትን ኮዮኖም ወትሮ ከይተሓለሉ ልዕልን ታሕትን ዝብሉሕኣ ዝዮም ዉሑዳት’ዮም።
እምበእር ሕጂ ኣብቲ ናይ መጭረሻ ሕፍረትን፡ ወድቀትን፡ ውርደትን፡ ህልቂትን በጺሕና ክሳብ ሕጂ እዚ ስርዓት እዚ ዓትዒቱ ሒዝና ዘሎ ድማ ሕልናና ስለ ዘድስከልና፡ ስለ ዘይተሳነና ኢና ንብል ኣለና። ኣድቂቅና ክንሪኦ ከለና ንሕና ኤርትራውያን ኣብ መንጎና ጽልኢ ማልት እቲ ናይ ብሓቂ ጽልኢ የለን፡ ኣብ መርዓናን ሓዘንናን ብሓንሳእ እንዲና ዘለና። እንተኾነ፡ ንሓሶት ከም ሓቂ፡ ንድንቁርና ከም ትምህርቲ፡ ንኽሳራ ከም መኽሰብ፡ ንሞት ከም ህይወት ትወስዶ እንተኾንካ ግን ዓቢ ጸገም ኣሎ። ጽልኢ እንተሎ ድማ ጀጋኑ ንኹን። ኣብ እዋን ጥፍኣት ጀጋኑ ዘይኮና ድኣ ምኣስ ጀጋኑ ክንክውን። እቲ ናይ ብሓቂ ጅግና ጸላኢኡ ዝነበረ ፈታዊኡ ዝገብሮ እዩ።
ብተወሳኺ፡ ንዓይ ከም ዝመስለኒ ኣብ ወጻኢ ዘለና ኤርትራውያን መብዛሕትና ርክብና ምስቲ ኤርትራዊ ጥራይ ኮይኑ ዓንኬልና ኣዝዩ ጸቢቡ። ኣማጋግባና፡ ኣጋባብ መርዓና ኩሉ ውራይና ወዘተ ናይ ዓዲ ኮይኑ፡ እሞ ኣብቲ ማሕበራዊ ይኹን ፓለቲካዊ ህይወት ናይታ ዘለናያ ሀገር ንዋሳእ። ኣብቲ ንማሃረሉ ቤት ትመህርቲ ብብልሕና፡ እብቲ ንሰርሓሉ ስራሕ ብመንፈዓትናን ልዝብናን፡ ክንፍለጥ መን ዳኣ’ዮም እዚኣቶም ክንባህል፡ ብሓጺሩ ኣብቲ ንነብረሉ ሃገርሲ ክንበር ኣለና። ከምኡ ምስ ዝኸውን ብዛዕባ ሀገርና እውን ከምዚ ዘስግእ ኩነታት ክንረክብ ከልና ክንዛረብ፡ ተዛሪብና ከነስምዕ ንኽእል።
ክቡር ህዝቢ ኤርትራ፡ ኢሳያስ ንርእሱ ከም ኤረትራ ጌሩ እዩ ዝሓስባ። መንእሰይ ኣወዲኡ ንሱ ዝጸልኦም ከም ጸላእትና ጌይሩ ከረድኣና ሒኹ ይብል ኣሎ። ንሕና ብዝይክኡ ጸላእቲ የብልናን። ጎረባብታና ኣሕዋርናን ከወንትናን እዮም። ኢትዮጵያ ጸላእትና እንተዝኾኑ ድኣ እንታይ ኢሎም 150,000 ስደታኛ ኣዕቁሙልና ንኣማኢት scholarship ሂቦሙልና። ሱዳን ኣብ እዋን ቃልሲ ሐቁፎሙና፡ ኢሳያስ ድሕሪ ነጻነት ዓድኹም እይትኣትዎን ኢኹም ኢሉ ዝከልከሎም ኤርትራውያን ከም ዓዶም ኮይኖም ክንበሩ ኣፍቂዶሙሎም። ሕጂ ድሕሪ ነጻነት ልዕሲ 160 ሽሕ ኤርትራውያን ኣዕቁቦሙልና ኣለው። ሶማልን ዓደንን፡ ብእዋን ቃልሲ ዘብርከቶዎ ሓገዝ ኣብ ታሪክ ኤርትራ ዘይርሳዕ እዩ።
ሰላም ክብሃል ከሎ ኤርትራ ጥራይ ኣይኮነትና ሰላም ትደሊ ዘላ። ህዝቢ ቀርኒ ኣፍሪቃ ሰላም ይደሊ ኣሎ። ስለዚ ካብዚ ዘለናዮ ዘሕፍር፡ ሰናይ ዘይህብ ድቃስ ተባራቢርና፡ ንርእስና ሰላም ረኺብና፡ መሳርሒ ሰላም ኣብ ቀርኒ እፍሪቃ ጥራይ ዘይክነ ኣብ ምሉእ ኣፍሪቃ እውን ክንከውን ንኽእል ኢና ኢልና ንበገስ። ንሱ ጥራይ ዘይኮነ ከም ኣካል ናይ ዓለም ህብረት ሰብ ተራና ክንጻወት ይግባእ’ዩ። ድሓር ድማ ናይዚ 60/70 ዓመታት ሐዞዞቅ ናይ መግዛእትን። ገድልን፡ ዘመነ ኢሳይስን ገዲፍና ናይ ኣማኢት ዓመታት ባህሊ ኣቦታትናን ኣዴታትና እሞ ንርኤ፡ ህዝቢ ኤርትራ ብሓፈሻ ለባም፡ በላዕ ናቱ ንሓደ ሰራቂ ዓመጻኛ በዓል ስልጣን ወይ በዓል ገንዘብ ዝእዘዝ ዘይኮነስ ንሓቅን ንፍትሕን ደው ዝብል’ዩ ። ንምሳሌ ሓደ ሃብታም ሓዉ ብሃብቱ ተነይቱ ንሓው ዘየድሊ እንተገበሮ እቲ ሓው ኣይጻወሮንዩ። “እንታይ ኢኻ ትገብር ዘለኻ ስነስርዓት ግበር ንስኻ ቅጫኻ ኣርጉዱካ ብላዕ፡ ኣነ ከኣ ረቃቅ ቅጫይ ኣላትኒ” ዝብል፡ ብ እዋን ሽግር ባዓል ኩንታል ንባዓል ፍርቂ ኩንታል። በዓል ፍርቂ ኩንታል ንበዓል ርቢኢት። በዓል ርቢዕት ንበዓል ምለሊኽ እናተማቀለ ዝሓልፎ፡ ሽጉጥ ኣየድልዮ በትሪ፡ ዝባን መንግስቲ ኢሉ ኣብ ሕጊ ዘበጽሕ ወረጃ ህዝቢ እዩ፡ እዚ ዓለም እዚ ክትረብሕሉ ትኽእል ባህሊዚ ክትሕስቦ ከለኻ ተኸዊሉ እምበር ፈጺሙ ኣይጠፍኤን ኣብ ውሽጥና ኣሎ። ኸምኡ ስለ ዝኮነ ከኣ እዩ - ብዚሑ ድኣ’ምበር - ምስዚ ክንድዚ ንዓለም ዘስካሕክሔ ጭንቁን ሓረቆቱን፡ ኣዞም ኣብ ስልጣን ዘለው ይሙቱልና ይሰቀሉልና ዘይበለ፡ ካብ መንብሮም ጥራይ የልግሱልና እዩ ዝብል ዘሎ። ኣቱም ሰበ ስልጣን ብሕልፊ እቶም ኣብ ሜዳ ዝነበርኩም ጀነራላት ጥይት ኒሒፋትኩም እምበር ከምቶም ኣሕዋትኩም ህይወትኩም በጃ ህዝቢ ከተሕልፉ ንዓመታት ብጅግንነት ተዋጊእኩም እንዲኹም፡ ሕጂ ሽምግልና መጺኣ ትሪኢዎ ኣለኹም ብጾትኩም፡ ባዕልኹም ንዓመታት ዝኣሰርኩሞም ከይርሃዎም፡ ከይጸወይሉ የመነ ጸጋም ይሓልፉ ኣለው። ህዝቢ ኣግሂዱ እንተዘይተራገመ ብልቡ ኤህ ይብል ኣሎ። ብዝኾነ ካብ ሞትን ፍርዲ ኣምላኽን ዘምልጥ የለን። ኣምላኽ ገጹ ንዝመለሰ ሰብ ኣብይ ኔርካ ኣይብልን’ዩ። እሞ ነዛ ርሕኩም ሕሰቡላ ብስለም ውረዱ። ተባዓት ኩኑ። መወዳታኹም ኣጸብቁ። ኣዕጽምቲ ወለድና፡ ኣሕዋትና፡ ኣሓትና፡ ችችችችች ደቅና ሃብና ንቡር ክንገብረሎም። ኣብ ፈቀዶ ዓዲ ፈቀዶ ባንካ ዘሎ ገንዘብ ህዝቢ ምለስዎ።
ክቡር ህዝቢ ኤርትራ ዘረባይ ከጣቃልል፡ እዚ ናይ ሊብያ እንታይ እዮም ዝብልዎ እዞም ዓዲ፡ the last straw on the camel’s back ይኹነልና። ንሕና ወዲቅና ኢና፡ ወዲቅና ክሳዕ ዝኣኽለና ግን ኣይተጨፍለቅናን ። ከይንጭፍለቅ ግን ምርጫና ሓንቲ ጥራይ እያ። ንሳ ድማ ነብሲ ወከፍና፡ ዓቢ ምስ ንእሽቶ ሰብኣይ ምስ ሰበይቲ ጓል ምስ ወዲ ብግብሪ ናብ መንፈሳዊ ማዕበል ዘምርሕ ጅግንነት፡ እዚ ኣቀዲመ ዝበልክዎ ጅግነንት ነርኢ። ካብቲ ወዲቁ ዘይፈልጥ ወዲቁ ዝተስኤ፡ ካብቲ ተጋግዩ ዘይፈልጥ ተጋግዩ ዝተኣረም ዝበለጽ ስራሕ ክሰርሕ ይኽእል። ጊዜ ከም ዘይብልና ግን ኣይንረስዕ። ነብሲ ወከፍ ሰብ ፍቀድኛ እንተዳኣ ኮይኑ እግዚኣቢሄር ዝሃቦ ማንም ሰብ ዘይወስደሉ ሓይሊ ከም ዘለዎ ድማ ብቀጻሊ ንዘክር።
ካልእ ክብሎ ዝደሊ ድማ ቅንኢ ሕማቅ እዩ ሓጥያት’ዩ ። መንፈሳዊ ቅንኢ ግን ኣግዚኣቢሄር ዝብህጎ እዩ። ኣብ ኤርትራ እታ ሓንቲ ዩኒበርሲቲና ክትዕጾ ከላ፡ 150,000 ስደተኛታት ኣዕቁባ ንኣማኢት scholarship ትበልና ዘላ ኢትዮጵያ ድማ ኣብዚ 26 ዓመታት ኣብ ኩለን ጠቅላይ ግዛት ፋሕ ኢለን ዝረከባ 44 ዩኒቨርሲትን ኮሎጃትን ገይራ። Medical students ጥራይ 3000 ኣብ ዓመት ይምረቁ ኣለው። ደርጊ ወዲቁ እዚ ሕጂ ዘሎ መንግስቲ ስልጣን ምስ ሓዘ ጭርሑኡ፡ ዋና ጸላእትና ድንቁርናን፡ ድኽነተን እየን፡ ቅድም ቀዳድም ንዓታተን ነጥፍእ ኢሎም። ገይሮማ ድማ። ኣዲስ ኣበባ እሞ ንግደፎ፡ ከተማታት ኢትዮጵያ ይኩሓላ ኣለዋ። እንተ ንሕና ድማ እታ ጽርግያታታ ብማይ ዝሕጸብ ዝነበርት ርእሲ ከተማና ቅጥራና ተባሕጉጉ መደርበይ ጨናዊ ቆርበት ኮይና!
ክቡር ህዝቢ ኤርትራ፡ ክስራና መለክዒ የብሉን፡ ቁጺሪ ዘይብሎም ሰባት ናይ ኩሉ ዓይነት ሃብታም ተመክሮታት ዝነበም ሃገር ኣብ ሓጺር ጊዜ ብዘይ ሰሃሮ ክሃንጹ፡ ዝኽእሉ ዝነበሩ ምስ ጓሂኦም ከይዶም። ይኹን እምበር፡ ኣለኩምንዶ ሰብ ጸጋ ሰማንያታት ሓሊፍኩም ናብ ትሰዓታት እናተማጣጠርኩም ፡ ምስ ተስፋኹም እዛ ሃገር እዚኣ ከይደበስናያ ኣይንሙት ትብሉ። ኣለንክን እንዶ፡ ኣለኹም እንዶ ደለይቲ ፍትሒ ምሁራት ሊቃውንቲ ሓኻይም መማሃራን ስነ-ጥበባውያን ሙዚቀኛታን፡ ኢንጀነራታት፡ ጠበቃታት፡ መሃንዲሳት፡ ኣለዋና እንዶ ክብርትዓ ዝኽእላ በቢዓይነተን ሲቪላዊ ማሕበራት እንታይ ኢለሞ ክጽብጽብ። እንተብዚ እንተበቲ 12 ምስ ወዳእካ እቲ ድሕሪኡ ዝመጽእ ላዕለዋይ ትምህርቲ ዘይ ኣርባዓት ዓመት ጥራይ’ዩ ዝወስድ። ቤት ትምህርትታት እንተኾነ ዘይ እቲ ቤት ማእሰርትታት ካብ ካርሸሊ ጀሚርካ ኢኻ መምሃሪ ትገብሮ። ኤርትራ ንእሽቶ እያ፡ ምስዞም ክንዲዚ መሃንዲሳትና ከተማታታን ጽርግያታታን ገጠራታን ክምዕባል ጊዜ ኣይክወስድን እዩ። ኢሳያስ ብስርዓት ኣጽኒዑ ተገሪሁ ዝጸንሔ ብኣውራዳታትን ሃይሞነትን ህዝቢ ፈላልዩ እዩ። ንሱ ጥረይ ዘይኮነ ብሕጽረት ገዛ ከም ዝጣላለም፡ ብሕጽረት መግቢ እዝኒ መንግስቲ ከም ዝኽውን ጌይሩ እዩ። እዚ ባህርያት እዚ ሓደግኛ እዩ። ኣብ ቅድሚ መንፈሳዊ ማዕበል ግን ክስዕርር ዕድል የብሉን። ጥራይ ንተስንእ፡ ዘሎ ክድበስ፡ ዝተ መንፈሱ ክቀስን፡።ኤርትራ ነጻነታ ምስ ረኸበት ህዝቢ ዓለም ገሪሞዎ እንድዩ ሕጂካብዚ ከምዚ ዝኣመሰለ ጥፍኣትን ህልቂትን ወጺእና እዚ ዘይብሃል ሰላምን ኤኮኖሚያዊ ይኹን ካልእ ምዕባሌታት ጌርና ዓለም ከም ዝገርማ ንግበር። ንኽእል ከኣ ኢና።
እምበኣር ካብ ዝሓስብክዎ ንላዕሊ ተዘሪበ’የ ሞ ዘረባይ ብጸሎት ክዓጽዎ።
እግዚኣብሄር ብዓትኒ ምሕረቱ ይጠምተና፡ ሰላም ኣብ ዓድና፡ ሰላም እብ ዓለም ይንገስ ኣሚን።
ኣበባ ተስፋግዮርጊስ


text:
ኵናት ሓድሕድ ሰራዊት መንግስቲ የመን ይቕጽል፣ ብኢማራት ዝድገፉ ዕጡቓት ንዝበዝሐ ክፋል ከተማ ዓደን ይቆጻጸሩ
Radio Erena: 02 February 2018
ካብ ሰራዊት መግስቲ የመን ዝተፈንጨሉን ብሕቡራት ኢማራት ዝድገፉን ዕጡቓት ንዝበዝሐ ክፋል ከተማ ዓደን ከምዝተቖጻጸሩ ይግለጽ ኣሎ።
እቶም ዕጡቓት ኣብ ዝሓለፈ ሰሙን ምስቲ ሓቢሮሞ ዝጸንሑ ሰራዊት መንግስቲ ሓድሕዳዊ ግጭት ድሕሪ ምክያዶም፣ ኣብ ከተማ ዓደን ንዝርከብ ቤት መንግስቲ ከምዝተቖጻጸሩ ይፍለጥ።
ኵናት ሓድሕድ የመን፣ ካብ ሑቲ ወጺኡ ኣብ መንጎ'ቶም ብሕቡራት ኢማራት ዝድገፉን ካልኦት ኣባላት ሰራዊት ይካየድ ከምዘሎ ዘሻቐላ ስዑዲ ዓረብ፣ ነቲ ናይ ዓደን ኵናት ሓድሕድ ደው ንምባሉ ብላዕለዋይ ወትሃደራዊ ኣዛዚ ዝምራሕ ፍሉይ ልኡኽ ኣዋፊራ ኣላ።
እቲ ንሃገራት ልፍንቲ ወሽመጥ ዓረብ ዝወከለ ልኡኽ፣ ንኹሎም እቶም ሓድሕዳዊ ኵናት ዘካይዱ ዘለዉ ሓይልታት ሰራዊት መንግስቲ ብምዝርራብ ቶዅሲ ደው ናይ ምባል ስምምዕ ንምኽታም ዝዓለመ'ዩ።
ፕረዚደንት የመንን ቀዳማይ ሚኒስተሩን ኣቐዲሞም ኣብ ዝሃብዎ መግለጺ፣ እቲ ዝሓለፈ ሰሙን ዝተወልዐ ሓድሕዳዊ ኵናት ሰራዊት መንግስቲ ብሕቡራት ኢማራት ዓረብ ከም ዝተጎሃሃረ ብምጥቃስ፣ ኢማራት ኣብ ልዕሊ ሕጋዊ መንግስቲ የመን ዕልዋ ከምዝፈጸመት ምውቃሶም ይዝከር።
==========================


text:
ካብ ፍርያት መስኖ ሓረስታይ ጥዑማይ
ክረምቲ ጥራሕ ተፀቢኻ ዝካየድ ስራሕቲ ማእቶት ኣብ ሓረስቶት ክልልና እናነከየ ብኣንፃሩ ኣማራፅታት ማይ ወኒንካ ኣብ እዋን ሓጋይ ኮነ ክረምቲ ፍርያት መስኖ ምሕፋስ ብኣረኣእያን ተግባርንእናጎልበተ ዝኸደሉ ኩነታት ንርእይ ኣለና። ናይዚ ምኽንያት፣ ሓረስቶት ረብሓ ልምዓት መስኖ ተገንዚቦም ኣብ ምውናን ኣማራፅታት ማይ ዝነበሮም ኣተሓሳስባ ካብ እዋን ናብ እዋን እናዛየደ ይመፅእ ብምህላዉ እዩ። ስለዝኾነ ምውናን ኣማራፅታት ማይ ንድኽነት ካብ ምስዓር ሓሊፉ ሃፍቲ ዝምእረረሉ ዓውዲ ምዃኑ ብተግባር ይርአ ስለዘሎ ሓረስቶት በዚ ኣቢሉ ዝምዝገብ ዘሎ ለውጢ እናረኣዩ “ኣማራፂ ማይ ወኒንካ መነባብሮኻ ንምልዋጥ ይከኣል እዩ” ዝብል ኣተሓሳስባ እናጨበጡ ይርከቡ። እዚ ኣተሓሳስባ ወኒኖም ናብ ተግባር ዝኣተዉ ሓረስቶት ክልልና ብዙሓት እኳ እንተኾኑ ንሎሚ ኣማራፅታት ማይ ብምውናን መነባብሮኦም ካብ ዝለወጡ ሓረስቶት ወረዳ ሰሓርቲ ሳምረ ክንርእይ።
ጠቕላላ ተሓራሳይ መሬት ወረዳ ሰሓርቲ ሳምረ 32 ሽሕን 190 ሄክታር ኮይኑ ተሓራሳይ መሬት ዘለዎም መራሕቲ ስድራ ሓረስቶት ድማ 27 ሽሕን 578 እዮም። ካብዚኣቶም እቶም 23 ሽሕን 256 መራሕቲ ስድራ ንልምዓት መስኖ ዝምችው ተሓራሳይ መሬት ኣለዎም። ስለዝኾነ 21 ሽሕን 385 መራሕቲ ስድራ ንሓጋዝን መደበኛን መስኖ ዝኾኑ ኣማራፅታት ማይ ዝወነኑ እንትኾኑ 15 ሽሕን 856 መራሕቲ ስድራ ድማ ንመደበኛ መስኖ ዝኾኑ ኣማራፅታት ማይ ዘለዎም እዮም። ካብቶም ንመደበኛ መስኖ ዝኽውን ኣማራፂ ማይ ዝሓዙ እቶም 9,484 መራሕቲ ስድራ ሓደ ኣማራፂ ማይ እንትህልዎም እቶም 6,373 መራሕቲ ስድራ ክልተን ልዕሊኡን ኣማራፅታት ማይ ዝወነኑ እዮም። እዚ ንመናእሰይን ደቂ ኣንስትዮን ዝሓቘፈ እዩ። ንኣብነት ካብቶም ንመደበኛ መስኖ ዝኸውን ኣማራፂ ማይ ዝሓዙ መራሕቲ ስድራ እቶም 2,600 መናእሰይ እንትኾኑ እተን 3,848 ደቂ ኣንስትዮ እየን። ኣብቲ ወረዳ ተፈጢሮም ብዘለዉ ኣማራፅታት ማይ ብመስኖ ክለምዕ ዝኽእል 13 ሽሕን 711 ሄክታር እዩ። ካብዚ ክሳብ መወዳእታ 2009 ዓ/ም ናብ ልምዓት ዝኣተወ ዓሰርተ ሽሕ ሄክታር ከም ዝኾነ ምክትል ሓላፊ ቤት ፅሕፈት ሃፍቲ ማይ፣ ማዕድንን ኢነርጅን እታ ወረዳ ኣይተ ገብረስላሴ ተስፋይ ይገልፁ።
ይኹን እምበር ኣብታ ወረዳ ናብ ልምዓት መስኖ ኣትዩ ዘሎ ስፍሓት መሬት ክንድቲ ክለምዕ ዝግበኦ ከም ዘይኮነ እዮም ኣይተ ተስፋይ ዝገልፁ። ምኽንያቱ ኣብታ ወረዳ ዘለዉ ኣማራፅታት ማይ ልዕሊ እቲ ዝለምዕ ዘሎ ስፍሓት መሬት ከልምዑ ዝኽእሉ እዮም። ኮይኑ ግና ኣብ ሓረስቶት ዘሎ ግንዛበ ልምዓት መስኖ ናብቲ ዝድለ ብርኪ ዘይምብፅሑ ኣማራፂ ማይ ምስ ሓዝካ ቀልጢፍካ ናብ ልምዓት ዘይምእታው፣ ናብ ልምዓት እንተኣቲኻ እውን እተልምዖ መሬት ቆንጢርካ ምሓዝ ኣሎ። እዚ ዝፈጠሮ እውን እኹል ማይን ምችው ተሓራሳይ መሬትን እናሃለወ ካብ ልምዓት ወፃኢ ዝኾነ 3,711 ሄክታር ተሓራሳይ መሬት ገና ናብ ልምዓት ኣይኣተወን። እዚ ከም ዘለዎ ኮይኑ ኣብ ጣብያ ለምለም ዝርከብ 600 ሄክታር ዘለምዕ ዳይቨርሽን ብምፍራስ ኣብቲ ከባቢ ዘለው ሓረስቶት ተፀጊሞም ይርከቡ። እዚ ንክዕሪ ናብ ክልል ተደጋጋሚ ሕቶ ዝቐረበ ኮይኑ ክሳብ ሕዚ መልሲ ኣይተወሃበን። እቲ ኣብ ሓረስቶት ዘሎ ፀንቂቕካ ናብ ልምዓት ዘይምእታው ኣረኣእያ ግና ምስ ማሕበራት ሓፋሽ፣ ክኢላታት ልምዓት መስኖ ጣብያታትን ሞዴላት ሓረስቶትን ብምትሕብባር ኣብ ዝሓፀረ እዋን ንምምሕያሽ ፃዕሪ ከም ዝግበር ኣይተ ገብረስላሴ የረድኡ።
ነባሪ ጣብያ ዓምዲ ወያነ ደብረ ሓይላ ዝኾኑ ሓረስታይ ጥዑም ጊደይ ዝገለፁልና ሓሳብ እውን ነዚ ዘጠናኽር እዩ። እቶም ሓረስታይ ቅድሚ 2008 ዓ/ም ኣብቲ ከባቢ ካብ ዝፍጠር ግዝያዊ ወሓዚ ሩባ እናተጠቐሙ እዮም ከልምዑ ፃዕሪ ዝገብሩ ነይሮም። ይኹን እምበር ኣብ መስኖ እኹል ግንዛበ ብዘይምሓዞም እቲ መሬቶም ንመስኖ ምችውን ብቀረባ ማይ ዝርከበሉን እናሃለወ ዘተኣማምን ዒላ ኩዒቶም ናብ ዝተጠናኸረ ልምዓት መስኖ ክኣትዩ ኣይከኣሉን።
ኣብ 2009 ዓ/ም ወረዳኦም ምስ ቤተ ክርስትያን መካነ እሱስ ተሓባቢሩ ኣብ ከባቢኦም ሓደ ዓብዪ ሓበራዊ ዒላ ምስ ኮዓተሎም ምሉእ ብምሉእ ናብ ልምዓት መስኖ ብምእታዎም ኣብ ዘለዎም ሓደ ፅምዲ መሬት ፃዕዳን ቀይሕን ሽጉርቲ ከምኡ እውን ዕፉን ዘሪኦሙዎ። ካብዚ እውን 15 ኩንታል ዕፉን፣ ሓሙሽተ ኩንታል ቀይሕ ሽጉርትን ኣርባዕተ ኩንታል ፃዕዳ ሽጉርትን ከምዝረኸብሉ ይዛረቡ። ኣብ 2010 ዓ/ም 28 ኩንታል ምህርቲ ንምሕፋስ ዘኽእል ትልሚ ሒዞም ናብ ልምዓት ኣትዮም ኣለዉ።
ኣማራፅታት ማይ ኣብታ ወረዳ ብበዝሒ ምህላዎም ኣብቲ ሓረስታይ ዝመፀ ናይ ኣተሓሳስባ ለውጢ ዝምስክር እዩ። ነዚ እውን እዩ መንግስቲ፣ ምምሕዳር ወረዳን ትካላት ምግባረ ሰናይን፤ ሓረስቶት ኣማራፅታት ማይ ወኒኖም ኣብ ዝሓፀረ ግዘ ካብ ድኽነት ክናገፉ እናተረባረቡ ዝርከቡ። ይኹን እምበር እቶም ኣማራፅታት ማይ ብዝግባእ ናብ ልምዓት ማይ እንተዘይኣትዮም ኣማራፅታት ማይ ምብዝሖም ጥራሕ ውፅኢት ክህልዎም ኣይኽእልን። ኣብ ክሊ እዚ ኣብ ገለ ሓረስቶት ኣማራፂ ማይ ሒዝካ ቀልጢፍካ ናብ ልምዓት ዘይምእታውን ናብ ልምዓት እንተኣቲኻ እውን ክለምዕ ዝግብኦ መሬት ዘይምልማዕን ዝኣመሰሉ ጉድለታት ስለዝርኣዩ ብቐፃልነት ክእረሙ ኣለዎም። ኣብ ጣብያ ለምለም ዝርከብ ዝተበላሸወ ዳይቨርሽን እውን ረብሓ ብዙሓት ሓረስቶት ዓፅዩ ስለ ዘሎ ህፁፅ ፍታሕ ክግበረሉ ይግባእ።


text:
10 ኣባላት ምክልኻል ናብ ሱዳን ከምልጡ እናተጓዕዙ ከለዉ ኣብ ከባቢ ማህሚመት፡ ከምእተታሕዙ ምንጭታት ኣሰና ካብ ኤርትራ ሓቢሮም።
ኣብ ዝተፈላለዩ ኣብያተ ጽሕፈት ተዋፊሮም ዝሰርሑ ዝነበሩ 15 ኣባላት ምክልኻል ካብ ባጽዕ ተበጊሶም ናብ ሱዳን ከምልጡ እናተጓዕዙ ከለዉ፡ 10 ካብኣቶም ብ ሓሙስ 10 ግንቦት ኣብ ከባቢ ማህሚመት፡ እስራይ ዝብሃል ቦታ ከምእተታሕዙ ምንጭታት ኣሰና ካብ ኤርትራ
ኣብ ዝተፈላለዩ ኣብያተ ጽሕፈት ተዋፊሮም ዝሰርሑ ዝነበሩ 15 ኣባላት ምክልኻል ካብ ባጽዕ ተበጊሶም ናብ ሱዳን ከምልጡ እናተጓዕዙ ከለዉ፡ 10 ካብኣቶም ብ ሓሙስ 10 ግንቦት ኣብ ከባቢ ማህሚመት፡ እስራይ ዝብሃል ቦታ ከምእተታሕዙ ምንጭታት ኣሰና ካብ ኤርትራ ሓቢሮም።
ብመሰረት እቲ ሓበሬታ፡ ኣብቲ ከባቢ ተዋፊሮም ዝነበሩ ኣባላት ስለያ ምስ ተኮሱሎም በብወገኖም ከምልጡ ኳ እንተፈተኑ 5 ክሃድሙ ከለዉ 10 ካብኣቶም ኣብ ቀይዲ ውዒሎም ኣለዉ።
ዝርዝር ኣስማር ናይቶም ተታሒዞም ዘለው ከምዚ ዝስዕብ እዩ።
1,ዶ/ር መሓሪ መኮነን ኣባል ሕክምና ሓይሊ ባሕሪ ገደም
2, ተስፋይ ኢዮብ – ፐርሰናል ክ/ሰ 84.
3, ሙልጌታ ዮውሃንስ – ኦርጋኒትስ ጉጅልቭ ባህሊ መረብ ሰቲት
4, ዮናታን ተኽሉ – ምልክት
5, ዮስፍ ዑመር – ፋይናንስ ሓይሊ በሕሪ
6, በረኸት ተኽሉ – ወኪል ክ/ሰ 33
7, ዶ/ር አሚር ሳልሕ
8, ሮቢል መኮነን – ኣባል ጸጥታ
9, ያስር ዓሊ – ኣባል ጸጥታ
10,ደሳለ በረኸት – ኣባል ጸጥታ እዮም።
እዞም ዝተጠቕሱ ኣባላት ሓይልታት ምክልኻል ሂዞሞ ዝነበሩ ኣሽሓት ገንዘብ በቶም ኣባላት ስለያ ድሕሪ ምግፋፉ፡ ኣብ ቤት ጽሕፈት ስለያ ማህሚመት ተኣሲሮም ከምዘለዉ እቲ ሓበሬታ የረድእ።
Subscribe ASSENNA YouTube to get Radio Assenna shows on time:


text:
ኣብ ወረቐት ዝተረፈ ውጥን ወተሃደራዊ ኣካዳሚታት–ሚስጢራዊ ሰነድ ቤ/ጽ ፕረሲደንት
ኣብ ወርሒ 11/2006 እዩ፡ ፈለማ ብፕረሲዳንት ኢሳይያስ እቲ ሓሳብ ዘንቀለ–ምቋም ወተሃደራዊ ኣካዳሚታት ኤርትራ፡፡ ድሕሪ ኩነታት ምስ ኢትዮጵያ ፕረሲዳንት ኢሳይያስ ካብ ህዝቢ ዝኽውሎ ሓያል ሕርቃን ስለ ዝነበሮ ሓደ መዓልቲ ንጀነራል ስብሓት ኢፍሬም፡ ሜ/ጀነራል ተኽላይ ሃብተስሉስ፡ ሜ/ጀ ሑሞድ መሓመድ ካሪካረ፡ ብ/ጀነራል ነጋሽ ተስፋጽዮን (ሻለቃ)ን ብ/ጀነራል ከስተብርሃን ገብረሂወትን ጸዊዑ ብዛዕባ ምቋም ወተሃደራዊ ኣካዳሚታት ብፍላይ ከኣ ካብ ኢንተርኔት ዘውጽኦ ናይ ኣመሪካ ሚሊታሪ ኣካዳሚ ከም መወከሲ ተጠቒሙ ንኣስታት ክልተ ሰዓት ኣኼባ ገበረሎም፡፡ ጀነራል ስብሓት እውን ንናይ ሜዳ ተሞኩሮታት መሰረት ገይሩ ብዛዕባ ኣድላይነት “ጥሙር ወተሃዳረዊ ኣካዳሚ” ተንቲኑ፡፡ ኣብ መወዳእታ ፕረሲዳንት ኢሳይያስ መጽናዕታት ንምቋም ወተሃደራዊ ኣካዳሚ ሓላፍነት ዝስከም ማእከል ስልጠና ሓይልታት ምክልኻል ኤርትራ ስለዝኾነ “ተኽላይን ነጋሽን ኪኢላታት ወዲብኩም ኣድላይ ቅድመ መጽናዕቲ ገይርኩም ኣቕርቡልና፡፡” በለ፡፡
ብከምዚ መልክዕ ዝተጀመረ ውጥን ወተሃደራዊ ኣካዳሚታት ዲሒሩ’ውን ካብ ስርዓት ሃይስላሰ ጀሚሩ ተሞኩሮ ዘለዎ ምክትል ማ/ስ/ሓ/ም/ኤርትራ ዝነበረ ብ/ጀነራል ነጋሽ ተስፋጽዮን ነቲ ውጥን ክመርሕ ሓላፍነት ተዓደሎ፡፡ ብመሰረት”ዚ ብ/ጀ ነጋሽ ተስፋጽዮን 17 ኣባላት ዘለውዎ መጽናዕታዊ ጉጅለ ወተሃደራዊ ኣካዳሚ (Eritrean Military Academy Research group) ኣጣይሱ ናብ ስራሕ ኣታወ፡፡ (ኩነታት ዝርዝር ኣባላት እዛ ጉጅለ ንመጽናዕትን ትንተናን ትደልዩ ነበብቲ ብ INBOX ክትረኽቡኒ ትኽእሉ ኢኹም፡፡)
መምርሒ ካብ ኢሳይያስ ወሪዱ ስለ ዝነበረ ኩሎም ኣካላት መንግስትን ግንባር ኣድላይ ድጋፍ ገይሮምሉ እዮም፡፡ ከም ኣካል መጽናዕቲ እውን ኣብ ደገ ንዝርከቡ ሓድሓደ ሙሁራት ዜጋታት ማተርያላት ክእክቡን ክልእኹን ብዝተፋለለየ መገዲ ተሓበሮም፡፡ ስዒቡ ጀነራል ስብሓት ኢፍሬምን ብ/ጀ ነጋሽ ተስፋጽዮንን ዝመርሕዎም ብጠቕላላ 9 ኣባላት ዘለውዎ መጽናዕታዊ ጉጅለ ክልተ ሻዕ ናብ ፓኪስታን ሕቡእ ወተሃደራዊ ዑደት ኣካይዶ፡፡ ክቡራት ነበብቲ ሓንቲ ሉኣላዊት ሃገር ብወተሃደራዊ ዓውዲ ግዜ ዝጠልቦ ደረጃ ምዕባለ ክትብጽሕ ግቡእ ኢዩ፡፡ ሃገርና ኤርትራ ውን ብወተሃደራዊ ጥራይ ዘይኮነስ ብኹሉ ዓውድታት ክትምዕብል ናይ ኩሉ ዜጋ ባህጊ እዩ፡፡ ወተሃደራዊ ኣካዳሚታት ኤርትራ ካልኦት ቀዳምነታት ንጎኒ ሓዲግካ ዝተወጠነ ስሚዒት ዝዓብለሎ (Ambitious) ኣብ ክውንነት ዘይምርኮስ፡ ስለዝነበረ እንሆ ን10 ዓመታት ዝኣክል ኣብ ባይታ የለን፡፡
ብሰንኪ ፖሊሲን ምሕደራን ኢሳይያስ እቲ ላህመታዊ ዝኾነ ሃገር ክሃንጽ ዝኽእል ዓቕሚ ሰብ ናብ ሰድት ተቐሰቡ፡ ሃገር ባዲማ ይትረፍ ውጥን ወተሃደራዊ ኣካዳሚ ኩሉ ልምዓታዊ መደባት ሃገር ደስኪሉ እዩ፡፡ ውጥን ወተሃደራዊ ኣካዳሚ ኢሳይያስ ንምትግባር ተባሂሉ ፈለማ ኣብ ወርሒ 9/2012 ኣስታት 20 ዝኾኑ ተምሃሮ ማይ ነፍሒ ብፍሉይ ቆላሕታ ኢሳይያስ ናብ ሕቡራት ዓረብ ኢማራት ብምልኣኽ ክመሃሩ ተገይሩ፡፡ ዛጊት ካብዚኣቶም ድሕሪ ምርቓ ልዕሊ ፍርቂ ጠፊኦም እዮም፡፡ ፔጅ ሳክቲዝም ቅድሚ ምጻዋ ኩነታት እቶም 7 ዝጠፍኡ ካዴት ሓይሊ ኣየርን ባሕርን ብመረዳእታ ተሰነየ ሓበሬታ ዘረጊሓ ምንባራ ይፍለጥ፡፡
ኩነታት ሃገርና ብግቡእ ንዝርደኦን ንዝትንትኖን ሰብ ስርዓት ደርግ ኣብ ናይ መወዳእታ ውድቀቱ ክንዲ ናይ ህግደፍ ዝኣክል ምልክታት ዕርብት ኣየረኣየን፡፡ ብስም “ምምሕዳር ዋሽንግተን፡ ሽርሒታት ወያነ፡ እገዳ..” ዝቐርብ ልሙድ ምኽንያታት ሕጂ እውን ይቕጽል ኣሎ፡፡ ሃገር ናብ ደልሃመት ትዓርብ ኣላ፡፡ ኢሳይያስ ምስ ሒደት ሰዓብቱ ይዓርብ ኣሎ፡፡ መርኣያ ምልክት ዕርበቱ ዝኾነ ሓደ ኣብ ወረቐት ዝተረፈ ሰነድ ”ውጥን ምቋም ወተሃደራዊ ኣካዳሚታት” ንሎሚ ብስእሊ (Picture) የቕርበልኩም፡፡


text:
ወ/ሮ ራሕማ መሓመድ ነባሪት ክፍለ ከተማ ሓድነት ጣብያ ሓየሎም
መንግስቲ ቀንዲ ፀላኢና ዝኾና ድኽነት ንምቅራፍ ፖሊስን ስትራተጂን ልምዓት ገጠርን ከተማን ሓንፂፁ ብምስርሑ ዝረአ፣ ዝጭበጥ ለውጢ እናተረጋገፀ ይርከብ። ካብቶም ውሕስነት ምግቢ ነባሪ ገፀር ንምርግጋፅ ዝተሓንፀፁ ፖሊሲታት ድማ እቲ ሓደ ፕሮግራም ልምዓታዊ ሴፍትኔት እዩ። ውሕስነት ምግቢ ነበርቲ ከተማታት ንምርግጋፅ ዝግበሩ ፃዕርታት ዋላኳ እንተሃለወ ዛጊድ ግን ከምቲ ነባሪ ገጠር ዝረአ ለውጢ ኣይመፀን፡፡
እዚ ዘይኮነሉ ቀንዲ ምኽንያት ድማ ቑፅሩ ብርክት ዝበለ ህዝቢ እተን ከተማታት ስድራ ተኮር ዝኾነ ፍልፍል እቶት ዘይብሉ ኣብ ሰፊሕ ስእነት ስራሕ ዝርከብ ስለዝኾነ እዩ። ስለዝኾነ ድማ ቅድሚ 13 ዓመት ኣብ 31 ገፀር ወረዳታት ትግራይ ሓረስታይ ካብ መረበቱ ከይተመዛበለ፣ ጥሪቱ ከይሸጠ፣ ከባቢኡ እናልምዐ፣ ተጠቃሚ ንምግባር ኣብ ፕሮግራም ልምዓታዊ ሴፍትኔት ተሓቒፉ ክሰርሕ ተገይሩ እዩ። ብሳላ እዚ እውን ቑፅሮም ብርክት ዝበሉ ሓረስቶት መሊኦም ካብ ድኽነት ወፂኦም እኳ እንተዘይበልና ሃፍትን ጥሪት ክውንኑ ክኢሎም ኣለዉ፡፡
እቲ ኣብ ገፀር ወረዳታት ትግራይ ተፈቲኑ መወፃኣይነቱ ዝተረጋገፀ ፕሮግራም ልምዓታዊ ሴፍትኔት ኣብ ከተማታት እውን ንምትእትታው ቤት ምኽሪ ሚኒስትራት ሃገርና 30 ሚያዝያ 2007 ዓ/ም ኣብ ዘካየዶ መበል 84 ስሩዕ ጉባኤኡ ኣብ ስትራተጂ ምርግጋፅ ውሕስነት ምግቢ ከተማታት ብዕሊ ዘትዩ እዩ። ብመሰረት እዚ እውን ካብቲ ዝነበረ ስትራተጂ ውሕስነት ምግቢ ገፀር ምስ ባህሪ እተን ከተማታት ዝኸይድ ስራሕ ክስራሕ ብምግባር ኣብ ከተማታት እውን ተግባራዊ ክኸውን ወሲኑ፡፡
ብመሰረት እዚ እቲ ዝተመሓየሸ ፕሮግራም ሴፍትኔት ተግባራዊ ንምግባር ንፈተና ኣብ ዝተሓረያ 11 ዓበይቲ ከተማታት ሃገርና ናብ ተግባራዊ ምንቅስቓስ ተኣትዩ እናተሰርሓሉ ይርከብ። ካብተን ንፈተነ ዝተሓረያ ከተማታት ሃገርና ሓንቲ ድማ ሰሜናዊት ኮኾብ ከተማ መቐለ እያ። ብመሰረት እዚ ካብ 2008 ዓ/ም ጀሚሩ ንምርግጋፅ ውሕስነት ምግቢ ነበርቲ ከተማ መቐለ መበገሲ መፅናዕቲ ተኻይዱ። ከምቲ ብብርኪ ሃገር ውፅኢቱ ሪኢኻ ንምስፋሕ ተባሂሉ ኣብ 11 ዓበይቲ ከተማታት እዛ ሃገር ዝተፈተነ ኣብ ከተማ መቐለ እውን ኣብ 2008 ዓ.ም ካብ ሸውዓተ ክፍለ ከተማታት እታ ከተማ ኣብተን ሰለስተ ማለት እውን ኣብ ክፍለ ከተማታት ቀዳማይ ወያነ፣ ሓወልትን ሓድነትን ንፈተነ ተሓርየን ናብ ተግባራዊ ምንቅስቓስ ተኣትዩ እዩ፡፡
ኣብዘን ክፍለ ከተማታት ዝተፈተነሉ ቐንዲ ምኽንያት ድማ ምስ ዘለወን ስፍሓት፣ በዝሒ ህዝብን ዝርገሐ መሰረተ ልምዓት ብስፍሓት ዝካየደለንን ብምዃኑ እዩ። ብኡ ልክዕ እውን እዘን ክፍለ ከተማታት ካብተን ካልኦት በዝሒ ነበርቲ ምስ ምህላወን ተኣሳሲሩ ሰፊሕ ስእነት ስራሕ ዝረኣየለን ብምዃነን እውን እዩ። ስለዝኾነ ድማ ፈለማ ኣብዚአን እቲ ፕሮግራም መዋፃኣይነቱ ተራእዩ ለውጢ እንተመፂኡ ናብ ካልኦት ክፍለ ከተማታት ክተኣታቶ ንምግባር ተሓሲቡ ዝተኣታተወ ፕሮግራም ከምዝኾነ ሓላፊት ቤት ፅሕፈት ደኣንትን ምርግጋፅ ውሕስነት ምግብን ከተማ መቐለ ወ/ሮ ልእልቲ ፍሰሃ ይገልፃ፡፡
ኣብተን ንፈተነ ዝተሓረያ ሰለስተ ክፍላተ ከተማታት ቅድሚ ምጅማር ምርግጋፅ ውሕሰነት ምግቢ ቤት ፅሕፈት ደኣንትን ውሕስነት ምግብን ምስ ካልኦት መዳርግቲ ኣካላትን ብሓባር ብምዃን ንነበርቲ እተን ክፍለ ከተማታት ኣብ እንታይነትን ኣድላይነትን እቲ ፕሮግራም መዕበዪ ግንዛበ ስልጠና ተዋሂቡ እዩ። ጎድና ጎድኒ እዚ እውን ብስሩዕን ዘይስሩዕን ማለት እውን ብቐጥታ ተሓገዝትን ብስራሕ ዝርብሑን ተባሂሎም ክምልመሉ ተገይሩ። ኣብ ኣመላምላ ተጠቀምቲ እቲ ፕሮግራም ከምቲ ኣብ ገጠር ኣብ ዝሓለፉ ሰለስተ ዙራት ዝነበሩ ግድፈታት ኣድልዎን ወገናውነትን ተራእዩ ጠንቂ ሰናይ ምምሕዳር እውን እናኾነ ዝመፀሉ ኩነታት ንዘይምድጋም ኣብተን ንፈተነ ዝተሓረያ ክፍለ ከተማታት እውን ከይረአ መልምልቲ ኮሚቴን ሰማዕቲ ጥርዓንን ብምጥያሽ ናብ ስራሕ ተኣትዩ፡፡
ይኹን እንበር እቲ ስራሕ ፈተነ ፕሮግራም ብምንባሩን ዓርሱ ዝኸኣለ መሓውር ሓይሊ ሰብ እውን ስለዘይነበሮን ኣብ ቤት ፅሕፈት ደኣንት ተደሪቡ ዝስራሕ ስራሕ ብምዃኑ ኣብ ኣመላምላ ተጠቀምቲ ነፂርካ ንዝምንልከቶ ኣካል ኣብ ምሕላፍን ክፍሊቱ ብእዋኑ ኣብ ምፍፃምን ድማ ግድፈታት ከምዝነበሩ እተን ሓላፊት ይገልፃ። ነዚ ፀገም እዚ ንምፍታሕ ኣብ ኣመላምላ ተጠቀምቲ ናይ ዓርሶም መንበሪ ገዛ ዘይብሎም ሰሪሖም ክበልዑ ዘይኸእሉ ምዃኖም ድሕሪ ምርግጋፁ ኣብቲ ፕሮግራም ዝሕቆፍሉ ኩነታት ንምፍጣር እናተሰርሐ መፂኡ እዩ። ከምኡ እውን ቴክኒካል ኮሚቴ ብምጥያሽ መዳርግቲ ኣካላት እውን ፀገማት ንከይፍጠሩ በቢግዚኡ እናገምገሙ ብኣግኡ ክዕረ ዝግበኦ እናመዓራረዩ ንምኻድ እናተፈተነ መፂኡ አዩ፡፡
ብመሰረት እዚ ኣብተን ልዕል ክብል ዝተገለፃ ሰለስተ ክፍለ ከተማታት 2,787 ደቂ ኣንስትዮ ዝርከበኦም 4200 ኣብ ትሑት መነባብሮ ዝርከቡ ክፋላት ሕ/ሰብ፣ ናተይ ዝብልዎ መንበሪ ገዛ ዘይብሎም ኣብ ክራይ ገዛ ዝነብሩ ወገናት ክፍለዩ ተገይሩ። ድሕሪ እዚ ንፁር ስርዓት ኣመላምላ ናብ ስራሕቲ ፅሬትን ፅባቐን ከተመኦም ማለት ደረቕ ጉሓፍ ኣብ ምእላይን ምውጋድን፣ ተኸላ ፈልሲ ተዋፊሮም ብምስራሕ ተጠቀመቲ ምዃን ጀሚሮም። ከምኡ እውን 619 ደቂ ኣንስትዮ ዝርከበኦም 800 ሰሪሖም ክብልዑ ዘይኽእሉ ሰብ ፀጋ ዕድመ ኣረጋውያን፣ ጉድኣት ኣካል ፀገም ጥዕና ዘለዎምን ድኻትም ህፃናትን ብቐጥታዊ ሓገዝ ተጠቀምቲ እናኾኑ እዮም፡፡
እቶም ልዕል ክብል ዝተገለፁ ወገናት 20 ምኢታዊ ኣብ ከተማ ሕርሻ፣ 45 ምኢታዊ ኣብ ፅሬትን ፅባቐን 35 ምኢታዊ ድማ ኣብ ምስትኽኻል ጎደናታት እተን ክፍለ ከተማታት ተዋፊሮም ንምስራሕ እዩ ትልሚ ተታሒዙ ናብ ተግባር ተኣትዩ። ኣገባብ ኣሰራርሐኦም ዝምልከት ድማ ኣብ ሓደ ወርሒ ሓሙሽተ መዓልቲ ዝሰርሑ እንትኾኑ እተን ዝሰርሕወን ማዓልቲ ምስ በዝሒ ዝተሓቖፈ ዕያል ብ60 ብር ሒሳብ ተሓሲበን እየን ብንግዲ ባንኪ ኢትዮጵያ ዝኸፈለኦም። እዚ ማለት እቲ ዝለዓለ ኣብቲ ፕሮግራም ዝሕቆፉ ኣብ ሓደ ስድራ ኣርባዕተ ዕያል እዮም። ነዚኦም ንሓደ ሰብ በ60 ብር ሒሳብ ብሓሙሽተ መዓልቲ ተራቢሑ ንወርሒ 1200 ብር ይወሃቦም ኣሎ ማለት እዩ። ካብተን ዝረኽብወን ወርሓዊ ክፍሊት ድማ 20 ምኢታዊ ኣብ ባንኪ ክዓቑሩ ይግበር፡፡
ብመሰረት እዚ ድሕሪ ሰለስተ ዓመት ካብቲ ፕሮግራም ተመሪቖም እንትወፁ ካብቲ በቢወርሑ ዝዓቖርዎ 20 ምኢታዊ ተቐማጢ ካሊእ ተወሳኺ 10 ሽሕ ብር ብድጎማ ብምሃብ ኣብ ስራሕቲ ንግዲ ሸቐጣ ሸቐጥን ስራሕቲ ኢደ ጥበብን ተዋፊሮም ዓርሶም ዝኽእልሉ ባይታ ከም ዝፍጠር እተን ሓላፊት የረድኣ። ኣብዞም ስራሕቲ ልዕሊ 60 ምኢታዊ ደቂ ኣንስትዮ ተጠቀምቲ ንምግባር መደብ ተታሒዙ ዝነበረ እኳ እንተኾነ ብጭቡጥ ኣብዚ ሐዚ ግና 70 ምኢታዊ ተጠቀምቲ እናኾና እየን። ካብዚ ብተወሳኺ “ኣዶ ህይወት እናሃበት ህይወት ክትስእን የብላን” ዝብል መሪሕ ቃል ተግባራዊ ንምግባር እውን ልዕሊ ሰለስተ ወርሒ ነብሰፁር ዝኾነት ኣዶ ወሊዳ እቲ ዝተወለደ ህፃን ድማ ክሳብ ሓደ ዓመትን መንፈቕን ዝበፅሕ ካብ ስራሕ ነፃ ኮይና ክትክፈል ከምዝግበር እየን እተን ሓላፊት ዘረድኣ፡፡
ኣብዘን ኣብ ፕሮግራም ልምዓታዊ ሴፍትኔት ዝተሓቖፋ ሰለስተ ክፍለ ከተማታት ኣብ ውሽጢ ሓደ ዓመት ዝሓሸ ኣፈፃፅማ ብምምዝጋበን ኣብ 2010 ዓ/ም ካብተን ንፈተነ ዝተሓረያ ከተማታት ብተወሳኺ ሓደሽቲ ክፍለ ከተማታት ማለት እውን ዓይደር፣ ሰሜንን ዓዲ ሓቂን 2670 ደቂ ኣንስትዮ ዝርከበኦም 4200 መራሕቲ ስድራ ብስራሕ ክሕቖፉ ተገይሩ እዩ። ከምኡ እውን 854 ሰሪሖም ክበልዑ ዘይኽእሉ ኣረጋውያን፣ ጉድኣት ኣካል፣ ፀገም ጥዕና ዘለዎም ደኻትም ህፃናትን ብቐጥታ ሓገዝ ተጠቀምቲ ክኾኑ ተገይሩ እዩ። ኣብ ክፍለ ከተማ ኲሓ ግን ብባንኪ ዓለም ኣብቲ ፕሮግራም ክትሕቆፍ ስለዘይከኣለት ነባሪ እታ ክፍለ ከተማ ግን ተጠቃሚ ክኸውን ስለ ዘለዎን ብናይ መንግስቲ በጀት ዓመታዊ ሓደ ነጥቢ ሓሙሽተ ሚልዮን ተመዲቡ ልክዕ ከምተን ካልኦት ክፍለ ከተማታት መቐለ 850 ወገናት ኣብ ፅሬትን ፅባቐን፣ ተኸላ ፈልሲን ስራሕቲ መእለዪ ውሑጅን እናሰርሑን እናተኸፈሉን ይርከቡ፡፡
ይኹን እምበር ኣብቲ ፕሮግራም ከም ፀገም ዝተልዓሉ ነገራት ኣለዉ። በቢግዚኡ ኣብ ኣመላምላ ተጠቀምቲ ፍትሓዊ ንምግባር ዝግበር ፃዕሪ እኳ እንተሃለወ ሐዚ እውን ብትክክል ተጠቃሚ ክኸውን ዝግባእ ዘይምክታት ኣብ ዝተትሓዙ ስራሕቲ ምእላይ ጉሓፍ፣ ፈልሲ ምትካልን ስራሕቲ ተፋሰስን ተመጣጣኒ ስራሕ ኣብ ከንዲ ምስራሕ ልዕሊ 90 ምኢታዊ ኣብ ፅሬት ትኹረት ሂብካ ምስራሕ ኣሎ። እዚ ድማ ኣብቶም ዘላቒ ለውጢ ከምፅኡ ዝኽእሉ ስራሕቲ ተፋሰስ እዚ ዝበሃል ኣዕጋቢ ስራሕ ከምዘይተሰርሐ እየን እተን ሓላፊት ዘረድኣ። ከምኡ እውን ዛጊድ ነዞም ስራሕቲ እዚኦም ዝመፅሉ ናውቲ ማለት መኹዓቲ፣ ጋቦን /ናይ ስራሕ ክዳን/፣ ጓንቲን ባርኔጣን ቐረብ ኣይነበረን። ነዚ ፀገም እዚ ንምቕራፍ ሎሚ ዓመት ካብ ዝተትሓዘ 47 ሚልዮን ብር ካፒታል እቲ 11 ሚልዮን ብር ንመዐደጊ መስርሒ ናውቲ ተመዲቡ ኣብ ጭረታ ከም ዝርከብ እየን ወ/ሮ ልእልቲ ዝገልፃ፡፡
ወ/ሮ ራሕማ መሓመድ ኣብ ክፍለ ከተማ ሓድነት ጣብያ ሓየሎም ኣብ ፕሮግራም ልምዓታዊ ሴፍትኔት ከተማ ካብ ዝተሓቖፋ ኣዴታት ሓንቲ እየን። እዘን ወገን ሽዱሽተ ስድራ ዘማሓድራ እኳ እንተኾና እቲ ፕሮግራም ካብ ሓደ ስድራ ኣርባዕተ ዕያል ክሕቆፍ ከም ዘለዎ ስለ ዝፈቅድ ብኣርባዕተ ዕያል ተፀኒዐን። እተን መራሒት ስድራ ኣብ ዕዳጋ መደብ ሒዘን ጨው፣ ሽጉርትን ኮሚደረን ሸይጠን ካብ ዝረኸበኣ እቶት እየን ዝመሓደራ። ካብዚኣ ድማ 1500 ብር ንወርሒ ንገዛ ክራይ እናኸፈላ ካብኣ ድማ ንቀለብን ክዳን ቆልዑትን እናሸፈና ምንባር ኣዝዩ ከም ዝኸበደን እየን ዝገልፃ። ካብ ዝሓለፈ ዓመት ጀሚረን ግን ዋላ ቁሩብ ትኹን ኣብ ፅሬትን ፅባቐን ከተመአን እናሰርሓ ካብዚ ዝረኸበኦ ደገፍ ሓደ ነዃል ጎጀአን ከም ዝዓብሳ እየን ዝገልፃ። “ልዕሊ ኩሉ ድማ” ይብላ ወ/ሮ ራሕማ ካብታ ዝረኸበኣ 1200 ብር ክፍሊት እታ 20 ሚኢታዊ ኣብ ባንኪ ይዓቚራኣ። ድሕሪ ሰለስተ ዓመት 10 ሽሕ ብር ድጎማ ተዋሂቡወን እታ ጥርሓ ዘላ ቆርቆሮ ሹቐን ኣቑሑ መሊአን ዝሓሸ ስራሕ ሰሪሐን ውሕስነት ምግበን ንምርግጋፅ ከም ዝፅዕራ እየን ዝገልፃ፡፡
ብድምር መንግስቲ ውሕስነት ምግቢ ዜጋታቱ ንምርግጋፅ ኣብ ገፀር ኣብ ሃፍቲ ተፈጥሮን መፍረያይነት ከሰስኑ ኣብ ዘኽእሉ ስራሕቲ እናነጠፈ ይርከብ። ሐዚ ድማ ስእነት ስራሕ ከተማታት ንምቕራፍን ውሕስነት ምግቢ ነበርቲ እተን ከተማታት ንምርግጋፅን ኣብ ሸዱሽተ ክፍለ ከተማታት መቐለ ተኣታትዩ እናተሰርሓሉ ይርከብ። ከምቲ “ዓብዪ ገንኢ ብንእሽተይ ፀፀር ይድገፍ” ዝበሃል ፕሮግራም ልምዓታዊ ሴፍትኔት ኣብ ከተማ ምተእትታው ድማ ከም መጠወሪ ዘይኮነስ ደገፍ ሰለ ዝኾነ ናብ ካልኦት ከተማታት ትግራይ ክስፋሕፋሕ እንተኾይኑ ድማ ፈለማ ኣብ ከተማ መቐለ ውፅኢታዊ ምዃኑ ምስተረጋገፀ እዩ። እንተዘይተሰሪሕሉ ድማ እቶም ሓገዝቲ ኣካላት ደገፎም ከቋርፁ ስለ ዝኽእሉ ፈለማ ኣብ ከተማ መቐለ መርኣያ ዝኾነ ስራሕ ብምስራሕ ናብ ካልኦት ከተማታት ትግራይ እውን ንኽሰፍሕ ዝምልከቶም ኣካላት ዝለዓለ ትኹረት ሂቦም ክስርሓሉ ይግባእ።


text:
እቲ ልዝብ ዝጅመር ፓርትታት አብ ልዕሊ’ቲ ዛዕባታት ምስ ተሰማምዑ’ዩ ተባሂሉ’ሎ።
ካብ ተቓወምቲ ፓርትታት ካብ ዝቐረቡ ዛዕባታት ገሊኦም እሱራት ፖለቲካን ሕልናን ምፍታሕ፡ ሕጊ ጸረ ግብረሽበራ ምምሕያሽን ዝብሉ ከምዝርኸብዎ ተገሊጹ’ሎ።
አብ መንጎ ገዛኢ ፓርቲ (ኢህወዲግ)ን ተቓወምቲ ፓርትታት ውሽጢ ሃገር ዝካየድ ልዝብ አብ ዝምርሓሉ ስነድ ድሕሪ ምስምሞዖም ኣብዚ እዋን ኣብ አጀንዳ’ዩ ትኹረት ጌሩ ዘሎ፡ ዛጊት ግን ኣይተወሰነን እንተኾነ ግን ኹሎም ኣብቲ ልዝብ ክለዓል ዝደልይዎም ዛዕባታት ንኮሚቴ አሰናዳኢ አጀንዳ፡ ሚድያን ኮሚኒኬሽን አረኺቦም’ለው።
ነቲ ኮሚቴ ብኣካብነት ዝመርሕዎ አቶ ገብሩ በርሀ አቦ መንበር ዲሞክራሲያዊ ሕብረት ኢትዮጵያን ወኪል ኢህወዴግ ተጸዋዒ ሚኒስትር ፓርላማ አቶ አስመላሽ ወልደስላሴ ከምኡ’ውን ሓላፊ ህዝባዊ ርክብ ኢራፓ አቶ መላኩ መሰለ ድማ ብኣባልነት ይርከብዎም። እዚ ኮሚቴ ነቲ ካብ ተላዘብቲ ፓርታት ዝቐረበ አጀንዳ ሎሚ ክርኢ ጀሚሩ’ሎ።
ሓደ ካብቶም ተላዘብቲ ናይ ዝኾነ መኢአድ ምክትል ፕረዝደንት አቶ ሙሉጌታ አበበ ንድምጺ ኣሜሪካ ኣብ ዝሃብዎ መብርሂ ሓሙሽተ ፓርትታት ብብውልቆም አጀንዳ ምቅራቦም ይገልጹ።


text:
ገንዘብ ከፊልካ ጎይታ ምግዛእ
- Details
- Created: Monday, 12 February 2018 12:24
- Last Updated: Monday, 12 February 2018 12:24
ወዲ-ሰብ ከፍርየሉ ኣብ ዝኽእል ዕድመ ምስ በጽሐ፡ ጉልበቱን ፍልጠቱን ክንዲ ዝኸኣሎ ክሰርሕ ኣለዎ። እንተሰሪሑ ከፍርዩ። ገንዘብ ክረክብ’ዩ። ገንዘብ እንተረኺቡ ከኣ ዘድልዮ ነገራት ክሽምት’ዩ። ገንዘብ ብዝተፈላለየ ሕጋውን
ዘይሕጋውን መንገዲ ናይ ምርካብ ዕድላት’ኳ ዘጋጥም እንተኾነ፡ ብወሳኒ መልክዑ ግን፡ ፍልጠትካ ወይ ጉልበትካ ኣፍሲስካ’ዩ ዝርከብ። ፍልጠትካን ጉልበትካን ሂብካ ትረኽቦ ገንዘብ ድማ፡ ንህይወትካ ዘድሊ ዓይነት ነዋት ካብ ዕዳጋ ትሽምተሉ ጥራሕ ዘይኮነ፡ ብዝተፈላለየ ምኽንያት ገንዘባዊ ምንጪ ናይ ምርካብ ዕድል ንዘይብሎም ጽጉማት ሰባት ብምዕንጋል ናይ ሕልና እፎይታ ትረኽበሉ’ዩ። ነብስኻ ብምኽኣልካን ንኻልኦት ጽጉማት ብምሕጋዝካን ከይሞትካ ኣብ መሬት እንከለኻ መልሰ ግብሪ ናይ ሰናይ ተግባርካ ትሪአሉ’ዩ።


text:
ርእይቶ መጽሓፍ ቅዱስ
እምነት
ገሊኦም ሰባት ሃይማኖታውያን ምዃኖም ዚዛረቡ እኳ እንተ ዀኑ፡ ትርጉም “እምነት” ምርዳኡ የጸግሞም እዩ። እምነት እንታይ እያ፧ ኣገዳሲት ዝዀነትከ ስለምንታይ እያ፧
እምነት እንታይ እያ፧
ሰባት እንታይ ይብሉ፧
ብዙሓት ሰባት፡ ሓደ እምነት ዘለዎ ሰብ ነቲ ዚኣምኖ ነገር ብዘይ ጭቡጥ መርትዖ፡ ብዓይኒ ዕሙተይ ዚቕበሎ ዀይኑ እዩ ዚስምዖም። ንኣብነት፡ ብዛዕባ ሓደ “ኣብ ኣምላኽ እኣምን እየ” ዚብል ሃይማኖታዊ ሰብ እሞ ሕሰብ። እዚ ሰብ እዚ፡ “ኣብ ኣምላኽ እትኣምን ስለምንታይ ኢኻ፧” ተባሂሉ እንተ ዚሕተት፡ “ስድራ ቤተይ ከምኡ ገይሮም እዮም ኣዕብዮምኒ” ወይ “ካብ ንእስነተይ ከምኡ እየ ተማሂረ” ኢሉ ይምልስ ይኸውን። ኣብ ከምዚ ዝኣመሰለ ዅነታት፡ እምነት ምህላውን ብቐሊሉ ዚታለል ሰብ ምዃንን ብዙሕ ፍልልይ የብሉን።
መጽሓፍ ቅዱስ እንታይ ይብል፧
“እምነት ናይቲ ተስፋ ዚግበሮ ርግጽ ትጽቢት፡ ናይቲ ዘይርአ ነገር ግሁድ መርኣያ እያ።” (እብራውያን 11:1) ትጽቢት ሓደ ሰብ ርግጽ ንኪኸውን፡ መረጋገጺ ዚዀኖ ብቑዕ ምኽንያታት ኪህልዎ ኣለዎ። እታ ነዛ “ርግጽ ትጽቢት” እትብል ሓረግ እተመልክት ኣብቲ በዅሪ ቛንቋ እትርከብ ቃል ንውሽጣዊ ስምዒት ወይ ትምኒት ጥራይ እተመልክት ኣይኰነትን። ስለዚ እምበኣር፡ እምነት ኣብ መርትዖ እተመስረተ ምትእምማን ተጠቓልል።
“እቲ ብግብሩ ዚፍለጥ ዘይርአ ባህርዩ [ባህርይ ኣምላኽ] ኰነ ናይ ዘለኣለም ሓይሉን ኣምላኽነቱንሲ፡ ካብ ፍጥረት ዓለም ኣትሒዙ ብንጹር ይርአ እዩ።”—ሮሜ 1:20።
እምነት ከተጥሪ ኣገዳሲ ዝዀነ ስለምንታይ እዩ፧
መጽሓፍ ቅዱስ እንታይ ይብል፧
“ብዘይ እምነት ከኣ ንኣምላኽ ባህ ከተብሎ ኣይከኣልን እዩ፣ እቲ ናብ ኣምላኽ ዚቐርብሲ፡ ንሱ ኸም ዘሎን ነቶም ኣጸቢቖም ዚደልይዎ ዓስቢ ኸም ዚህቦምን ኪኣምን ይግብኦ እዩ።”—እብራውያን 11:6።
ከምቲ ኣቐዲሙ እተገልጸ፡ ብዙሓት ሰባት ኣብ ኣምላኽ ዚኣምኑሉ ምኽንያት ከምኡ ኺገብሩ ስለ እተማህሩ ጥራይ እዩ። “ከምኡ ተማሂረ እየ ዓብየ” ይብሉ ይዀኑ። ይኹን እምበር፡ ኣምላኽ እቶም ንዕኡ ዜምልኹ ኣብ ህልውናኡን ፍቕሩን ምሉእ ምትእምማን ኪህልዎም እዩ ዚደሊ። ሓደ ኻብቲ መጽሓፍ ቅዱስ ንኣምላኽ ምእንቲ ኽንፈልጦ ኣጸቢቕና ኽንደልዮ ኣገዳሲ ምዃኑ ዜጕልሓሉ ምኽንያት እምበኣር እዚ እዩ።
“ንኣምላኽ ቅረብዎ፡ ንሱ እውን ኪቐርበኩም እዩ።”—ያእቆብ 4:8።
እምነት ከተጥሪ እትኽእል ብኸመይ ኢኻ፧
መጽሓፍ ቅዱስ እንታይ ይብል፧
መጽሓፍ ቅዱስ፡ “እምነት ካብ ምስማዕ እያ” ይብል። (ሮሜ 10:17) ስለዚ እምበኣር፡ ኣብ ኣምላኽ እምነት ንምሕዳር ዜድሊ ቐዳማይ ስጕምቲ፡ መጽሓፍ ቅዱስ ብዛዕባኡ ብሓቂ እንታይ ከም ዚምህር “ምስማዕ” እዩ። (2 ጢሞቴዎስ 3:16) መጽሓፍ ቅዱስ ምጽናዕ፡ ንኸም ኣምላኽ መን እዩ፧ ህልውናኡ ዜረጋግጸልና እንታይ መርትዖ ኣሎ፧ ኣምላኽ ብሓቂዶ ይሓልየለይ እዩ፧ ኣምላኽ ንመጻኢ ዘለዎ ዕላማ እንታይ እዩ፧ ዝኣመሰለ ኣገዳሲ ሕቶታት ዜተኣማምን መልሲ ኽትረኽበሉ ኺሕግዘካ እዩ።
ናይ የሆዋ መሰኻኽር፡ መጽሓፍ ቅዱስ ከተጽንዕ ተሓጒሶም ኪሕግዙኻ ይኽእሉ እዮም። ኣብቲ jw.org ዚብሃል ወብ ሳይትና ኸም እተገልጸ፡ “ናይ የሆዋ መሰኻኽር ንኻልኦት ብዛዕባ መጽሓፍ ቅዱስ ምምሃር ባህ ይብሎም እዩ። እንተዀነ ግና፡ ንዝዀነ ይኹን ሰብ፡ ኣባል ሃይማኖትና ኪኸውን ኣይነገድድን ኢና። ኣብ ክንዳኡስ፡ ነፍሲ ወከፍ ሰብ ንእምነቱ ኺመርጽ መሰል ከም ዘለዎ ብምግንዛብ፡ እቲ መጽሓፍ ቅዱስ ዚብሎ ብኣኽብሮት ንገልጽ ኢና።”
ኣብ መደምደምታ እምበኣር፡ ንሓቅነት እቲ ኣብ መጽሓፍ ቅዱስ ዘንበብካዮ ነገራት ክትሓስብ ከሎኻ፡ እምነትካ ኣብቲ እተዓዘብካዮ መርትዖ እተመስረተት ክትከውን ኣለዋ። በዚ መገዲ እዚ፡ ንኣብነት እቶም “እዚ ነገር እዚ ኸምኡ እንተ ዀይኑ ኺፈልጡ፡ ቅዱሳት ጽሑፋት መዓልቲ መዓልቲ እናመርመሩ፡ ነቲ ቓል ብዅሉ ፍቓዶም እተቐበልዎ” ኣብ ቀዳማይ ዘመን ዝነበሩ ተምሃሮ ኽትስዕብ ኢኻ።—ግብሪ ሃዋርያት 17:11።
“በይንኻ ናይ ሓቂ ኣምላኽ ንዝዀንካ ንዓኻን ነቲ ዝለኣኽካዮ የሱስ ክርስቶስን ምፍላጦም፡ ናይ ዘለኣለም ህይወት እዚኣ እያ።”—ዮሃንስ 17:3።


text:
ሓንቲ ዓለም
መሰል ወዲ ሰብ
ኣማኑኤል ሳህለ
ንምዃኑ ወድሰብ: መሰል ዚብሃል ኣምር ካበይ ዘምጽኦ እዩ? ኣለዎ ድዩኸ? መን ዝሃቦ? ወድሰብ ብጥንቲ ኣብ በረኻታትን ጫካታትን ኪነብር ከሎን ነንሓድሕዱ ድማ ከም ኣራዊት ኪባላዕ ከሎን እቲ ብሓይሉ ንኹሉ ዘሰነፈ ሰብ እዩ መሰል ዚብሃል ኣምር ኪፈጥር ዝኸኣለ። ናይ ባዕሉ መሰል።
መለኮታዊ ሓይሊ ስለ ዘሎኒ ማንም ከይትክፈኒ ይብል ነይሩ። ሻማን ዚብሃሉ መራሕቲ ማሪታዊ ሃይማኖት ድማ እቲ መራሒ ካብ ኣምላኽ እተቐበሎ ምሉእ ናይ ምንባርን ምግባትን ምዝራፍን ምእስራን ምቕታልን መሰል ከም ዘለዎ ገይሮም ንህዝቢ የእምኑ ነይሮም። በዝን ክንድዝን ድማ እቲ በዓልስልጣንን እቶም ካህናቱን ነቲ ህዝቢ ከም ዘይናቶም ብምርኣይ ከም እንስሳ ዘቤት ገይሮም ይመርሑዎ ነበሩ።
ኣብ ፍጥረት: ሓይሊ ደኣምበር መሰል ዚብሃል ነገር ዘሎ ኣይመስለንን። ግን ምናልባት እቲ በዓል ግዜ ወይ በዓል ስልጣን: ከምዚ እንተ ገበርካ ከምዚ ክትረክብ ኢኻ ይብለካ ነይሩ ይኸውን። ነቲ ንሱ ዚገብረልካ ድማ ከም መሰልካ ጌርካ ትወስዶ ኔርካ። ግን ንሱ ልዕሊ ሕጊ ድማ ስለ ዝኾነ: ውሕስነትሲ ኣይነበረካን።
ሓርገጽ: በሊዑ ምስ ጸገበ ኣብ ገምገም ርባ ኾይኑ ድማ ጸሓይ ይጽሎ። ኣብ ኣስናኑ ናይቲ ዝበልዖ ስጋ ተረፍመረፍ ኣሎ። ከልግሶ ይደሊ እዩ ግን ኣይክእልን። ኣፉ ሃህ ኣቢሉ ይጽበ: ከመይሲ ነዚ ስራሕዚ እተከናውን ዑፍ ከም ዘላ ስለ ዚፈልጥ። ንሳ ኣብ መንጎ ክልተ ምንጋግኡ ኣትያ ከም መሰቕሰቕ ስኒ ብምዃን ነቲ ተረፍመረፍ ስጋ በብሓደ እናለቐመት ትበልዖ። ምስ ወድአት ድማ ነፊራ ትኸይድ። እቲ ሓርገጽ እንተ ዝደሊ ኣብ ውሽጢ ኣፉ ኸላ ምቖራጠማ: ግን ተድልዮ ስለ ዝኾነት ንሒፉዋ።
እታ ዑፍ ምናልባት ትሓስብ ነይራ እንተ ትኸውን: ነቲ ስጋ ምብላዕ መሰለይ እዩ ምበለት ነይራ። እቲ ሓርገጽውን ብወገኑ: ብዑፍ ክግልገል መሰለይ እዩ ይብል ይኸውን። ግን እዚ ኹሉ: ከም ሓሳብ ኮይኑ እዩ ዚተርፍ። ኣብ ግምባሮም እተጻሕፈ ናይ መሰላት ዓንቀጽ የሎን። እምበኣር መሰል ኪብሃል ከሎ: ተዛማድን ድልዱል መሰረት ዘይብሉን ተነቃፍን ምዃኑ ክንርስዕ ኣይግባእን።
ወድሰብ ኣብ ግንባሩ እተጻሕፈ ናይ መሰል ዓንቀጻት የብሉን። መንግስትን ሃገርን ምስ ፈጠረን ኣንጻርቲ ዓማጺ ስርዓታት ድማ ህዝባዊ ናዕብታትን ሰውራታትን ምስ ኣካየደን: እቲ ንቕሓት ህዝቢ ድማ ብፖለቲካውያን ፈላስፋታት ክብ ኢሉ ምስ ጸንሐን እዩ ቅድሚ ሕጂ ሓሲቡዎን ዘኪሩዎን ዘይፈልጥ: እዚ መሰለይ እዩ: እዚ ግቡአይ እዩ: ዚብል ርእይቶታት ከቕርብ ዝጀመረ።
ነዚ ንምድልዳል: ገለ ኣብ ሃገር ሽወደን ዝረኣኹዎም ስደተኛታት ክጠቅስ እደሊ። ዝበዝሑ መሰሎም እውን ኣይፈልጡን እዮም። እዚ መሰልኩም እዩ ኢልካ ምስ እትነግሮምውን ናይ ንቕሓት ጉድለት ግዲ ኾይኑ: ስምዒት ኣይህቦምን። ገሊኦም ድማ ስለምንታይ እዩ ኣብ መብዛሕትኡ ኣብያተጽሕፈት ኣንስቲ ጥራይ እንርእይ ብምባል ይገርሞም። ደቀንስትዮ ኣብ ኣብያተጽሕፈት ገበርትን ሓደግትን ንምዃን መሰል ኪህልወን ከም ዚኽእል ኣይፈልጡን።
ይኹንምበር: መሰላት ወድሰብ ንኺግፈፍ ዘለዎ ተኽእሎታት ዓቢ እዩ። ዓለም ናይቲ ዝሓየለን ዝተበላሓተን ብምዃና: መሰል ወድሰብ ድማ ታሪኻውን ማሕበራውን ኢቮሉሽናውን መሰረት ዘይብሉ ብምዃኑ: ማሕበራዊ: ፖለቲካዊ ወይ ጸጥታዊ ስግኣት ወይ ምዝንባል ኣብ ዚረኣየሉ ግዜ: መሰላት ወድሰብ ንኺገሃስ ግዜ ኣይወስድን።
ገለ ሰባት: መሰረት ኣምር መሰል ወድሰብ: ሃይማኖት እዩ ይብሉ። ኣምላኽ ኩሉ ዚኽእልን ዚፈልጥን ሓያልን ገባርን ሓዳግን ቅዱስን ምስጢራውን ብምዃኑ: እቲ ንሱ ዝፈጠሮ ድማ ብመጠኑ ኣሰር ናይቲ ዝፈጠሮ ባህርያት ስለ ዘለዎ: ሰብ ክቡር እዩ: ኣብዛ ዓለም ድማ ክብሩ ተሓልዩሉ ኪነብር ይግባእ ዚብል ርእይቶ ኣለዎም። ነዚ መሰላትዚ ምግፋፍ ድማ ምግፋፍ ክብሪ ናይቲ ብኣምላኽ እተደኰነ ሰብ እዩ…..ይብሉ።
ኣብዚ ርእይቶዚ: ገለ ሓቅታት ኪህሉ ይኽእል ይኸውን: ግን ጠሊቕካ ምስ እትምርምሮ ካልእ ኮይኑ እዩ ዚጸንሓካ።
ኣብ 17/18 ክፍለዘመን ኣብ ምዕራብ ኤውሮጳ: መለኮታዊ መሰል ነገስታት (Divine right theory) ዚብል ኣብ ሃይማኖት እተመርኮሰ ሓሳብ ወይ ንድፈሓሳብ ነቲ ኣብ ኤውሮጳ ዝፍጸም ዝነበረ ኣንጻር ህዝቢ ዝዓለመ ግፍዒ መሰረት ኮይኑ ነበረ። ንጉስ ብኣምላኽ እተመዘዘ ብምዃኑ ዝሓቶ እንተሎ እቲ መለኮታዊ ሓይሊ ደኣምበር ሰብ ኪሓቶ ኣይክእልን ነበረ። ብሓጺሩ: ሰማይ ኣይሕረስ ንጉስ ኣይክሰስ ከም ማለት እዩ ነይሩ።
ሓደ ካብቶም ነዚ ንድፈሓሳብዚ ገለ ከየጕደለ እተጠቐመሉ መራሒ: እቲ ብ17 ክፍለዘመን ዝነበረ ሉዊ 14 እተባህለ ናይ ፈረንሳ ንጉስ እዩ። ንሱን ብድሕሪኡ ዝመጹ ነገስታት ፈረንሳን ስልጣኖም መለኮታዊ ምዃኑ ካብ ቅዱሳት ጽሑፋት ብምጥቃስ (ጥቕሲ ከኣ ብሓቂ ረኺቦም እዮም): ኣብ ህዝቦም ሓፍ ዘይብል መከራ ኣውሪዶም እዮም።
ኣብ 18 ክፍለዘመን ብናይ ሓድሓደ ፖለቲካውያን ፈላስፋታት: ናይ ማዕርነት ወይ ናይ ወድሰብ መሰረታዊ መሰላት ዚገልጽ ሓሳባት እንተ ዘይቃላሕ ነይሩ: እቲ ንኣመሪካ ብ1776 ደሞክራስያዊ መስመር ከም እትኽተል ዝገበራን: እቲ ንፈረንሳ ብ1789 ካብ ንጉሳውነት ናብ ረፑብሊክ ክትሳገር ዘኽኣላን ህዝባዊ ናዕቢ ወይ ሰውራ ኪካየድ ኣይምተኻእለን። ኣብ ኣመሪካ ድማ ንጉስ ጆርጅ ዋሺንተን 6ይ: ኣብ ፈረንሳ ኸኣ ንጉስ ሉዊ መበል 25 ዚብሃሉ መራሕቲ ምረኣና ኔርና። እዚ ኣብዚ ዘመንና ኣብ ምዕራብ ኤውሮጳን ኣመሪካን (ብፍላይ ድማ ኣብ ስካንዲናቭያን ሃገራት) ኣብ ወድሰብ ዚዝውተር ዘሎ እተፈላለየን ተዛማድን መሰላት ድማ ግሁድ ኣይምኾነን።
ንምዃኑ ኣብተን ሃይማኖታዊ ኣኽራርነት ዚኽተላ ሃገራትዶ ኣይኮነን ናይ መሰላት ምግፋፍ ብብዝሒ ዚረኣይ ዘሎ?
ዝኾነኾይኑ እስከ ከም ኣብነት ነቲ ኣብዚ ዘመንዚ ኣብ ንቕሓት ደቂሰብ ዓቢ ቦታ ሒዙ ዘሎ መሰል ዚብል ኣምር ሒዝና ናብ ሃገርና ንእቶ። እቲ መራሒ ብቐዳምነት ፤ መሰል እንታይ ማለት እዩ? ብምባል ክንገልጸሉ ምሓተተና ። ንሕና ኸኣ: እዚ ኹሉ ኣብ ዕስክርና ኸይዱ ከርተት ዚብል ዘሎ መንእሰይ ስለምንታይ ናይ ምምሃር: ናይ ሓዳር ምግባር: ናይ ምንቅስቓስ: ናይ እምነት: ናይ ምሕታት: ናይ ምቅዋም: ናይ ማዕርነት ወዘተ. መሰሉ ዘይሕለወሉ ብምባል ዕቃበታትና ምገለጽናሉ። እዚ ድዩ መሰል: እዚ ደኣ ኣብ ሜዳ ከሎና ሰውራ ንምድካም ብጸላኢ ዚዝርጋሕ ዝነበረ ናይ ቡርዣ ፍልስፍና እንድዩ: ብምባል ከኣ ኣብቲ ናይ ዒራዒሮ ኮንተይነራት ምዳጎነና።
ሓቁ እዩ፡ እምባገነን ምስ ዚነግስ: እቲ ባዕሉ ዝፈጠሮ ናይ ቃሕ ዝበለካ ምግባር መሰል ናቱ ደኣምበር ናይ ህዝቢ ኣይኮነን። ብዓሚቝ ኣተሓሳስባን ፍልስፍናን እተበጽሐ ናይ ወድሰብ መሰል ኣምር: ኣብ ኣእምሮ ውልቀመላኺ ቦታ የብሉን።
እቲ ኣብ ላዕሊ እተጠቕሰ ሓርገጽ ነተን ንኣስናኑ ኪስቕስቓ (ከገልግላኦ) ቀጻሊ ዝመጻ ኣዕዋፍ በብሓደ ኪቖራጥመን እንተ ወዓለ ግዲ የብሉን። ናቱ መሰል ንኺበልዐን እዩ: መሰለን ከኣ ኪብልዓ እዩ። ይኹንምበር: ልምዲ ብቐሊሉ ስለ ዘየቋርጽ መመሊሰን ኪብልዓ ይነብራ።


text:
EPDP Delegation Arrives in Tel Aviv to Meet Compatriots Stranded in IsraelWritten by EPDP Information Office
Two EPDP Central Council members, Ms Feven Gideon and Mr. Tuku Tesfai, arrived in Tel Aviv, Israel, on 31 March 2018 on a timely mission to meet and discuss the problems of 27,000 Eritrean asylum seekers stranded in Israel.
The EPDP leadership members were warmly received at Tel Aviv airport by compatriots welcoming them with bouquets of flowers.
The two-fold mission of the delegation is, besides expressing solidarity with the Eritrean asylum seekers faced with inhumane expulsion from Israel, to also address meetings with Eritreans on the current situation of Eritrea and its opposition camp struggling for democratic change.
During its stay in the country, the EPDP delegation will make efforts to discuss pertinent issues with civil society organizations and others concerned with problems of refugees. (www.harnnet.org will continue updates on the mission's upcoming performances).
ልኡኽ ሰዲህኤ ኣብ እስራኤል ብጽሖት ክገብር ኣብ ተላቪቭ ኣትዩWritten by ቤት ጽሕፈት ዜና ሰዲህኤ
ኣባላት ማእከላይ ባይቶ ዝዀኑ ሓው ትኩእ ተስፋይን ሓውቲ ፈቨን ግዴዎንን ዝርከብዎ ልኡኽ ሰልፊ ዲሞክራሲ ህዝቢ ኤርትራ (ሰዲህኤ) ብ31 መጋቢት 2018 ኣብ እስራኤል ኣትዩ።
ልኡኽ ሰዲህኤ፡ ኣብ መዓርፎ ነፈርቲ ተልኣቪቭ፡ ዕታሮ ዕንባባ ብዝሓዙ ነበርቲ ኣብ’ታ ሃገር ድሙቕ ኣቐባብላ ተገይርሉ።
ልኡኽ ሰዲህኤ፡ ብሓደ ሸነኽ፡ ምስ’ቶም ኣብ እስራኤል ዝርከቡ ንማእሰርትን ምብራርን ተቓሊዖም ዝርከቡ ስደተኛታት ምድግጋፉ ንምርኣይ ክኸውን እንከሎ፣ ብኻልእ ሸነኽ ድማ፡ ብዛዕባ ህልዊ ኵነታት ኤርትራ፡ ሰዲህኤን ደምበ ተቓውሞን መብርሂታት ክህቡ ኢዮም።
ልኡኽ ሰልፊ ኣብ እስራኤል ኣብ ዝጸንሓሉ ግዜ ምስ እስራኤላውያን ተጣበቕቲ ሰብኣዊ መሰላትን ጕዳይ ስደተኛታት ዝምልከቶም ካልኦት ትካላትን ክራኸብ ክጽዕር ኢዩ።
ዝርዝር ሓበሬታ ንጥፈታት ልኡኽ ሰልፊ ዲሞክራሲ ህዝቢ ኤርትራ ኣብ እስራኤል ከነስዕበልኩም ኢና።
ርሑስ በዓል ትንሳኤ ይግበረልኩምWritten by ሰልፊ ዲሞክራሲ ህዝቢ ኤርትራ
ናይ ሓዘን መግለጺWritten by መንግስተኣብ ኣስመሮም
መምህር ኢብራሂም መሓመድ፡ ኣባል መሪሕነት ሰልፊ ደሞክራሲ ኤርትራ (ሰደኤ) ብሕማም ምኽንያት ብ26 መጋቢት 2018 ከምዝዓረፈ ሰሚዕና። መስዋእቲ መምህር ኢብራሂም መሓመድ፡ ንቤተሰቡን ንህዝቢ ኤርትራን ዓቢ ክሳራ ምዃኑ ዝእመነሉ ኢዩ። ምኽንያቱ ድማ፡ መምህር ኢብራሂም ቅኑዕን ዘይፈላልን ንህዝብን ሃገርን ዘቐድምን ዕጉስን ተቓላሳይ ብምንባሩ ኢዩ።
በዚ ኣጋጣሚ’ዚ ሰልፊ ዲሞክራሲ ህዝቢ ኤርትራ (ሰዲህኤ) ንመዋቲ መንግስተ-ሰማይ የዋርሶ፡ ንቤተሰቡን መቃልስቱን ድማ እግዚኣብሄር ጽንዓት ይሃቦምን ራሕሱ የውርደሎምን እናበልና ናይ ሓዘኖም ተኻፈልቲ ምዃና ንገልጽ።
መንግስተኣብ ኣስመሮም
ኣቦ መንበር ሰዲህኤ
EPDP NA Zone & Frankfurt Branch Hold Highly Important MeetingsWritten by EPDP Information Office
On 24 and 25 March, the EPDP North America Zone and the EPDP Frankfurt Branch held, respectively, very important periodical meetings, thus becoming exemplary EPDP organs in the rejuvenation and reinforcement programme to speed up the much delayed success of the struggle for democratic change in Eritrea.
The main agenda item of the EPDP North America Zone meeting was receiving performance reports from all branches in the United States and Canada. The meeting was highly satisfied with the success so far achieved in registering an increasing number of women as well as young boys and girls and the return to party ranks of former freedom fighters who were not so active in recent years. Meeting participants also commended the active participation in the recent fund-raising drive, and the ongoing efforts of the information and cultural units of the NA Zone.
On its part, the EPDP Branch for Frankfurt and Environs held its regular monthly meeting on 25 March with an educational topic as its main agenda item. Prepared and presented by Tadesse Asmelash, the branch chairman, the three-hour long educational discussion focused on provisions related to three stages in the struggle as enshrined in the EPDP Political Programme adopted at the Second Congress in the summer of 2015. The three stages covered in the discussion paper were:
- The current struggle for first removing the dictatorial regime in Eritrea;
- The common task of all national forces in the transitional period (after the fall of the regime). Priority tasks enumerated in the EPDP Political Programme include guaranteeing peace and security, and the building of institutions that would guarantee the future democratic state, and
- Thirdly, the political, economic and social pillars of a constitutional government in post-dictatorship Eritrea.
ጨንፈር ሰዲህኤ ፍራንክፎርትን ከባቢኣን ስሩዕ ኣኼባኡ ኣካይዱWritten by ሽማግለ ጨንፈር
ጨንፈር ሰዲህኤ ፍራንክፎርትን ከባቢኣን ብዕለት 25.03.2018 ስሩዕ ኣኼባ ኣኻይዱ። እዚ ንልዕሊ ሰለስተ ሰዓታት ዝተመደበ ኣኼባ‘ዚ ብናይ ኣቦ መንበር ጨንፈር ሰናይ ምንዮትን ምስጋና ንተሳተፍትን እዩ እተጀመረ። ድሕር‘ዚ ኣገዳስነት ኣብ ኣኼባታት ምስታፍን ሰዓተ ኣኼባ ምኽባርን ዝምልከት ሓጺር መብሂታት ብምቕራብ ኣብቲ ነቲ ዕለት‘ቲ ተታሒዙ ዝነበረ መዘራረቢ ነጥቢ ብምትኳር ኣብ ናይ 2015 ጉባኤ ሰልፊ ዝጸደቐን ዝተሓንጸጸን ፕሮግራምን ካብ ፖለቲካዊ ውሳኔታትን ሰልፊ ዘመልከተ ሰፊሕ ኣስተምህሮ ቀሪቡ።
ዕላማ ናይቲ ኣስተምህሮ መቐጸልታ ናይቲ ኣብ ዝሓለፈ ወርሒ „ሌላ ምስ ሰዲህኤን መሪሕነቱን“ ዝብል ንኣኼበኛታት ተዓዲሉ ዝነበረ ጽሑፍ ዝተኣሳሰር ኮይኑ፡ ገለ መንእሰያት እውን ንመደብ-ዕዮ ሰዲህኤ ዝምልከት ዝያዳ ኣፍልጦን ሌላን ንኽህልዎም ካብዝነበሮም ድልየት ተበጊሶም፡ ምዱብ ዝኮነ ኣስተምህሮን መብርሂታትን ንኽዋሃቦም ይውከሱ ብምንባሮምን እዩ።
በዚ መሰረት፡ ሰዲህኤ ሒዝዎ ዘሎ ዕማማት ናይ ቃልሲ ኣብ ሰለስተ ከፊሉ ከም ዝርእዮን፣ ሰለስቲኡ መድረኻት ዘለዎ ሕድሕድ ምትእስሳርን ፍልልይን ብንጹር ንተሳተፍቲ ኣኼባ ቀሪቡ። እቲ ቀዳማይ እዋናዊ ዕማም ንውድቀት ምልካዊ ስርዓት ዝካየድ መስርሕ ናይ ቃልሲ ክኸውን እንከሎ፡ እቲ ካልኣይ ድማ፡ ድሕሪ ውድቀት እቲ ስርዓት ከምኡ ዝኣመሰሉ ኣካላት ዳግማይ ንከይፍጠሩ ኣብ መሰጋገሪ መድረኽ ክከናወኑ ዘለዎም ጸጥታን ሰላምን ምርግጋእን፡ ውሕስነት ናብ ቅዋማዊ መንግስቲ ከብጽሑ ዝኽእሉ ስራሓትን እዮም። እቲ ሳልሳይ መድረኽ ድማ ኣብ ግዜ ቅዋማዊ መንግስቲ ክዕመሙ ዘለዎም ፖለቲካውን ቁጠባውን ማሕበራውን ጉዳያት እዮም። እዚ ዕማማት እዚ ኣብ ኣኼባ ድሕሪ ምግላጹን ኣብኡ'ውን ምርድዳእ ድሕሪ ምክያዱን፡ እቲ ዝሰፍሐ ዝርርብ ዝተኻየደሉ ጉዳይ፡ ኣብ‘ቲ ቀዳማይ ዕማም ንውድቀት እቲ ስርዓት ዝካየድ ዘሎ ቃልሲ ዝብል'ዩ ነይሩ። ኣብዚ ጉዳይ'ዚ ሰዲህኤ ኣብ ዘውጽኦ ምስ ኩሎም ደለይቲ ፍትሒ፡ ማለት ፖለቲካዊ ውድባትን ሰልፍታትን፡ ህዝባውያን ማሕበራትን ምጥርናፋትን ሓቢርካ ምስራሕ ዝብል እማመ ምርኩስ ብምግባር እዩ ኣኼበኛ ሰፊሕ ዝርርብ ኣካይዱ። ምኽንያቱ ውድቀት ዲክታቶርያዊ ስርዓት፡ ብሓደ ፖለቲካዊ ውድብ ወይ ሓይሊ ዝውዳእ ኣይኮነን። ናይ ኩሉ ደላይ ሰላምን ርግኣትን ፍትሕን ወዲ ሃገር ዋኒን ስለዝኮነ፡ ኤርትራዊ በየናይ መልክዕ ይወደብ ወይ ይጠርነፍ ብዘየገድስ ሓቢሩ ኣንጻር ምልኪ ክላዓል እዩ ዝግባእ። ኤርትራ ናይ ኩልና ኤርትራውያን ብጽሒት እያ። እትቐርቦን ኣትርሕቆን ዝኮነ ይኹን ዜጋ የለን። ስለዝኮነ እምነትና ብዘየገድስ፣ ኣብ ድሕነታን ድሕነት ህዝባን ኩልና ብሓባር ግዴና ከነበርክት ከምዝግባኣና ኣኼባ ርእዩ።
ስለዚ ድማ‘ዩ፡ ሰዲህኤ እዚ ኣብ ዓመት-ዓመት ምስ ኣባላት ካልኦት ውድባትን፡ ሰልፍታትን፡ ኣባላት ህዝባዊ ማሕበራትን፡ ውልቀ-ሰባት ደለይቲ ፍትሕን ዝገብሮ ኣህጉራውን ሰውራውን በዓላትን፡ ሰላማዊ ሰልፍታትን፡ ኣኼባታትን ሓቢርካ ምብዓል'ውን ከም ኣብነት ዝጥቀስ'ዩ።
ኣብቲ ኣኼባ ብገለ መንእሰያት ዝተላዕለ ሕቶን ኣኼበኛ'ውን ብሰፊሑ ዝተዘራረብሉን ድማ፡ ብድሕሪ ውድቀት ምልካዊ ስርዓት ካልእ ምልካዊ ስርዓት ከይመጽእ ካብ ሕጂ እንታይ ቅድመ-ምድላው ክግበረሉ ኣለዎ ዝብል ኣገዳሲ ሕቶ‘ዩ ነይሩ።
እዚ ሕቶ‘ዚውን ኣብ ፖለቲካዊ መደብ-ዕዮን ሰልፋዊ እማመን ዝተመርኮሰ እዃ ይኹን እምበር፡ እቲ መልሲ፣ ብቐዳምነት ሓንቲ ሰልፊ ወይ'ውን ውድብ ንበይና ስርዓት ክትቅይር ከም ዘይትኽእል፥ ለውጢ ብሓባራዊ ቃልሲ ናይ ኩሎም ደለይቲ ለውጢ ወይ'ውን ብህዝባዊ ናዕቢ ከም ዝመጽእ ክንኣምን ከምዝግባእን፡ እቲ እንደልዮ ቅዋማዊ መንግስቲ ክረጋገጽ ዝኽእል ድማ ኩልና ተቓወምቲ ሓይልታት ካብ ሎሚ ጀሚርና ኣብ ውሽጣዊ ኣሰራርሓና ንቅዋማውን ወይ ሕጋውን ዲሞክራስያውን ኣሰራርሓ ብግብሪ ምስ እንሰርሓሉን ኣነታኣታትዎን ጥራሕ ምዃኑ ክንርዳእ ከምዘድሊ፡ ውሕስነት ዲሞክራስያ ድማ ኣብ ምቋም ኣሳታፊ ዝኮነ ሓባራዊ መሰጋገሪ መድረኽ ክልለ ከምዝኽእን፡ ነጻ ህዝባዊ ማሕበራትን ምጥርናፋትን ሓይለን ጽፉፍ ኣሰራርሓን ኣወዳድባን ጌረን ተዳልየን ምስ ዝጸንሓን ጥራሕ እዩ፡ እቲ ዳሕራይ ከነቑሞ እንደሊ ልዕልና ሕግን፡ ዲሞክራስን፡ ወሳንነት ናይ ህዝቢ ዘውሓሰ ኣሳታፊ መንግስቲ ክኸውን ከም ዝኽእል ኣብነታት ዘሰነዮ መብርሂ ቀሪቡ።
ኣብ መጠረስታ ሓው ክብሮም ዓንዶም እውን፡ ነቲ ብዕለት 13.03.2018 ብኣባላት ህግደፍ ኣብ ደን ሃግ ሆላናድ ዝተኻየደ ሰላማዊ ሰልፍን መስደም ዝኮነ „2% መናበዪ ደቂ ስዉኣትና እዩ፡ ብድልየትና ኢና ንኸፍልን“ ዝብል ናይ ሓሶት ጭርሖታቶምን፡ ራዕድን ፍርህን ዝመልኦ መደናገሪ ተግባራቶምን ሽቑ`ርርትኦምን ዝምልከት መብርሂ ኣቕሪቡ።
ኣኼበኛ፡ ነቲ ሰልፊ ዲሞክራሲ ህዝቢ ኤርትራ ዝካየድ ዘሎ እማመ ናይ ሓቢርካ ምስራሕን ተሳትፍኡ ኣብ ህዝባዊ ምጥርናፋትን ንኽቕጽል፡ ኩላትና ደለይቲ ፍትሒ ንምጥርናፍን ንምትሕብባርን ኣበርቲዕና ክንሰርሓሉ ከም ዝግባእን ብዝብል ለበዋታት ኣኼባ ኣብ ሰዓቱ ብዝክረ ሰማእታት ተደምዲሙ።
Eritrean Refugee School at Wad-Sherifey Ends 33rd Academic Year with SuccessWritten by Teklehaymanot Elfu, School Director
The Wad Sherifey elementary school for Eritrean refugee children in East Sudan ended its 33rd academic school year on 14 March 2018 in the presence of a large gathering of parents, invited guests and residents of the refugee camp of Wad-Sherifey.
As usual, the closing ceremony was marked with various entertainments including folklore, drama, poetry and speeches in Arabic, Tigrigna and English, as has been the school tradition since its inception in 1984. This academic year, covered between July 2017 and March 2018, was started with 678 students enrolled and ended with 619 who could take the final exams.
Among the invited guests were representatives of Sudanese Government institutions and township dignitaries. Also present were Father Ghebrai Bedemariam, a long-time friend of the school, and many Eritrean veteran freedom fighters, among them Messrs. Idris Ismail, Mohammed Adem Artaa and Kidane Ghebreab.
The School Director, Teklehaimanot Elfu, presented his welcoming address and report in Tigrigna, and the Arabic translation was made by Mohammed Saeed Demanta, one of the teaching staff. In his speech, the school director thanked the continued cooperation of parents, friends of the school including the Swiss-based donor association, ASEE (Association Suisse Enfance-Érythrée).
The report pointed out that the school is one of the leading centers of education in the region. Out of the 678 students registered at the beginning of the school year, some 61 students dropped out due to several reasons. The included financial hardships in their families meaning they had to go to work in order to support the family; and moving either abroad or to other areas in the Sudan. Thus, the remaining 617 (91%) composed of 258 females and 359 males completed their studies. Generally, the performance of the students was good. Those who achieved good marks and passed to the next grade are 540 (87.5%) students. Out of these, 211 are females and 329 are males. The total number of those who did not pass is 77 (39 females and 38 males).
The colourful school closing ceremony was finalized with presentation of prizes to high achievers in each class and distribution of certificates by Father Ghebrai Bedemariam and Idris Ismail, the Acting School Supervisor, who replaced Martyr Osman Ahmed, a long time friend and director of the school.
The Wad-Sherifey Refugee School is administered by the ERCCS (the Eritrean Red Cross-Crescent Society) whose president, Dr. Habtemichael Tekle, coordinates and networks support activities for the school internationally.
ጠንቂ ምዕጻው ዶብ ኤርትራን ሱዳንን ፖለቲካዊ ኢዩ።Written by ቤት ጽሕፈት ዜና ሰዲህኤ
ዶብ ኤርትራን ሱዳንን ብሃንደበት ምዕጻዉ ኣብ ዝሓለፈ ወርሒ መዛረቢ ጉዳይ ኰይኑ ምንባሩ ዝዝከር ኢዩ። ምኽንያት ናይ’ቲ ተወርዋሪ ሓይልታት ሱዳን (Sudanese Rapid Forces) ዶብ ኤርትራን ሱዳንን ምዕጻዉ፡ ኣብ ልዕሊ ናይ ስለያ ኣካላት ስርዓት ህግዲፍ ስጉምትታት ምውሳዱን ንዘይሕጋዊ ምስግጋር ደቂ ሰባትን ንብረትን ዝምልከት ኢዩ ዝብል መግለጺታት ኢዩ ክውሃቦ ጸኒሑ። ብማርቲን ፕላዉት ዝተዘርግሐ ሓበሬታን ብ19 መጋቢት 2018 ኣብ ሓርነት.ኦርግ ዝወጸን ጸብጻብን ከምዝሕብሮ ግን፡ እቲ ጠንቂ ምዕጻው ዶብ፡ ዘይሕጋዊ ምስግጋር ናይ ሰባትን ንብረትን ዘይኰነስ፡ ብኤርትራን ግብጽን እተመደበ፡ ስርዓት ፕረሲደንት ዑመር ሓሰን ኣልበሺር ንምግልባጥ ዝተገብረ ዘይተዓወተ ናይ ዕልዋ ሸርሒ ምንባሩ ዝሕብር እዩ።
እቲ ጸገም ፖለቲካዊ ምዃኑ ዝያዳ ዝሕብር ድማ፡ ፕረሲደንት ሱዳን ኣብ ልዕሊ ምኽትሉ ዝነበረን፡ ናይ ጸጥታን ስለያ ትከላቱን ዝገበሮ ምግልባጥ ናይ ሓለፍትን ኢዩ። ብተወሳኺ ሚኒስትሪ ዜና መንግስቲ ኤርትራ ብዕለት 23 መጋቢት 2018 ኣብ ዝሃቦ መግለጺ፡ መንግስቲ ቀጠር ንሱዳን 3 ሚግ ጀት ነፈርቲ ውግእ ከምዝሃበታ፡ መደበረን ኣብ ከሰላ ከምዝዀነ፡ ኣብረርተን ድማ ክልተ ቀጠራውያንን ሓደ ኢትዮጵያውን ምዃኖም ድሕሪ ምሕባር፤ ልኡኽ ሰበ-ስልጣን ቀጠር ምስ ኣምባሳደር ቀጠር ኣብ ካርቱም ኰይኖም ነቲ ሱዳንን ኢትዮጵያን ኣቝመንኦ ዘለዋ ሓባራዊ ናይ ምክልኻል ሰራዊት ብጽሖት ከምዝገበሩ ገሊጹ ኣሎ። እዚ ሓባራዊ ናይ ምክልኻል ሰራዊት’ዚ ብቀጠር ዝምወልን ብትካላት ስለላ ሱዳን ምክትታል ዝግበረሉን ምዃኑ’ውን ጠቒሱ።
እዚ ኵሉ ሓበሬታታት’ዚ እምበር፡ እቲ ኣብ መንጎ ኤርትራን ሱዳንን ተፈጢሩ ዘሎ ወጥሪ ናይ ዘይሕጋዊ ምስግጋር ንብረትን ሰባትን ከምዘይኰነ ኢዩ ዝሕብር።
ቤት ትምህርቲ ኤርትራውያን ስደተኛታት ወዲ–ሸሪፋይ ናይ 2017–2018 ዓመተ ትምህርቲ ዓጽያWritten by ምምሕዳር ቤት ትምህርቲ ወድሸሪፈይ
መባእታዊ ቤት ትምህርቲ ኤርትራውያን ስደተኛታት ወዲ–ሸሪፋይ ረቡዕ ዕለት 14 መጋቢት 2018 ዓመታዊ ትምህርቲ ብዓወት ክም ተዛዘመ ክሕብር እፈቱ።
ኣብ መኽፈቲ ዓምታዊ በዓል ቤት ትምህርቲ ፡ ተጋደላይ ተኽለሃማኖት እልፉ ዳይረክተር ናይቲ ቤት ትምህርቲ ነቶም ዓበይቲ ኣጋይሽና በኣስማቶምን መዝነቶምን እንዳ ጠቐሰ ኣንቋዕ በደሓን መጻእኩም እንቋዕ ደማ ናብ መወዳእታ ዓመተ ትምህርቲ 2017- 2018 ኣብጽሓና ደሕሪ ምባል፡ ዓመታዊ ጎዕዞ ቤት ትምህርትን ዝተሳለጠ መደባትን ብዝርዝር ገሊጹ፡ ነቶም ንዚ መደባት ከዕመምን ክሳለጥን ዘገበሩ ኣብ ሩሑቕን ቀረባን ዝርከቡ ገበርቲ ሰናይ ወልቀ ሰባትን ማሕበራትን ቀጻልነት ናይዚ ቤት ትምህርቲ ንምርግጋጽ ለይትን መዓልትን ዝጽዕሩን ዝደኽሙን ዘለው በፍላይ ደማ እታ ንዶሞዝ ምምህራን ዉሑስ ንምግባር እትጽዕር ማሕበር ረደኤት ስዊስ ንሕጻናት ኤርትራውያን (ASEE) ለዑል ምስጋና ይብጸሓዮም በለ፡፡
በዘዕባ ደረጃ ትምህርቲ ከገልጽ ከሎ ድማ ዝብዝሑ ትማሃሮ ትምህርቶም ብጉቡእ ዘከታተሉ ኮይኖም ዘነኣድ ትምህርታዊ ዉጽኢት ኣመዝጊቦም ኢዮም ብምባል ኣመስጊንዎም፣ ነቶም ቡዙሕ ቡኩራት ዘለዎም ድኹማት ትማሃሮ ደማ ተስፋ ካይቆረጹ ትምህርቶም ክቕጺሉ ንዝመጽእ ዘሎ ዓመት ብጉቡእ ትምህርቶም ተኸታቲሎም እቲ ዘደሊ ደረጃ ብምምዝጋብ ክዕወቱ ክምዘለዎምን ኣብዚ ግደ ወለዲ ደማ ዓቢ ተራ ክምዘለዎ ኣገንዚቡ፡፡
ካብዚ ቀጺሉ ኣብዚ ናይ 2017 – 2018 ዓመተ ትምህርቲ፣ ቤት ትምህርቲ ወዲ–ሸሪፋይ 678 ተማሃሮ መዝጊባ ብ617 ተማሃሮ ዓመታዊ ትምህርታ ድማ ዛዚማ ። ብዛዕባ ምቁራጽ ትምህርቲ፣ ተማሃሮ ዝተፈላለየ ምኽንያታት ኣለዎም ገለ ተማሃሮ ናይ ወጻኢ ዕድል ዝረኸቡ ክኾኑ እንከለው ገለኦም ደማ ብናይ መናባብሮ ጸገማት ናብ ስራሕ ተዋፊሮም ፡ገለኦም’ውን ቦታ ዝቐየሩ እዮም። ካብዚኣቶም 617 ትማሃሮ ብጉቡኡ ዓመታዊ ትምህርቶም ክም ዝወዱኡ ገሊጹ። ካብዚኦም እቶም 359 ደቀ ተባዕትዮ ክኹኑ ከለው እተን 258 ደማ ደቀ ኣንስትዮ አየን። ዝሓለፉ ተማሃሮ 540 ክኹኑ ኣንከለው 329 ደቀ ተባዕትዮ እዮም፣ እተን 211 ደማ ደቂ ኣንስትዮ አየን። ስለዚ ዘይሓለፉ ተማሃሮ 77 ክኾኑ እንከለው 38 ደቀ ተባዕትዮ እዮም ፡ 39 ከኣ ደቀ ኣንስትዮ አየን። ፡ ብሚእታዊት ከግለጽ ከሎ ደማ 87.5 % ዘሓለፉ ከኹኑ እንከለው 12.5 % ደማ ዝተረፉ ኢዮም ብምባል ቃሉ ደምዲሙ። ምምህር መሓመድ ስዒድ ደማ ነቲ ቃል ናይ ዳይረክተር ብቋንቋ ዓረብ ኣንቢቡዎ ።
ተማሃሮ ቤት ትምህርቲ ወዲ ሸሪፋይ ኣቕረብቲ መደባት ማለት ኣናውንሰራት ባዕሎም ኢዮም ኔሮም - ግጥሚታት- ትያትር - ተዋሰኦ - ብቋንቋታት ዓረብን ትግሪኛን እንግሊዝኛን ጌሮም ነቲ ህዝቢ ኣደሲቶሞ ውዒሎም። ኣብቲ በዓል ሽማገለ ቤት ትምህርቲ - ወለዲ - ሓለፍቲ ተካላት መንግስቲ ሱዳን - ኣዝዩ ሰፈሕ ህዝቢ ካብ ተቐማጦ ማዓስከር ወዲ ሽሪፋይ ተሳቲፎም ግርማ ሂቦሞ ውዒሎም። ክሙኡ’ውን ቡዙሓት ገዳይም ተጋደልቲ ተሳቲፎሞ። ኣብ ምወደእታ ደማ ኣባ ገብራይ ብኢደማርያምን እድሪስ እስማዒልን ንቀዳሞት ተማሃሮ ባጀላታት ዓዲሎም ።
ዝተሳለጠ መደባት
ቤት ትምህርቲ ወዲ ሸሪፋይ ለዕሊ 30 ዓመት ዕድመ ዘለዋ ቤት ትምህርቲ ኮይና ብጽፈትን ሰነስርዓትን እትልለ ቤት ትምህርቲ ኢያ ኣብ ዓዓመት ለዕሊ 670 ተማሃሮ ካብ ክሊተኡ ጾታ ተምዝግብ፡፡
- ኣብዚ ዓመትዚ ፊንስትራታት ብምልኡ ብቤትሮ ተጸጊኑ መሸፈኒ ተጌርላ፡
- ኩሉ ደጋዊ ክፍሊታት ቅድሚትን ደሕሪትን መንደቚ ተጸጊኑ ማለት (መስጠባ ) ብጡብ ተነዲቚ እዩ።
- ን678 ተማሃሮ ጨርቂ ዓለባ፣ ዩኒፎሩም ዝኽውን ንደቂ ኣንስትዮ ሙሉእ ላዕልን ታሕትን ንደቂ ተባዕትዮ ደማ ካምቻ ተዓዲሉ ኢዩ።
- ሕክምና ናይ ሂላል ኣል ኣሕመር ኣልሱዳኒ ኣብ ወዲ ሸሪፋይ ንተማሃሮና ብናጻ ተሕክሞም ኢያ።
- ሎሚ ዓመት ብሓሌት ማሕበር ኣል ( ሙንተዳ ) ኣል እስላሚያ ነዊሕ ግዜ ከሳቕየና ዘጽንሐ ናይ ማይ ሽግር ሰለ ዝተቓለለ ገለ ኣግራብ ከንተክል ብቒዕና ኢና።
ምስ ክብሪ ናይ ዕዳጋ ዝመጣጠን ኣይኩን እምበር ዓቕምና ዘፍቅዶ ንመማህራን 20 % ወሰኽ ደሞዝ ተጌርሎም ኢዩ ።
- ሽማገለ ቤት ትምህርቲ ብሓሙሽተ ( 5 ) ወለዲ ቆይማ ንሳቶም ደማ ፦
1- ማንደር መሓመድ ማንደር 2- መኮነን ሓደራ ስብዖ 3- እድሪስ ሓጃጅ እድሪስ 4-ኪዳነ ገብረኣብ ቦኽራጸን 5-ናቲ
ፍካክ እድሪስ።
ሰዲህኤን ግዱሳትን ኣብ ቶሮንቶ: ኣብ እስራኤል ንዘለዉ ስደተኛታት ዝሕግዝ ናይ ሓባር ድፍኢት ኣካይዶምWritten by ቤት ጽሕፈት ዜና ሰዲህኤ
ኣቶ ትኩእ ተስፋይ ኣባል ማእከላይ ባይቶ ሰልፊ ዲሞክራሲ ህዝቢ ኤርትራን ኣብ ሃገረ ካናዳ ከተማ ቶሮንቶ ዝርከቡ ኣብ ሰብኣዊ መሰል ዝነጥፉ ግዱሳት ኤርትራውያን ኣብ ካለኣይ ሰሙን ናይዛ ሒዝናያ ዘለና ወርሒ፡ ክልተ ኣገደስቲ ጸገም ኤርትራውያን ሓተቲ ፖለቲካዊ ዑቕባ ኣብ እስራኤል ኣብ ምፍታሕ ዝሕግዙ ሓባራዊ ተግባራት ፈጺሞም። እቲ ቀዳማይ ተግባር ምስ እቲ ጉዳይ ዝምልከቶም ካናዳዊ ሚኒስተር ርክብ ምግባር ክኸውን እንከሎ፡ እቲ ካለኣይ ሓባራዊ ተግባር ከኣ ምስተን ኣብ ከናዳ ዑደት ዘካይዳ ዝነበራ ኣብ ሕቡራት ሃገራት ኣብ ጉዳይ ሰብኣዊ መሰል ኤርትራውያን ዝሰርሓ ክኢላ ኣኼባ ምክያድ ነይሮም።
ምስ ኤርትራውያን ዝተራኸበኡ ካናዳዊ ሚኒስተርን ናይ ሕቡራት ሃገራት ክኢላን ሰብኣዊ መሰልን
እዞም ኣባል ማእከላይ ባይቶ ሰዲህኤን ኤርትራውያን ግዱሳትን ኣብ ቶሮንቶ ብሓባር ምስ ካናዳዊ ሚኒስተር ጉዳያት ተመዛበልቲ፡ ስደተኛታትን ዜግነትን ኣሕመድ ሑሴን ብሓፈሻ ብዛዕባ ኣስጋኢ ኩነታት ኤርትራውያንን፡ 40 ሺሕ ዝበጽሑ ካብኣቶም 27 ሺሕ ዝኾኑ ኤርትራውያን ኣብ እስራኤል ዘለዉ ስደተኛታት ኣብ ዝምልከት ተዘራሪቦም። እቶም ሶማሊያ ዝመበቆሎም ካናዳዊ ሚኒስተር እቲ ናይ ስደተኛታት ጸገም ብግቡእ ከም ዝርደኦም ጠቒሶም፡ ኣብ መጻኢ ምስቲ ልኡኽ ዘለዎም ርክብ ከም ዝቕጽል ቃል ኣትዮም።
እቲ ካለኣይ ተግባር ርክብ ምስ ወይዘሮ ሸይላ ኪታሩዝ ወካሊት ሕቡራት ሃገራት ኣብ ሰብኣዊ መሰል ኤርትራ ኣብ ዋና ከተማ ካናዳ ኦታዋ እዩ ነይሩ። ምስ ኣቶ ትኩእ ተስፋይ ኣባል ማእከላይ ባይቶ ሰዲህኤ ናብቲ ርክብ ዝመጸ ካብ ቤት ማእሰርቲ ዝሃደመ ኤርትራዊ ብዛዕባ ሓድሽ ኩነታት ኣተሓሕዛ ቤት ማእሰርቲ ኣብ ኤርትራ ነተን ናይ ሕቡራት ሃገራት ክኢላ ሰብኣዊ መሰል ሓበሬታ ኣስኒቑ። ወይዘሮ ኪታሩዝ ቅድሚ ኣብ መበል 37 ክርብ ባይቶ ሕቡራት ሃገራት ሰብኣዊ መሰል ናይ 12 መጋቢት 2018 መደረ ከስመዓ ካብ ካናዳ ናብ ጀነቫ ምብጋሰን ምስቲ ኣባል ማእከላይ ባይቶ ሰዲህኤ ዝነበሮ ልኡኽ ን3 ሰዓታት ዝኣክል ጸኒሐን። ኣቶ ትኩእ ተስፋይ ኣብቲ ስራሕ ንዝተሳተፉ ገዛኢ ሓገስ ካብ ዊኒፐግን ዮሴፍ ኣልኣዛር ካብ ቶረንቶን ስለቲ ርክባት ኣብ ምውዳብ ዝግበርዎ ሓገዝ ኣመስጊንዎም።
ኣቶ ትኩእ ተስፋይ ኣብ ከባቢ ቶሮንቶ ኣብዚ እዋንዚ ኤርትራዊ ቃልሲ ንደሞክራስያዊ ለውጢ ዝጠልቦ ኣብ ምብርካትን ዝተጨነቑ ኤርትራውያን ስደተኛታት ኣብ ምሕጋዝን ብፍላይ ከኣ ነቶም ኣብ እስራኤል ዘለዉ ኣብ ዝምልከት ቅድሚት ዝስለፍ እዩ።
ኣብ ካናዳ ዝርከባ ጨናፍር ሰዲህኤ፡ ምንስቅስቓሳተን ኣብ ህዝባዊ ምልዕዓልን ህዝባዊ ዲፕሎማስን ከም ዘተኩር ኣቐዲሙ ዝተሓበረ ክኸውን እንከሎ፡ ኣብዚ መዳይ ኣብ መላእ እታ ሃገር ተስፋ ዝህብ ውጽኢት የመዝግባ ኣለዋ። ኣቐዲሙ ከም ዝተሓበረ ኣብ ምዕራባዊ ከናዳ ከባብታት ዊኒፐግ፡ ካልጋሪን ኢድሞንቶንን ዘለዋ ጨናፍር ርኡይ ውጽኢት ኣብ ዝተመዝገበሉ ዝተፈላለየ መዳያት ዝነጥፋ ኮይነን፡ ኣብ ዞባ ሰሜን ኣሜሪካ መሪሕነት ከም ሓድሽ ክቐውም እንከሎ እውን ፍሉይ ኣስተዋጸኦ ኣበርኪተን እየን። ኣቶ ናይዝጊ ባህላይ ከኣ ኣብቲ ከባቢ ምልዕዓል መንእሰያት ንክሕይል ልሉይ ኣብርክቶ ዝገበረ እዩ። ጨንፈር ቶረንቶ ብወገና ኣብቲ ንቡር ምንቅስቓሳ ክትቅጽል እንከላ፡ ኣብዚ ቀረባ ግዜ ኣርባዕተ ሓደስቲ ኣባላት ሰልፊ ተጸንቢሮማ ኣለዉ።
More...
EPDP & Compatriots in Toronto Make Joint Pressures in Support of Refugees in IsraelWritten by EPDP Information Office
EPDP Central Council member, Mr. Tuku Tesfai, and Eritrean human rights activists in Toronto, Canada, accomplished during the second week of this month two important joint tasks to help resolve the painful situation of Eritrean asylum seekers stranded in Israel. The first joint action involved meeting with concerned Canadian ministry and the second move was an extended meeting the UN Eritrea expert while on tour to Canada.
Eritreans Hold Meetings with Cabinet Minister and UN Expert in Canada
The EPDP leadership member and compatriot activists in Toronto jointly met Mr. Ahmed Hussein, the Canadian Minister for Immigration, Refugees and Citizenship, and discussed on the plight of Eritreans in general, and the situation of up to 40,000 African refugees in Israel, of whom about 27,000 are Eritreans. The Canadian minister of Somali origin, expressed his full understanding of the problem and promised continued contact between him and the Eritrean delegation.
The other event was a meeting in the Canadian capital of Ottawa with Ms. Sheila Keetharuth, the UN Human Rights Rapporteur to Eritrea. Mr. Tuku Tesfai brought with him to the meeting an Eritrean prison escapee who was able to provide the UN expert with very useful update on new prisons and ongoing incarcerations in Eritrea. Ms Keetharuth sacrificed up to three hours of her time to meet them before flying to Geneva to speak on Eritrea at the 37th Session of the UN Human Rights Council on 12 March. The EPDP CC member appreciated compatriots Ghezae Hagos of Winnipeg and Yoseph Alazar of Toronto for helping in the meeting arrangements.
Mr. Tuku Tesfai has been in the forefront of joint action in the Toronto region to carry on the urgent tasks of the current Eritrean struggle for democratic change, and to help solve problems of distressed Eritrean refugees, especially of those currently in Israel.
EPDP branches in Canada further reported that their activities focused on mass mobilization and public diplomacy are making promising progress throughout the country. It was reported that new branches and cells formed in the western Canadian regions of Winnipeg, Calgary and Edmonton have been engaged in activities showing real achievements in various spheres of action. Special mention was made to the newly elected North America Zone head for organizational affairs, Mr. Naizghi Bahlai, who helped energize mobilization of young activists around the region. On its part, the Toronto branch was active as ever and was recently joined by four promising young party members.
በዓል ኲናት ቶጎሩባ ኣብ ፍራንክፎርትWritten by ቤት ጽሕፈት ዜና ሰዲህኤ
ብዕለት 17 መጋቢት2018 ብሽማግለ ህዝባዊ ምልዕዓል ፍራንክፎርትን ከባቢኡን ዝተዳለወ ዝኽሪ መበል 54 ዓመት በዓል ቶጎሩባ ኣብ ከተማ ፍራንክፎርት ተኻይዱ። ኣብቲ በዓል ብርክት ዝበለ ቁጽሪ ኤርትራውያን ደለይቲ ለውጢ ካብ ገዳይም ተጋደልትን መንእሰያትን ተሳቲፎም ነይሮም። እቲ በዓል ብሓው ኢሳቕ ወልደማርያም ሰናይ ትምኒትን ሰላምታን ድሕሪ ምኽፋቱ፡ ሓው ኢሳቕ ንተሳተፍቲ በዓል ብምምስጋን፡ ነቲ በዓል ኣብ ምድላው ክረኤ ንዝኽእል ሕጽረታት እቕሬታ ድሕሪ ምሕታት፡ ሽማግለ ህዝቢ ንምእካብን ንምጥርናፍን ኣብ ቃልሲ ግዲኡ ከበርክትን፡ ዝካኣሎ ጻዕርታት ምክያዱ እውን ገሊጹ። እቲ ጎስጓስ ግን፡ ኣብ ሽማግለ ተደሪቱ ዝተርፍ ዘይኮነስ ናይ ኩሉ ደላይ ለውጢ ዕማም ከምዝኮነን ኢድ ንኢድ ተታሓሒዝና ክንከዶ ዘለና ስራሕን ጻዕርን ከምዝኮነ ሓቢሩ። ሽማግለ ህዝባዊ ምልዕዓል ፍራንክፎርትን ከባቢኡን ብነጻ ድልየትን ውልቀ ውክልናን ኣባላት ውድባትን ማሕበራትን ነጻ ኤርትራውያን ደለይቲ ለውጢ ዝቆመ ምንቅስቓስ ኮይኑ ኣብ ናይ ሓደ ዓመት ዕድሚኡ ሓያሎይ ኣኼባታት ኣሰላሲሉ፡ ምስ ኣብ ከተማታት ጀርመን ዘለዉ ከምኡ ዝኣመሰሉ ናይ ምልዕዓል ሽማግለታት ብምትሕብባር እውን ሓደ ዓብዪ ሰላማዊ ሰልፊ ካብዘመዝገቡ ህዝባዊ ምልዕዓላት እዩ። ሽማግለ ህዝባዊ ምልዕዓል ፍራንክፎርትን ከባቢኡን ገድሊ ኤርትራ ታሪኽ መላእ ህዝቢ ኤርትራ ምዃኑ ዝቕበል፡ እወንታዊ ውርሻታት ቃልሲ ህዝቢ ብምዕቃብ፡ ምልካዊ ስርዓት ህግዲፍ ኣብ ልዕሊ ህዝብን ሃገርን ዝፍጽሞ ዘሎ መግለጺ ኣልቦ ጭቆናን ሕሰምን ካብ ሕጽረታት ተመኩሮ ገድሊ ፈልዩ ዝጥምት ምልዕዓል እዩ።
ስለዝኾነ ድማ እዩ፣ ንበዓል ኲናት ቶጎሩባ ሓደ ካብ ውርሻታቱ ገይሩ ክዝክሮን ከኽብሮን ምድላዋቱ ዝሰርዐ። ይኹን ኣምበር ናይቲ በዓል መበገሲ ኲናት ትጎሩባ ዓወት ሰራዊት ሓርነት ኤርትራ እዃ እንተኾነ፡ ነቲ ኣብ መንጎ ገድሊ ኤርትራን መግዛእታዊ ሰራዊት ኢትዮጵያን ደምዳሚ ኲናት ዘመዝገበ ህዝባዊ ሰራዊት ሓርነት ኤርትራ ዘረጋገጾ ኲናት ባጽዕን ፈንቅልን እንተኮነ እውን ኣካልን ተምሳልን ስርሒት ቶጎሩባ ከምዝኮነ ኣብቲ በዓል ብጣምራ ክዝከርን ክበዓልን ዝገብረ።
ኣብቲ በዓል ስእሊ ንኲናት ቶጎርባ ካብ ዝመርሑ መስረቲ ሰውራ ኤርትራ ዝኮኑ ጀጋኑ ኣቦታት ስዉእ ተጋዳላይ ኣቡ-ርጀላ ቀሪቡ ነይሩ። ነዚ መሰረት ብምግባር ሓው መዓሾ ኣስራት „ኣነ ንስዉእ ተጋዳላይ ኣቡ ርጀላ ኣርኪበሉ\የ፣ ኣብ ጋሽ ከለና ኣጸቢቐ ይፈልጦ፡ ኣብ ኲናት ተሰነይ ናይ 1977 እውን ብሓደ ኔርና። ኣቦርጀላ ከም ሰብ ብጣዕሚ ጥዑይ፡ ህዱእ፡ ርህሩህን ሕያዋይን ምስኪንን ሓርበኛን ተጋዳላይ እዩ ነይሩ“ ክብል ምስክርነትቱ ገሊጹ። እዚ ጥራሕ ዘይኮነ „ብመሰረቱ ስዉእ ተጋዳላይ እድሪስ ሓምድ ዓዋተ ነቲ ቃልሲ እንተዘይጅምር፡ በዓል ኣቡርጀላ እውን ነቲ ቃልሲ እንተዘየጽኑሕልና፡ ንሕና ኣይመርከብናሉን፡ ህዝቢ ኤርትራ ድማ ተቓሊሱ ሃገሩ ነጻ ገይሩ። ሕጂ ድማ ንሕና ነዚ ሒዝናዮ ዘለና ቃልሲ ገለ ካብዞም ደቀይ እዃ ኣብዚ በዓል ይርኢ ኣለኩ እንድየ፡ ነዞም ደቕና ከነውርሶም ኣለና“፣ ሓቢርና እንተታቓሊስና ድማ ከምቲ ኣብ ነጻነት ንምብጻሕ ዝተዓወትናዮ፡ ምልኪ ንምልጋስ እውን ክንዕወት ኢና“ ክብል ለበዋኡ ደምደመ።
ምስዚ ብምትሕሓዝ ሓው መደኒ ብዓረብኛ ዝተዳለወ መግለጺ በዓል ኲናት ቶጎሩባ ውድብ ተሓኤ ኣቕሪቡ።
ኤርትራ፡ ኣብ መብል 37 ርክብ ባይቶ ሰብኣዊ መሰል ኣዝያ ኣሻቓሊት ሃገር ተባሂላWritten by ቤት ጽሕፈት ዜና ሰዲህኤ
ኩነታት ሰብኣዊ መሰል ኤርትራ እንደጋና ንኣፍሪቃ ኮነ ኩሎም ወገናት ዘሻቕል ተረኽቦ ምዃኑ ኣብ መበል 37 ርክብ ባይቶ ሰብኣዊ መሰል ውድብ ሕቡራት ሃገራት ኣብ ጀነቫ ተዘሪብሉ። ኣብዚ ናይ 12ን 14ን መጋቢት 2018 ርክብ ጉዳይ ኤርትራ ዝምልከት ውዑይ ክትዕ ተኻይዱ። እዚ ክትዕ’ዚ መቐጸልታ ናይቲ ብ26 ለካቲት 2018 ዝተኻየደ እዩ። ጉዳይ ሰብኣዊ መሰል ኤርትራ ዕዙዝ ኣገዳስነት ብምሃብ ብ12 መጋቢት ምስተዘርበሉ ኣብ ናይ 14 መጋቢት ክርብ ከኣ ማዕረ ኩነታት ሰሜን ኮርያ ተላዒሉ።
ወይዘሮ ኬት ጊልሞረ ምክትል ኮሚሽነር ቤት ጽሕፈት ላዕለዋይ ኮሚሽን ሕቡራት ሃገራት ጉዳይ ሰብኣዊ መሰል፡ ኣብታ ብደረጃ ዓለም ዝተሓተ ናጽነት ዘለዋ ኤርትራ ሓደገኛ ግህሰት መሰረታዊ ሰብኣዊ መሰል ቀጻሊ ምህላዉ ዘመልክተ ጸብጻበን ኣቕሪበን። ውይዘሮ ሸይላ ኪታሩዝ ኣብ ሕቡራት ሃገራት ክኢላ ኣብ ጉዳይ ኤርትራ ብወገነን፡ ኣብ ዘቕረበኦ ናይ ቃል ጸብጻብ ከኣ፡ ኤርትራ ንእተካይዶ “ማእሰርቲ ክሳብ ሞት” ጠቒሰን ሓደገኛ ክብላ ጠቒሰነኣ። ኣብዚ ጸብጻበን ነቶም ኣብዚ ቀረባ ግዜ ኣብ መበል 93 ዓመት ዕድሚኦም ኣብ ቤት ማእሰርቲ ኤርትራ ዝዓረፉ ሓጂ ሙሳ ከም ናይ ቀረባ ግዜ ግዳይ ዘኪረንኦም። ኣብዚ ኣጋጣሚ ኣፍሪቃዊ ኮሚሽን ሰብኣዊ መስል’ውን ብዛዕባቲ ኣብ ኤርትራ ካብ ነዊሕ ግዜ ጀሚሩ ክካየድ ዝጸንሓ ግህሰታት ናይ ሕብረት ኣፍሪቃ ዓሚቕ ስኽፍታ ገሊጹ። ኣተሓሒዙ ከኣ ኤርትራ ኩሉ ሰብኣውን ፖለቲካውን መሰላት ዝሕለወሎም ከባብያውን ዓለም ለኻውን ሕግታት ከተኽብር ጸዊዑ። ካለኦት ኣብቲ ርክብ ዝነበሩ’ውን ኣብ ኩነታት ሰብኣዊ መሰል ኤርትራ ዘለዎም ስኽፍታታት ገሊጾም።
ወይዘሮ ጊልሞር ኣብዚ ናይ መበል 37 ርክብ ኮሚሽን ሰብኣዊ መሰል፡ ኣብቲ ናይ 14 መጋቢት ክፋል እውን ኣብ ኤርትራ ኣልማማ ማእሰርቲ ወሲኽካ ኩሉ ግህሰታታት ድሕሪቲ ኣብ መወዳእታ ጸብጻብ ቤት ጽሕፈት ላዕለዋይ ኮሚሽ ጉዳይ ሰብኣዊ መሰል ምቕራቡ’ውን ከም ንቡር ኩነታት ይቕጽል ከም ዘሎ ጠቒሰን። ንሰን ልኡኽ ቤት ጽሕፈት ላዕለዋይ ኮሚሽን ጉዳይ ሰብኣዊ መሰል ኣብ ዝሓለፈ ወርሒ ጥቅምቲ ን4ይ ግዜ ኣብ ኣስመራ ከም ዝነበረ ጠቒሰን፡ እቲ ልኡኽ እቲ ብ2016 ዝቐረበ ጸብጻብ መርማሪ ኣካል ጉዳይ ሰብኣዊ መሰል ኤርትራ ከም ዝቕጽል ምግባሩ መተካእታ ከምዘይብሉ ከም ዝተረደ ሓቢረን። ኣብዚ ርክብ ካልእ ተገዳስነት ዝተዋህቦ ጉዳይ ሰሜን ኮርያ ነይሩ።
ወይዘሮ ጊልሞረ ኣብቲ ንኤርትራ ዝምልከት ዘረባአን፡ ኣገዳስነት ፍትሒ፡ ጠጠው ምባል ገደብ ዘየብሉ ግዱድ ውትህድርና፡ ምፍታሕ እሱራትን ትግባረ ቅዋምን ዝብሉ ጉዳያት’ውን ኣልዒለን። ኣስዒበን ዋላ’ኳ ውሳነ ኮሚሽን ሰብኣዊ መሰል መንግስቲ ኤርትራ ንእሱራት ብዝምልከት፡ ንመንነቶምን ዘለዉዎ ሃለዋትን ብዝምልከት ሓበሬታ ከቕርብ ሓቲቱ እንተነበረ ክሳብ ሕጂ ከምዘይተተግብረ ገሊጸን።
ልኡኽ ኤርትራ ከምቲ ልሙድ ንጸብጻብ ቤት ጽሕፈት ላዕለዋይ ኮሚሽን ጉዳይ ሰብኣዊ መሰል ክሒዱ። ብኣንጻሩ መንግስቱ ሰብኣዊ መሰል ዜጋታት ከኽብር ድልዊ ምዃኑን ነዚ ንምዕዋት ከም ዝጽዕትን ገሊጹ።
ብሓፈሻ ኣብቲ ርክብ ቃሎም ዘስምዑ ተዛረብቲ ብደረጃ ዓለም እንዳንቆልቆለ ይኸይድ ብዛዕባ ዘሎ ኩነታት ሰብኣዊ መሰል ኣንጸባሪቖም። ኣተሓሒዞም ጋዜጠኛታት፡ ተቓወምቲ ፖለቲከኛታን ተሓለቕቲ ኩሉ መሰላትን ንምስቓይ ዝካየድ ዘሎ ወስታታት ብምጥቃስ፡ ነዚታት ዝምልከቱ ናይ ሕቡራት ሃገራት ሕግታት ኣብ ግብሪ ንክውዕሉ ጸዊዖም። ነዚ ብዝምልከት ንኩነታት ኤርትራ ወሲኽካ ብመርማሪ ኮሚሽን ጉዳይ ኤርትራ ቅድሚ ሕጂ ንገበን ኣብ ልዕሊ ሰብኣዊ መሰላት ዝምልከት ጸብጻባት ከም ዝቐረበ’ውን ኣብቲ ርክብ ተጠቒሱ።
እዚ መበል 37 ርክብ ካብ ግዱሳት ተሳተፍቲ ናይ ቃል ጸብጻብ ዝቐርበሉ ናይ ማእከላይ ግዜ መድረኽ እዩ። እቲ ቀንዲ ናይ ጽሑፍ ጸብጻባት ዝቐርበሉን ውሳነታት ዝውሰነሉን ርክብ ኣብ መጻኢ ወርሓት ሰነ-ሓምለ ክካየድ እዩ። ኣብዚ እዋንዚ ብጉዳይ ሰብኣዊ መሰል ዝግደሱ ኤርትራውያን ንጡፋት ምስቲ ወይዘሮ ሸይላ ኪታሩዝ ካብ ሓላፍነተን ክወርዳ ምዃነን ምምልኻተን ብዛዕባ መጻኢ ዕድል ናይቲ ብሕቡራት ሃገራት ዝቖመ ንሰብኣዊ መሰል ኤርትራ ዝምልከት ኣካል ዘሰክፎም ዘሎ እዩ። መንግስቲ ኤርትራን ሰዓብቱን ከኣ እዚ ኣካል ክፈርስ እዮም ዝደፍኡ።
UN Human Rights Office Speaks at the Enhanced Interactive Dialogue on EritreaWritten by EPDP Information Office
The Enhanced Interactive Dialogue on Eritrea at the UN headquarters in Geneva on 12 March heard speeches of many prominent experts and representatives of various organizations and member countries as part of the 37th Session of the UN Human Rights Council.
Ms Kate Gilmore, the Deputy Commissioner of the UN Office of High Commissioner for Human Rights, urged the Eritrean regime" to immediately release all those unlawfully and arbitrarily detained and fully respect their right to a fair trial; and to provide information on the whereabouts of disappeared persons and access to justice by family members". She also had to talk on the unchanging situation in Eritrea and North Korea on 14 March. Printed below is the full text of her speech on 12 March.
***
Mr. President, Distinguished delegates, Ladies and gentlemen: In recent years, OHCHR has engaged in dialogue with and provided technical assistance to the Government of Eritrea, including during a mission to Asmara, in October 2017. I will further elaborate on this engagement in an oral update, on Wednesday 14 March.
Today, however, I will focus on the human rights situation in Eritrea.
Since the Council’s last deliberations on this important question, in June 2017, our Office has continued to receive reports of severe curtailment of human rights in Eritrea.
In the past year, we have received worrying allegations of restrictions of freedom of religion, including allegations of arrests of over 100 persons practicing religions not officially recognized by the State, as well as the suppression of a protest outside an Islamic school after its 93 year old founder was arrested for opposing the takeover of the school by the State. The man died two weeks ago, after he was released from detention.
It remains difficult for us to verify such allegations and to assess the human rights situation in Eritrea given our restricted access to the country and the absence of independent actors - whether media, NGOs or others - to monitor and report on the situation inside the country.
This Council, as well as the Special Rapporteur on the situation of human rights on Eritrea and the Commission of Inquiry on Eritrea, have repeatedly called on the Government to allow human rights defenders and independent civil society organizations to operate without interference, and to permit independent human rights monitors unhindered access to the country, including to places of detention. I reiterate this call today.
In 2016, the Commission of Inquiry on Eritrea found reasonable grounds to believe that crimes against humanity, namely, enslavement, imprisonment, enforced disappearance, torture, other inhumane acts, persecution, rape and murder, had been committed since 1991. The Commission noted that despite the State’s increased engagement with the international community, there was no evidence of progress in the field of human rights.
I regret to report that this state of affairs remains unchanged.
The Commission’s 2016 findings on extensive use of arbitrary arrest and detention remain relevant. Detainees are very rarely brought before a judge after arrest or tried, which enables enforced disappearance and the use of torture. We urge Eritrea to immediately release all those unlawfully and arbitrarily detained and fully respect their right to a fair trial; and to provide information on the whereabouts of disappeared persons and access to justice by family members.
The fear of arbitrary arrest and incommunicado detention curtails freedom of expression, leaving no room for dissent or criticism. There is still no privately-owned media outlets, with the Government controlling the Eritrean TV channel, radio stations and the written press. In its 2017 World Press Freedom Index and Reporters Without Borders ranked Eritrea 179 out of 180 countries; and in 2015, the Committee to Protect Journalists ranked it as the most censored country in the world. The 2017 Information and Communication Technology development index compiled by the International Telecommunication Union ranked Eritrea last of 176 countries.
Eritreans continue to be subjected to indefinite military/national service. Conscripts are drafted for an open-ended duration of service beyond the 18 months provided for by law, often in abusive conditions, which include the use of torture, sexual violence and forced labour. Those who attempt to desert military service, often after years of conscription, are subjected to detention and punishment often amounting to torture, without an administrative or judicial proceeding. Given the abuses that occur in the context of the national service, the idea that this system is instrumental in addressing youth unemployment is abhorrent. We urge Eritrea to bring its national service in line with the country’s international human rights obligations.
Eritrea’s Constitution of 1997 has never been in full force, and we urge the Government to implement it without further delay. Further, the Government must introduce serious efforts to address impunity and hold those responsible for past and ongoing human rights violations to account.
OHCHR welcomes the Government’s increased engagement with the United Nations, including OHCHR, as well as with regional organizations and donors. We hope that this growing cooperation with international actors will lead to concrete steps to address human rights concerns.
During its second UPR in February 2014, Eritrea made important commitments, supporting 92 recommendations on issues ranging from social equality and development to liberties and freedoms; administration of justice to strengthening institutions and international engagement and cooperation. The Government has established a coordinating body to design a plan and framework for action (2015-2018) to implement the recommendations it accepted.
Implementing these commitments would be a good starting point for reform in Eritrea and means significant strides could made towards addressing its alarming human rights record.
Until then, human rights violations will continue to fuel a steady stream of asylum seekers from Eritrea. I must emphasize that UNHCR’s assessment of Eritrean asylum-seekers’ protection needs has remain unchanged since 2011. Some six years later, in June 2017, the Special Rapporteur on Eritrea advised this Council that there can be “no sustainable solution to the refugee outflows until the Government complies with its human rights obligations.” In their efforts to address migration and the situation of Eritrean refugees, I would also appeal to receiving countries to respect human rights and the principle of non-refoulement. Currently, the conditions do not exist for return agreements to be implemented safely.
Finally, I reiterate our calls for the Government to cooperate with the mandate of the Special Rapporteur on Eritrea and take into account the important recommendations she and the Commission of Inquiry have made to improve the human rights situation in the country.
Thank you.


text:
በስመ አብ ወወልድ ወመንፈስ ቅዱስ አሐዱ አምላክ!
ቅዱስ ሐዋርያ ፊልጶስ አሐዱ እምዓሠርቱ ወክልኤቱ ሐዋርያት
18 ኅዳር ዕለተ ዕረፍቱ ናይ ሓደ ካብ ዓሠርተው ክልተ ሓዋርያት ዝኾነ ቅዱስ ፊልጶስ እዩ። ‘ፊልጾስ’፦ ማለት መፍቀሬ አኃው ፈታው ኣኅዋት፣ ኣኃዜ ኲናት ረያጼ ኣፍራስ ማለት እዩ። ሓዋርያ ፊልጶስ፡ ብዓል ቤተ ሳይዳ እዩ። ጐይታናን ኣምላኽናን ኢየሱስ ክርስቶስ ኣብ ገሊላ “ሰዓበኒ” ምስ በሎ ብኡ ንብኡ ንዅሉ ኃዲጉ ሰዓቦ። ‘እቲ ሙሴ ኣብ ኦሪት፡ ነቢያት’ውን ኣብ ትንቢቶም ብዛዕባኡ ዝጸሓፉሉ ጐይታ ኢየሱስ ረኺብናዮ . . . ነዓ ርአ’ ብምባል ንሓዋርያ ናትናኤል ናብ ጐይታና ኢየሱስ ክርስቶስ ኣብጽሖ። (ዮሓ. 1፡43-46) ኣብ መዋዕለ ስብከት ጐይታ’ውን ሓዋርያ ፊልጶስ ንኣምላኽና ኢየሱስ ክርስቶስ፦ “ጐይታይ! ነቦ ደኣ ኣርእየና እምበር ይኣኽለና” ኢሉ ብምሕታቱ ብዛዕባ ምሥጢረ ሥላሴ ክመሃር ዝበቕዐ ሓዋርያ እዩ። (ዮሓ. 14፡8)
ድኅሪ ዕርገት ጐይታናን ኣምላኽናን መድኃኒናን ኢየሱስ ክርስቶስ፡ ቅዱሳን ሓዋርያት ንስብከተ ወንጌል ምእንቲ ክጥዕም ነዛ ዓለም ምስ ተኻፈልዋ፡ ንቅዱስ ሓዋርያ ፊልጶስ ሃገረ ኣፍራቂያ በጽሓቶ። ብሊቀ ሓዋርያት ቅዱስ ጴጥሮስ ተሰንዩ ናብ ሃገረ ስብከቱ እናኸደ ከሎ መንፈስ ርኩስ ዝኀደሮ ሰብኣይ ተጐነፎም፡ ናብታ ሃገር ንኸይኣትዉ ድማ ዓገቶም። እንተኾነ፡ ሓዋርያ ቅዱስ ጴጥሮስ ነቲ ኣብኡ ኀዲሩ ዝነበረ ጋኔን ገሢጹ ኣውፅኦ። እቲ ሰብኣይ ከኣ ብኡ ንብኡ ብትምህርቶም ኣሚኑ ሰዓቦም። ነቶም ዘይኣምኑ ደቂ ዓዱ ድማ ‘ከማይ ድኅነት ነፍስኹም ትደልዩ እንተ ዄንኹም ንዑናይ ምሳይ’ ኢሉ ኂዝዎም ናብቲ ቅዱሳን ሓዋርያት ዘለውዎ ኣብጽሖም። ሓዋርያ ጴጥሮስን ሓዋርያ ፊልጶስ ድማ ድኅነተ ዓለም ወንጌለ መንግሥት ሰበኽሎምን ኣብ ቅድሚኦም ብዙኅ ድንቂ ተኣምራት ገበሩን። እቶም ሕዝቢ ነዚ ትምህርቲ ምስ ሰምዑን ተኣምራት ምስ ረኣዩን ‘ብዘይካ ኣምላኽ ናይ ጴጥሮስን ፊልጶስን ካልእ ኣምላኽ የልቦን’ እናበሉ ኣመስገኑ።
ቅዱሳን ሓዋርያት ከኣ ካብዞም ዝኣመኑ ሕዝቢ ኤጲስ ቆጶሳትን ካህናትን ዲያቆናትን ሸሙሎምን ቤተ ክርስቲያን ሓነፅሎምን። ኣገልግሎቱ ንምስፋሕ ስብከተ ወንጌል ንምዝርጋሕን ሓዋርያ ፊልጶስ፡ ኣብታ ዓዲ እናተዘዋወረ ንብዙኃት ናብ እምነተ እግዚአብሔር ይመልሶም ስለዝነበረ፡ ገለ ውኁዳት ካብ እምነተ ክርስቶስ ዝተረፉ ‘ስቕ ኢልና እንተ ረኣናዮ ንኣና ከይተረፈ ናብ ትምህርቱ ከእትወና እዩ፣ . . . በዚ ኵሉ ምኽንያት ቀልጢፍና እንተ ዘይቀቲልናዮ ኣየንብረናን እዩ’ ኢሎም ጸዋትወ መከራ ኣጽንዕሉ። ንሱ ግና ‘ ስለምንታይ ካብ ዘለዓለማዊ ሕይወት እትርሕቑ፧ ብዛዕባ ድኅነት ነፍስኹምከ ዘይትሓስቡ፧’ ይብሎም ነበረ።
ኣብ መወዳእታ ግና ኣብ ልዕሊ መከራ ካልእ መከራ እናወሰኹ ርእሱ ንታሕቲ እግሩ ንላዕሊ ጌሮም ንቑልቑል ኣፉ ሰቐልዎ፡ ነፍሱ ካብ ሥጋኡ ክሳብ እትፍለ ድማ ብስቑሉ እንከሎ ብዳርባ እምኒ ቀጥቀጥዎ። በዚ ኸኣ ነፍሱ ካብ ሥጋኡ ተፈልያ፡ ኣብ 18 ኅዳር ብሰማዕትነት ናብታ ዘይትኃልፍ ሕይወት ተሰጋገረ። ማቴ. 27፡50
‘ነዚ ሰብ’ዚ ብስቕለት ሞት ጥራይ ኣይኣኽሎን እዩ እሞ ንሥጋኡ ብሓዊ ነንድዶ’ ኢሎም ሓዊ ምስ ኣናኸሱ፡ መልኣከ እግዚአብሔር መጺኡ ንሥጋ ፊልጶስ እናረኣይዎ ናብ ሰማይ ኣዕሪጉ ሠወሮ። በዚ ሰይጣናዊ ተግባሮም ዝተጣዕሱ ብዙኃት ካብቶም ሕዝቢ ኸኣ ኣመኑ።
እቶም ሰዓብቲ ሓዋርያ ፊልጶስ፡ ‘ሥጋ ፊልጶስ’ ክወሃቦም ምስ ጾሙን ጸለዩን፡ እግዚአብሔር እምነቶም ርእዩ ሱባኤኦም ተቐቢሉ መለሰሎም። ንሳቶም ድማ ብፍጹም ሓጐስ ንሥጋ ፊልጶስ ተረኪቦም ብምዑዝ ሽታን ክብርን ገኒዞም ቀበርዎ።
ጸሎቱን በረከቱን ምስ ኵልና ሕዝበ ክርስቲያን ይኹን፡ ኣሜን።
ወስብሐት ለእግዚአብሔር!


text:
ሰሙናዊ ሸበድበድ ጉጅለ ህግደፍ
እዋናዊ ዛዕባ
ከመይ ቀኒኹም ክቡራት ተኸታተልቲ!!
ሎሚ፡ ነቲ ብውሽጥን ብወጻእን፡ ብሓያል ህዝባዊ ተቓዉሞታት እንዳተሓመለ ዝርከብ ጉጅለ ህግደፍን ህልው ኩነታት ሃገርናን ዝምልከት ሓበሬታ ከም እዋናዊ ዛዕባ ይፍንወልኩም፡፡ ኣብ ዝሓለፈ ከምዝሓበርኩኹም፡ ብስንኪ ምቕያድ ሓጂ ሙሳ መሓመድ ኑር ዝተጀማመረ ተቓዉሞ ቤት ትምህርቲ ዳእያ፡ ብዙሕ ህዝቢ ስለዝሰዓቦን ኣዚዩ እንዳታገፍሐ ብምኻዱን፡ ስርዓት ህግደፍ ክሳብ ንኡሳን ዞባታትን ምምሕዳር ዓድታትን፡ ዝተዘርግሑ ናይ ጸጥታ ውዳቤታት ኣዋፊሩ፡ ኣብ መላእ ሃገር ብዙሓት ኣመንቲ እስልምናን መራሕቶምን ክከታተል ከምኡ ውን ኣብ ኣስመራ ኣብ ዝተኻየደ ተቓዉሞ ዝተሳተፉ ዜጋታት ክለቅም ቀንዩ እዩ፡፡
ካብ ቤ/ጽ ፕረሲዳንት፡ ክሳብ ወኪል ሃገራዊ ድሕነትን ተወርዋሪ እዝን፡ ብዝተወደበ ሓይሊ ዕማም፡ ኣብ ኣስመራን ከባቢ ኣስመራን ዝተቐየዱ ብዝሒ እሱራት ብጠቕላላ 541 ‘ዮም፡፡ እዞም ቅዩዳት መብዛሕትኦም ብኣባትር ዝቆሰሉን ዝተዳኸሙን ኮይኖም፡ ኣብ ዞባ ማእከል ኣብ 11 መደብራት ፖሊስ (7 ኣብ ኣስመራ ከምኡ ውን ኣብ ጻዕዳ ክርስትያን፡ ሰረጀቓን ዓዲ ጓዕዳድን) እዮም ተሓይሮም፡፡ ብተወሳኺ ብዙሓት ዜጋታት እውን ኣብ ዓዲኣቤቶ፡ ማይ ሑጻ፡ ካርሸሊ ተሓይሮም ኣለው፡፡ ፈለማ ብኣልማማ ኣብ ዝተኻየደ ግፋን ወፍርታትን ዝተቐየዱ ትሕቲ ድዕመን ውሑዳት ኣቦታትን፡ ተቓዉሞ ምስ በርተዐ ተፈቲሖም እዮም፡፡ ንሓጂ ሙሳ ሓዊሱ፡ እቶም ብዕለት 31 ዝተሓየሩ “ቀንዲ ተሳተፍቲ” ዝተብሃሉ ዜጋታት ግን ሕጂ ውን ኣብ ቀይዲ ኮይኖም ዝተፈላለዩ መርመራን ምጽራይን ይግበረሎም ኣሎ፡፡
ኣብቲ መርመራን ምጽራይን ዝተመደቡ መርመርቲ፡ ዝስዕቡ ‘ዮም፡፡
- ሜጀር ካሕሳይ በየነ (ካብ ውሽጣዊ ጸጥታ ምስ 5 ኣባላቱ)
- ሜጀር ብርሃነ ከበደ- ወዲከበደ (ካብ ምክትታልን ምጽራያት ጉዳያትን ዓዲኣቤቶ)
- ሚኪአለ ኢሳቕ ( ካብ ምክትታልን ምጽራያት ጉዳያትን ዓዲኣቤቶ)
- ካሕሳይ ሃይለ- ወዲሃይለ ( ካብ ምክትታልን ምጽራያት ጉዳያትን ዓዲኣቤቶ)
- ኣምባሳጀር ሰለሙን (ካብ ምክትታልን ምጽራያት ጉዳያትን ዓዲኣቤቶ)
- ሱሌማን ኣደም (ካብ ምክትታልን ምጽራያት ጉዳያትን ዓዲኣቤቶ)
- መሓሪ ኢሳቕ (ካብ ምክትታልን ምጽራያት ጉዳያትን ዓዲኣቤቶ)
- ሙሴ ሃብተማርያም (ካብ ምክትታልን ምጽራያት ጉዳያትን ዓዲኣቤቶ)
- ሳሚኤል ደባስ (ካብ ምክትታልን ምጽራያት ጉዳያትን ዓዲኣቤቶ) ከምኡ ውን ካፒተን ተኸስተ ተኽለ (ወዲ ፋፋ)፡ ካፒተን ዓብደልኑር ሸሪፍን ሜጀር መልኣከ ገበረማርያም (ላውንቸር) ዝተብሃሉ ኣባላት ፖሊስን ‘ዮም፡፡
ጎኒ ንጎኒ መርመራታት ከተማ ኣስመራ ውን ብመሳርዕ ክ/ሰራዊት 84፡ 22፡ 59ን 525ን ኣብ ሓለዋ ትርከብ፡፡ ኣብ መላእ ሃገር ዝርከባ መሳጊድን መድረሳትን እውን ሓያል ሓለዋን ምክትታልን ይግበረለን ኣሎ፡፡ ክሳብ ሕጂ ኣብ ዝነበረ ተቓዉሞታት “ታሳተፍቲ” ተባሂሎም ዝተኣሰሩ፡ ብዋሕስ ዝተፈትሑን ናይ ጣዕሳ ወረቓቕቲ መሊኦም ብመጠንቀቕታ ዝተፋነው ብኣማኢት ዝቑጸሩ ዜጋታት ውን ኣለው፡፡ ኣብቲ ተቓዉሞ ተሳቲፎም ዝተሓየሩ ብፍላይ ኣመንቲ ክርስትና “ንስኻ/ኺ ከ እንታይ ኣገዲስኪ?” እንዳተብሃሉ ሓያሎ መርመራን መግረፍትን ወሪድዎም እዩ፡፡ ሕጂ ውን ቁጽሮም ዘይተፈለጠ ኣመንቲ ሃይማኖት ክርስትና ኣብ ቀይዲ ይርከቡ፡፡ ዕለታዊ ጸብጻብ ናብ ዓዲሃሎ ከባቢ ሰዓት 4፡00 ድሕሪ ቀትሪ ብብ/ጀነራል ሓዱሽ ኤፍሬም ይበጽሕ ኣሎ፡፡
ብሓፈሻ፡ ኣብ ታሪኽ ድሕሪ ናጽነት፡ ጉጅለ ህግደፍ፡ ክንዲዚ ቅንያት እዚ፡ ኣብ ራዕድን ሸበድብድን ተሸሚሙ ኣይፈልጥን ክበሃል ይከኣል ኢዩ፡፡ እቲ ልዕሊ ኩሉ ዝፈርሖ ውሽጣዊ ተቓዉሞ ህዝቢ ስለ ዝኾነ ድማ፡ ኩለን መሓውራት ጸጥታ፡ ስሩዕ ዕማመን ኣወንዚፈን፡ ኣብ ዝለዓለ ናይ ምጽንጻን፡ ምክትታልን ምቕያድን ስርሓት ክነጥፋ ተገይረን እየን፡፡ ብፍላይ ኣብ ሞንጎ እቶም ላዕለዎት ወትሃደራዊን ፖለቲካዊን መሪሕነት፡ ነቲ ህዝባዊ ሕቶ ቅቡልን ፍትሓውን ምኻኑ ብምእማን፡ ሸለል ዝብሉ ስለ ዝተርኣዩን፡ ንሕቶ ቤት ትምህርቲ ዳእያ ዝድግፉ ብኣግኡ ስለ ዝተረኸቡን፡ ነቲ ወጥሪ ኣጋዲድዎ እዩ፡፡ ኣብ ሞንጎ ላዕለዋይ መርሓ ዘሎ ጋግን ምትፍንናን ዝምልከት ሓበሬታ ንግዜ ገዲፍና፡ እቲ ህዝባዊ ተቓዉሞ፡ ናብ ዞባታት፡ ሓይልታት፡ ኮለጃትን ሳዋን ከይልሕም፡ ክረባረቡ ቀንዮም እዮም፡፡
ብተመሳሳሊ ንተቓዉሞታት ህዝቢ ኣስመራ ስዒቦም፡ ኣብ ከባቢታት ጉልጅ ውን ብልጭ ኢሉ ዝጠፍአ ተቓዉሞ ዝተሰምዐ ኮይኑ፡ ብዙሕ ከይሰጎመ ብታህዲድን ምፍርራሕን ተቖጺዩ እዩ፡፡ ኣብዚ ከባቢ ሓላፊ ምክትታል ዶባት ብምኻን፡ ንነዊሕ ዓመታት ዘገለግለ ካፒተን ሓሚድ ኣደም ስዒድ (ኣሞራ) ዝተብሃለ ገዲም ተጋዳላይ ምስቲ ተቓዉሞታት ምትእስሳር ከምዘለዎ ተጠርጢሩ ንዝተወሰነ መዓልታት ተቐይዱ ጸኒሑ ተፈቲሑ እዩ፡፡ ብዝኾነ፡ ብኣቦና ሓጂ ሙሳ ዝተወልዐት ቁልዒ ሓርነት፡ ድጉል ጓህሪ ኮይና፡ ኣብ ቀረባ መጻኢ፡ ነቶም ታሪኽ ኤርትራን ኤርትራውነትን ዝደወኑ፡ ኢሳይያሳውያን ንሓዋሩ ከምትበልዕ ጋህዲ እንዳኾነ ይመጽእ ኣሎ፡፡
ዝኸበርኩም ተኸታተልቲ!!
እቶም ዝተፈላለዩ ማሕበራዊ ጸገማት ብምልዓሎም፡ ሃንደበት ናብ በረኻ ናሮ ዝተደርበዩ፡ 6076 ተምሃሮ 29 ዙርያ እውን፡ ኣብ ክልተ ተመቒሎም፡ ኣብ ትሕቲ ክፍላተ ሰራዊት 525ን 22ን ተወዚዖም፡ ብወትሃደራዊ ታዕሊማት ይርብርቡ ኣለው፡፡ ኣብቲ ቦታ ኣቐዲሙ ዝተዳለወ መጽለልን መሻርፍን ብዘይምህላው፡ ብሰንኪ ሕጽረታትን ኪሊማዊ ለውጥታትን፡ ዛጊት ብዙሓት ተምሃሮ ብሓኻኺን፡ ዌል ካምን (Dengue fever) ከምዝተጠቕዑን፡ እተን ደ/ኣንስትዮ ከኣ ምስ ሃሩር ናይ ጽሬት ማቴርያልስ ቀረብ ስለ ዘይተዳለወለን ኣብ ኣዚዩ ሕማቕ ኩነታት ከምዝርከባ ተፈሊጡ፡፡
ብተመሳሳሊ፡ ካብ ኣዚዮም እሙናት ምንጭታትን ሓለፍትን ዝረኸብኩዎ እዋናዊ ሓበሬታ ከምዝገልጾ፡ ስርዓት ህግደፍ ማዕረ ማዕረ ኣብ ውሽጢ ዝልሕም ዘሎ ተቓዉሞታት፡ ኣብ ወጻእ ዝረአ ዘሎ ምንቅስቓሳት እውን ሓያል ሻቕሎት ፈጢርሉ ኣሎ፡፡ ከም ውጽኢቱ ከኣ፡ ብሰንበት ዕለት 05 ሕዳር 2017 ብክታም ወጻኢ ጉዳይ ሚኒስተር፡ ናብ ኤምባሲታትን ሚሽናትን ዝተልኣኸ ህጹጽ መደብ መንግስቲ ብሓጺሩ፡ “ምስቲ ኣብ እዚ ቅንያት ኣብ ውሽጥን ኣብ ደገን፡ ዝካየድ ዘሎ ህውከትን ዕግርግርን ብምትእስሳር፡ ኣብ ልዕሊ መንግስትን ሃገርን ክህልዎ ዝኽእል ኣሉታዊ ጽልዋታትን ኣመታቱን፡ ምስ ኣቐዲሞም ዝተሓበርዎም መደባት ብምዝማድ፡ ኣብ ውሽጢ ሓደ መዓልቲ ብመልክዕ SWOT Analysis ጸብጻብ ኣዳሊዮም ክልእኹ” ዝሕብር መምርሒ ንኹሎም ሚሽናት፡ ኣምባሳደራትን ሓለፍቲ ቆንስላትን ተላኢኹ ኢዩ፡፡ (እቲ መምርሒ ማንኪን ኢሳይያስን ጥራይ ከምዘዳለውዎ እግምት)
ሳክቲዝም ካብቶም ኣዚዮም እሙናት ምንጭታት ፡ዳርጋ ሙሉእ ግብረ መልሲ ኤምባሲታትን ሚሽናትን ዝረኸበ ኮይኑ፡ ብሓጺሩ ንሃገራዊ ረብሓና (National Interest) ብዘይሃሲ መገዲ፡ ትሕዝቶ ጸብጻባት ኣምባሳደራትን ሓለፍቲ ቆንስላትን ከምዚስዕብ የቕርበልኩም፡፡ (ኣቐዲመ ግን ነቶም ግዱሳት ምንጭታት፡ በቲ ዝሓበርኩምኒ ኮዳት ኣስማት መሰረት ንዓፋ፡ ናኹራ፡ ሸባሕ፡ ጣረውን ሙሴን ዘለኒ ኣኽብሮትን ምስገናን ከይገለጽኩ ክሓልፍ ኣይደልን፡፡)
- ትሕዝቶ ጸብጻብ ኤምባሲ ኣመሪካ
ኣብ ዝሓለፈ ሰለስተ ዓመታት ዝተኻየዱ ኣኼባታት፡ ገምጋማትን ዲፕሎማሲያዊ ስርሓትን፡ ብእውንታን ብኣሉታን ብምትንታን ዝጀመረ ጸብጻብ ኤምባሲ ኣመሪካ፡ ነቲ ሓዱሽ ተርእዮ ንምብዳህን ዲፕሎማሲያዊ ጽምዶ ንምድንፋዕን፡ ምስ’ቶም ኣቐዲሞም ክዕመሙ ዝጸንሑ ናይ “እገዳ፡ ጎበጣ መሬትን ግህሰት ሰብኣዊ መሰላትን” ዝምልከቱ መደባት ብምትእስሳር ኣንጻር “መንግስቲ” ዝለዓሉ ህዝባዊ ተቓዉሞታትን ሽርሒታትን፡ ንምምካት ካብ ዝተልዓሉ ጉዳያትን ውጥናትን ዝስዕቡ ሓሳባት ርከብዎም፡፡
- ምስ መንግስቲ ኣመሪካ ዘሎ ዝምድና ዳርጋ የለን ክበሃል ከምዝከኣል፡ ኣብ 2013 ጥራይ ውጽኢት ዘይተረኸቦ 2 -3 ግዜ ርክብ ተገይሩ ከምዝነበረ ይሕብር፡፡
- ምስ ትካላት መጽናዕቲ ብፍላይ ምስ ኣትላንቲክ ካውንስል ጽቡቕ ርክብ ስለዝነበረ፡ ናብ ኤርትራ ብምኻድ ዑደት ስለዘካየዱ፡ ሕጂ ውን ዋላ ተቓዉሞታት እንተበዝሐ፡ ሚዛናዊ መግለጺታት ንኸውጽኡ ጻዕርታት ከምዝካየዱ ይሕብር፡፡ ነዚ ስራሕ ሎቢ ትገብር ጉጅለ ከምዘጣየሱ ውን ይገልጽ፡፡
- ምስ መብዛሕትኦም ኣባላት ባይቶ ኣመሪካ ዝነበረ ርክብ ስለዝዛሕተለ፡ ምስቶም ዝሓሸ ኣረኣእያ ዘለዎም ዝበሃሉ ከም በዓል ሪፓብሊካን ዳና ሮህራባከርን ኣምባሳደር ሄርማን ኮሆንን ዝነበረ ርክብ ብደረጃ ብጻይ ብርሃነ ክቕጽል ከምዝኾነ ከምኡ ውን ንኣማሓዳሪ ቨርጂንያ ድማ በመገዲ ኮሚኒቲ ርክባት ክጅመር ምኻኑ ይገልጽ፡፡
- ኣብቲ ጸብጻብ “እቲ ተቓዉሞታት እንተቐጺሉን ዲፕሎማሲያዊ ጸቕጥታት ከሕድረልና እንተኺኢሉን፡ ቀንዲ ብደረጃ ኤምባሲና ተስፋ ዝንበረሉ ዕማም፡ 41 ጉጅለታት ህግደፍ (818 ኣባላት)፡ 200 ዋርሳይ (ኣብ 22 ከተማታት ዝርከቡ)፡ ኣብ 13 ከተማታት ዝርከቡ ጉጅለ ሕድሪን፡ ኣብ 13 ከተማታት ዝርከቡ ናይ ECC ኣባላትን፡ ወዲብና ገጂፍ ባጀት ሰሊዕና፡ ብድምር ልዕሊ 4,000 ዝኾኑ ዜጋታት ወዲብና፡ ነቶም ግዝያዊ ብድሆታት ንምምካት ክንጽዕር ኢና፡፡” ይብል፡፡ ብተወሳኺ እቲ ኣብ 8 ዞባታት ዝተመቐለ ሃገራዊ ሽማግለ፡ ዋላ ድኹም እንተኾነ፡ ኣብ ምውህሃድ ስርሓት ዕዙዝ ኣበርክቶ ክህልዎ ከምዝኽእል ዝገልጽ ሓሳብ ውን ሰፊሩ ኣሎ፡፡
- ጸብጻብ ኤምባሲ ኤርትራ ኣብ ኣመሪካ ቀጺሉ “ኣቐዲምና ዝጀመርናዮ ኣብ ማሕበራዊ ሚዲያ ብፍላይ ከኣ ኣብ ፌስቡክ፡ ዝነበረ ምንቅስቓስ ንጡፋት ኣባላት ወሲኽና፡ ብምሕያል ነቲ ምንቅስቓሳት ክንብድሆ (diffuse ክንገብሮ) ኢና፡፡” (ይብል)
- ትሕዝቶታት ጸብጻብ ሚሽን ሕቡራት ሃገራት
እዚ ብ7 ገጻት ዝተዳለወ ጸብጻብ ከምዝሕብሮ፡ ንምድንፋዕ ዲፕሎማሲያዊ ርክባት ምስ ኣባላት ባይቶ ሕቡራት ሃገራት፡ ኣቐዲሙ ማለት ኣምባሳደር ግርማ ኣስመሮም ብህይወት እንከሎ፡ ዝተዓሙ መደባት ብዝርዝር ይሕብር፡፡ እዞም ዕማማት ሓሙሽተ ሸነኻት ዝሓዘ ውጥን ስራሕ ተዳሊዩ፡ ብሓፈሻ ልዕሊ 900 ክልተኣዊ ርክባት፡ ኣስታት 200 ኣኼባታት፡ 36 ቃለ መጠይቓትን ከምኡ ውን 17 ርክባት ምስ ላዕለዋይ ልኡኽ ከምዝተኻየደ ይሕብር፡፡ እቲ ጸብጻብ ብፍላይ ኣብ “ጎበጣ መሬት ስርዓት ወያነ” ጽቡቕ መረዳእታ ከምዝተፈጠረን፡ እንተኾነ ሞኒተሪንግ ጉጅለ፡ ናብ ኤርትራ ዘይምብጽሑ፡ ብዛዕባ ግህሰት ሰብኣዊ መሰላትን ፍልሰት ዜጋታትናን ኣመልኪቶም ዓበይቲ ሕቶታት ከምዝቐርቡን ውን ይገልጽ፡፡
ዛጊት ኣብ ውሽጢ ዝሓለፉ ሒደት መዓልታት፡ ካብ ወከልቲ መንግስታት ሕቡራት መንግስታት ኣመሪካ፡ ኣውስትራሊያ፡ ካናዳ፡ ብርጣኒያ፡ ጀርመን፡ ሆላንድን እስራኤልን ብዛዕባ እቲ ዘጋጠመ ጉዳይ ሕቶታት ከምዝቐረበሉ ዝሓበረ እቲ ኤምባሲ፡ “ኣብ መጻኢ ምስ ዝተተሓዙ መደባት ብምትእስሳር፡ ኣብ ኣስመራ ዝተፈጥረ “ዕግርግር”፡ ኣብ ዝተፈላለዩ ሃገራት ዝካየዱ ተቓዉሞታትን፡ ከምኡ ውን ምስ ምንቅስቓሳት ወያነ ኣተኣሳሲርና ዝተወሃሃደ ጎስጓስ ብምክያድ፡ ዲፕሎማሲያዊ ጽምዶታትና ብምሕያል፡ ንዝለዓሉ ሕቶታትን ጉዳያትን እኹል ሓበሬታ ብምስናቕ፡ ንምብዳህ ጻዕርታት ክነካይድ ኢና ዝብል ኣምር ዘለዎ ውጥን ከምዝሓንጸጸ ይገልጽ፡፡
- ትሕዝቶታት ጸብጻብ ሚሽን ስካንድኒቭያ
እዚ ብዮናስ ማና ዝተዳለወ ጸብጻብ፡ ናይ ሽወደን፡ ነርወይን ፊንላንድን ህልው ኩነታት ዝትንትን ኮይኑ፡ ኣብ ጉዳይ ሽወደን፡ እቲ መንግስቲ ምስ ኢትዮጵያ ዘለዎ ዝምድና ሓያል ከምዝኾነ፡ ብምኽንያት ዳዊት ኢሳቕ ኣብ መንግስቲ ሽወደን ሲቪክ ማሕበራትን፡ ሰፊሕ “ጸለመ” ከምዝተዘርግሐ፡ ከም ኣሉታ ብምልዓል፡ ካብ ሽወደን ዝተንቀሳቐሰ ሓደ ሓለፊ ክልተ ግዜ ናብ ኤርትራ ምእታው ድማ ከም እውንታ የልዕል፡፡
ኣብ ጉዳይ ነርወይ ከኣ፡ እታ ሃገር ብሰንኪ ዋሕዚ ስደተኛታት፡ ኣብ ልዕሊ መንግስቲ ኤርትራ ዘለዋ መርገጺ፡ ሙሉእ ብሙሉእ ብኣሉታ ዝግለጽን፡ ርክብ ከምዘደስከለትን ብምሕባር፡ ሕቶ ምምላስ ስደተኛታት ውን ኣከራኻሪ ከምዝኾነን የልዕል፡፡ መንግስቲ ነርወይ ጠንቂ ፍልሰት ኤርትራውያን፡ ምንዋሕ ሃገራዊ ኣገልግሎት ምኻኑ ብምእማኑ፡ ኣብ ኩሎም ርክባትና ከም ቅደመ ኩነት፡ ነቲ ፖሊሲ ክነቋርጾ እዩ ዘገድድ ይብል፡፡ ኣብ ጉዳይ ፊንላንድ ውን እታ ዝሓሸትን ጽቡቕ ዝምድናን ምትሕግጋዝን ዘማዕበለት ሃገር ምኻና ብምሕባር፡ ውዳቤታት ክጠናኸር፡ ዲፕሎማት ክምደብ፡ ዓቕሚ ሰብ ክመሓየሽ ከምዘለዎ ለበዋ ብምቕራብ እቲ ጸብጻብ ይትንትን፡፡ ካብዘን ሰለስተ ሃገራት ብርቱዕ ተቓዉሞ ዘጓንፍ ኣብ ሽወደን ብምኻኑ ቀጻሊ ናብ ስቶክሆልም ከምርሑ ዝኽእሉ ተቓዉሞታት ብመጽናዕቲ ብምድጋፍ ንመንግስቲ ሽወደን ሓበሬታ ምስናቕ ከድሊየና ኢዩ ይብል፡፡
ብሓፈሻ ኣብ ስካንድኒቪያ ኣብ ቀረባ ዘካየድናዮም ህዝባዊ ጎስጓት ዚያዳ ክንደፍኣሉን፡ ምስቲ ኣብ ኣስመራ ዝነበረ ዕግርግር ብምትእስሳር ጽልውኡ ከይሓየለ ብኣግኡ ምስ ዝምልከቶም ኣካላት መንግስቲ ተራኺብና ሓበሬታ ክንለዋወጥ ክንጽዕር ብምባል እቲ ጸብጻብ የነጽር፡፡
- ትሕዝቶታት ጸብጻብ ሚሽን እስራኤል
ብወኪል ኤምባሲ ኤርትራ ኣብ እስራኤል፡ ዝተልኣኸ ጸብጻብ ከምዝሕብሮ ድማ፡ መንግስቲ እስራኤል ብዛዕባ ህልው ኩነታት ኤርትራን መንግስቲ ኤርትራን፡ ዝለዓለ ሓበሬታ ከምዝውንን ብምጥቃስ፡ ብፍላይ እቲ ዓብላሊ (30 መንበር ዝሕዝ) ሊኩድ ሰልፊ፡ ምስ ዘለዎ ተቐባልነትን ጽፍሕን ብምዝማድ፡ ዲፕሎማሲ ጽምዶ መንግስቲ ኤርትራ፡ ምስቶም ሓለፍቲ ሰልፊ ክተኣሳሰርን ጠመተ ክህብን ይሕብር፡፡ መንግስቲ እስራኤል፡ ኣብ ኣብ ውሽጢ ሃገሩ ብስግረ ዶብ ዝኣተው 32,518 ኤርትራውያን ከምዘለው ብምሕባር፡ ኣብ ጉዳይ ኩናት ምስ ኢትዮጵያን፡ ምንዋሕ ሃገራዊ ኣገልግሎትን ዘለዎ መርገጺ፡ ኣሉታዊ ምኻኑ እቲ ጸብጻብ ይጠቅስ፡፡ ኣብ ናብ ሃገሮም ዝምለሱ ኤርትራውያን ውን፡ ክሳብ ሕጂ፡ ብወለንታ 1007 ዝኾኑ እንተተመለሱ ውን፡ እቶም ዝበዝሑ ግን፡ መንግስቲ እስራኤል፡ ምስ መንግስቲ ሩዋንዳ ብምልዛብ ናብ ሩዋንዳ ዝልእኾም ምኻኑ ተጠቒሱ ኣሎ፡፡ ብተወሳኺ ካብ 2014 ንደሓር ርክብ እስራኤልን ኤርትራን ባይታ ከም ዝዘበጠ ይሕብር፡፡
ምስቲ ኣብ እስራኤል ካብ ግዜ ናብ ግዜ እንዳበረኸ ዝመጸ ሰለማዊ ስልፍታት ብምትእስሳር፡ እቲ ዝበዝሐ ክፋል ሕ/ሰብ ዋላ ተቓዋሚ ይኹን እምበር፡ “በቶም ዘለውና 153 ጉጅለታት ተጠቒምና ኣብ መዛግብ ካብ ዝሰፈሩ 12,139 ኤርትራውያን ብውሑዱ ነቶም ርብዒ ዝኾኑ ብዝተፈላለዩ መገዲታት ናይ ጎስጓስ መደባትን ፈሲቲቫላትን ብምድላውን ንመንግስቲ እስራኤል ሓበሬታ ብምስናቕን ኣድሂብና ክንሰርሕ ኢና፡፡” ዝብል መደብ ተታሒዙ ኣሎ፡፡
ክቡራት ተኸታተልቲ!!
ኣቐዲመ ከምዝሓበርኩኹምን፡ ክሳብ እዛ ዕለት ካብ ዝነበረኒ ተሞኩሮን ብምብጋስ፡ ብዓይኒ ሓቂ፡ ስርዓት ኢሳይያስ ክንዲዚ ቅንያት እዚ፡ ርዒዱን ሰምቢዱን ኣይፈልጥን፡፡ ከምቲ ክብ ኢሉ ዝተዓዘብኩምዎ ከኣ፡ ነቲ ኣብ ውሽጥን ኣብ ደገን ዝካየድ ህዝባዊ ተቓዉሞታት፡ ብዝተፈላለየ መገድታት ንምቑጻይ፡ ላዕልን ታሕትን ይብል ኣሎ፡፡ ጻማ ጻዕርና ንሓፍሰሉን፡ ሰላም ሓርነት ነተንፍሰሉን፡ ርሑቕ ከምዘይኮነ ዘተንበሀ፡ ተቓዉሞ ህዝቢ ኣስመራ፡ ዛጊት ናብ ብዙሓት ሃገራት ተባጺሑ ኣሎ፡፡ በቶም ልሙዳት ህግደፋዊ ሽጣራታትን መናውራታትን ከይተዳህለልና፡ ሕጂ ውን ኣንጻር ምልኪ ኣብ ነካይዶ ቃልሲ፡ ብኣድማዕትን ብቀጻልነትን ዚያዳ ክንደፍኣሉ፡ ብውሽጥን ብደገን ዝተጠጅኡ ሜላታት ህግደፍ ብኣግኡ ክነፍሽሎም ይግባእ፡፡
ኣብ ታሪኽ ዓለም፡ ብዓወት ዝተደምደሙ ሓርነታዊ ቃልስታት ምስ እንዕዘብ፡ ብውሁድ ዘቤታዊን ግዳማዊን ጻዕርታትን፡ ህዝባዊ ተቓዉሞታትን ዝተዓወቱ እዮም፡፡ ካልእ ይትረፍ ኣብ ደቡብ ኣፍሪቃ ኣንጻር ኣፓርታይድ ኣብ ዝተኻየደ ቃልሲ፡ ማዕረ ማዕረ ብማንዴላን ህዝቢ ደቡብ ኣፍሪቃን ዝተኻየዱ ቃልስታት፡ እቶም ኣብ ወጻእ ዝነብሩ ደቡብ ኣፍሪቃውያንን ደገፍቶምን ዝነበሮም ኣበርክቶ ኣዚዩ ልዑል እዩ ኔሩ፡፡ ኣብ ሓደ ለይቲ ዝፍጠር ለውጢ ከምዘየሎ ንዓና ንኤርትራውያን ዘሕልፍናዮ ታሪኽ ባዕሉ እኹል ምስክር እዩ፡፡
እወ! ከምቲ ታሪኽ ብረታዊ ቃልስና ዝመሃረና፡ ሚስጢርን ምንቅስቐሳትን ጸላኢ ምፍላጥ ሓደ ስጉሚ፡ ግብራዊ ኣበርክቶ ከኣ ካልእ ስጉሚ ስለዝኾነ፡ ሕጂ ውን በቢዘለናዮ “እምቢ ንምልኪ! እወ ንሓርነት!” ብምባል፡ ንጅግና ሓጂ ሙሳን ህዝብናን ኣብ ጎኑ ብምቋም፡ ድርዒ ክንኮኖ ይግባእ፡፡ እዚ ምስ እንገብር እዩ፡ ንፋስ ሓርነት እንዳስተማቐርና ነቶም ክቡር ህይወቶም ዝበጀው ጀጋኑ ስውኣትና ንድብሶም፡፡
ኣብ ካልኣይ ክፋል ተወሳኺ ትሕዝቶ ሚሽናት ኢጣልያ፡ ብርጣንያ፡ ፈረንሳ፡ ስዊዘርላንድን ካናዳን ከምኡ ውን ንተቓዉሞ ኣስመራን ህልው ኩነታት ተምሃሮ 29 ዙርያን ኣመልኪተ ሓበሬታ ክፍንወልኩም እየ፡፡
ወደሓንኩም!!